Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 14-5-2020 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΛΖ΄ συνεδριάσεώς του, της Πέμπτης 14 Μαΐου 2020, σε ό,τι αφορά την ψήφιση στο σύνολο του σχεδίου νόμου του Υπουργείου Περιβάλλοντος και Ενέργειας: «Κύρωση της Διακυβερνητικής Συμφωνίας μεταξύ της Κυπριακής Δημοκρατίας, του Κράτους του Ισραήλ, της Ελληνικής Δημοκρατίας και της Ιταλικής Δημοκρατίας για ένα Σύστημα Αγωγού για τη μεταφορά φυσικού αερίου από την Ανατολική Μεσόγειο προς τις ευρωπαϊκές αγορές»]] Κυρίες και κύριοι συνάδελφοι, πριν εισέλθουμε στη συζήτηση των επικαίρων ερωτήσεων, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 18ης Μαΐου 2020, το οποίο έχει ως εξής: Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 669/8-5-2020 επίκαιρη ερώτηση της Βουλευτού Πέλλας του Συνασπισμού Ριζοσπαστικής Αριστεράς κ. Θεοδώρας Τζάκρη προς τον Υπουργό Περιβάλλοντος και Ενέργειας, με θέμα: «Ενεργειακός αποκλεισμός των Γιαννιτσών και της Βέροιας από το Πρόγραμμα Ανάπτυξης Δικτύων Διανομής της Δημόσιας Επιχείρησης Δικτύου Διανομής Αερίου (ΔΕΔΑ)». 2. Η με αριθμό 664/6-5-2020 επίκαιρη ερώτηση του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Περιβάλλοντος και Ενέργειας, με θέμα: «Το έργο του δικτύου διανομής του φυσικού αερίου στην Τρίπολη πρέπει να συνεχισθεί και να υλοποιηθεί το συντομότερο». 3. Η με αριθμό 677/11-5-2020 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Περιβάλλοντος και Ενέργειας, με θέμα: «Νέος Χώρος Υγειονομικής Ταφής Απορριμμάτων (ΧΥΤΑ) στην περιοχή της Φυλής». Α. ΕΠΙΚΑΙΡΕΣ ΕΡΩΤΗΣΕΙΣ Δευτέρου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 679/11-5-2020 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Περιβάλλοντος και Ενέργειας, με θέμα: «Αποζημίωση του δημοσίου από την «Ελληνικός Χρυσός Α.Ε», λόγω της καθυστέρησής της να συμμορφωθεί στους όρους του επενδυτικού σχεδίου που προβλέπεται από τη σύμβαση». 2. Η με αριθμό 681/11-5-2020 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Περιβάλλοντος και Ενέργειας, με θέμα: «Παράνομες εργασίες στο λιμάνι του Πειραιά από την COSCO - ΟΛΠ (Οργανισμός Λιμένων Πειραιώς) και απόρριψη επικίνδυνων ουσιών στο οικοσύστημα στον Σαρωνικό». 3. Η με αριθμό 682/11-5-2020 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Περιβάλλοντος και Ενέργειας, με θέμα: «Προστασία Ακρόπολης από υπερμεγέθη ξενοδοχεία». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 4657/223/3-3-2020 ερώτηση και αίτηση κατάθεσης εγγράφων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Λειτουργία και επέκταση του Συλλογικού Συστήματος Εναλλακτικής Διαχείρισης «Ανταποδοτική Ανακύκλωση Α.Ε.»». 2. Η με αριθμό 4994/17-3-2020 ερώτηση του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Αυξήσεις στα τιμολόγια ύδρευσης - αποχέτευσης από την αύξηση των τιμολογίων της ΔΕΗ». Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει τα εξής: «Με την παρούσα, σας ενημερώνουμε σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου την Παρασκευή 15 Μαΐου 2020 ότι οι επίκαιρες ερωτήσεις που θα συζητηθούν είναι οι εξής: Οι 663/5-5-2020, 670/8-5-2020, 683/11-5-2020 και 690/11-5-2020 επίκαιρες ερωτήσεις θα απαντηθούν από τον Υπουργό Εργασίας και Κοινωνικών Υποθέσεων κ. Ιωάννη Βρούτση. Οι 666/6-5-2020, 668/8-5-2020 επίκαιρες ερωτήσεις θα απαντηθούν από τον Υπουργό Υποδομών και Μεταφορών κ. Κωνσταντίνο Καραμανλή. Οι 673/10-5-2020, 684/11-5-2020 επίκαιρες ερωτήσεις θα απαντηθούν από την Υφυπουργό Εργασίας και Κοινωνικών Υποθέσεων κ. Δόμνα Μαρία Μιχαηλίδου. Οι 665/6-5-2020, 680/11-5-2020 θα απαντηθούν από τον Υπουργό Εργασίας κ. Βασίλειο Κοντοζαμάνη και η 689/11-5-2020 θα απαντηθεί από τον Υφυπουργό Πολιτισμού και Αθλητισμού κ. Ελευθέριο Αυγενάκη». Κατόπιν τούτου, θα ξεκινήσουμε με την πρώτη με αριθμό 690/11-5-2020 επίκαιρη ερώτηση πρώτου κύκλου του Γ΄ Αντιπροέδρου της Βουλής και Βουλευτή Β΄ Δυτικής Αττικής της Νέας Δημοκρατίας κ. Αθανασίου Μπούρα προς τον Υπουργό Εργασίας και Κοινωνικών Υποθέσεων, με θέμα: «Εργατικές Κατοικίες Ελευσίνας». Κύριε Μπούρα, καλημέρα σας! Έχετε δύο λεπτά στη διάθεσή σας.
Ευχαριστώ, κύριε Πρόεδρε. Κύριε Υπουργέ, σήμερα θα πούμε για ένα άλλο γεφύρι της Άρτας και γίνομαι συγκεκριμένος. Το 1997 ο ΟΕΚ τότε, ο Οργανισμός Εργατικής Κατοικίας, απέκτησε τα οικόπεδα από τις πρώην ιστορικές βιομηχανίες στην Ελευσίνα, την «ΙΡΙΣ» και «ΕΛΑΙΟΥΡΓΙΚΗ», και κατασκευάστηκαν ογδόντα διώροφες κατοικίες. Στόχος ήταν η διανομή σε εργαζόμενους ασφαλισμένους του ΟΕΚ. Το 2009- πήρε επτά οικόπεδα - ολοκληρώθηκε η κτηριακή κατασκευή των κατοικιών και έγινε κλήρωση όπου επιλέχθηκαν ογδόντα δικαιούχοι. Μάλιστα, είχα την τύχη τότε να παρευρίσκομαι στη σχετική διαδικασία κλήρωσης και, μάλιστα, να κληρώσω για κάποιον συμπολίτη από την Ελευσίνα κάποια τέτοια κατοικία. Το 2011- το 2009 έγιναν, κληρώθηκαν και δεν πήραν τις κατοικίες οι άνθρωποι - είχα καταθέσει ερώτηση, την οποία καταθέτω και πάλι στα Πρακτικά - και μπορείτε να τη δείτε - προς την τότε Υπουργό Εργασίας, την κ. Κατσέλη. Απάντηση δεν πήρα ποτέ. Το 2011 συνέβη αυτό. Ρωτούσα γιατί καθυστερεί η παράδοση αυτών των κατοικιών. Το 2012 καταργείται ο ΟΕΚ, φορέας διαχείρισης των εργατικών κατοικιών, και η όλη υπόθεση ανατίθεται στον ΟΑΕΔ. Παράλληλα, όλο αυτό το διάστημα το μεταβατικό δεν υπήρχε φύλαξη, με συνέπεια οι κατοικίες να υποστούν βανδαλισμούς και να έχουν τα κακά τους χάλια. Το 2015 εκδίδονται άδειες και έτσι ο ΟΑΕΔ έχει τη δυνατότητα να προχωρήσει στην ολοκλήρωση της αποκατάστασης των φθορών που είχαν συμβεί, έτσι ώστε να παραδοθούν ακέραιες στους δικαιούχους. Τον Απρίλιο του 2016 στελέχη του ΟΑΕΔ - όλο αυτό το διάστημα, εκτός από τον κοινοβουλευτικό έλεγχο, ασκούσα και προσωρινό κυνήγημα, όπως λέμε - με διαβεβαίωναν ότι θα αναλάμβανε ο εργολάβος να ξεκινήσει συνεργασίες, έτσι ώστε σε σύντομο χρόνο να παραδοθούν οι κατοικίες. Και ενώ ο χρόνος περνά, έρχεται το 2018. Τίποτα δεν έγινε. Μέχρι εκείνη τη στιγμή πίεζα. Τον Φεβρουάριο του 2019, πριν ένα χρόνο περίπου, κατέθεσα εκ νέου ερώτηση στην τότε Υπουργό Εργασίας, την κ. Αχτσιόγλου, την οποία και σας δείχνω, ενώ τα δημοσιεύματα του τοπικού Τύπου καθημερινά βομβάρδιζαν γι' αυτό το απαράδεκτο θέμα. Βέβαια, και πάλι απάντηση δεν πήρα ποτέ. Ακόμα περιμένω τις απαντήσεις πρώην Υπουργών συναδέλφων σας. Έρχομαι σήμερα, κύριε Υπουργέ, να μεταφέρω ειλικρινά την πολύ βαριά στενοχώρια των κατοίκων, αυτών των ανθρώπων, οι οποίοι είναι άνθρωποι του μόχθου και ήταν για πολλά χρόνια, πήραν κάτι που το εδικαιούντο και δεν έχουν σπίτι. Αυτή η κατάσταση συμβαίνει σε ποια περιοχή; Σ' αυτήν τη δύσκολη περιοχή που λέγεται δυτική Αττική, που λέγεται ιδιαίτερα Θριάσιο Πεδίο, που Θριάσιο Πεδίο σημαίνει το 40% του εθνικού πλούτου της παραγωγής της χώρας. Είναι, λοιπόν, επιτακτική ανάγκη και περιμένω να σας καταθέσω και μια σειρά δημοσιευμάτων όλον αυτόν τον καιρό, με τα οποία η τοπική κοινωνία, οι δημοτικές αρχές και όλοι - εγώ πιστεύω και συνάδελφοί μου από όλους τους πολιτικούς χώρους - πίεζαν και τίποτα δεν γινόταν. Θέλω, λοιπόν, κύριε Υπουργέ να σας παρακαλέσω να έχω σήμερα συγκεκριμένη απάντηση τι πρόκειται να γίνει γι' αυτό το θέμα, γι' αυτό το «Γεφύρι της Άρτας». Ευχαριστώ πολύ, κύριε Πρόεδρε, και για την ανοχή σας.
Ευχαριστούμε πολύ, κύριε Μπούρα. Θα απαντήσει ο Υπουργός Εργασίας και Κοινωνικών Υποθέσεων κ . Ιωάννης Βρούτσης. Κύριε Βρούτση, έχετε τρία λεπτά στη διάθεσή σας.
Ευχαριστώ πολύ, κύριε Πρόεδρε. Κύριε Μπούρα, θέλω να ξεκινήσω με τρεις παρατηρήσεις πάνω στο κείμενο της ερώτησης, όπως το διατυπώσατε και στις παρατηρήσεις, τις οποίες κάνατε. Παρατήρηση πρώτη: Η ερώτησή σας έρχεται να επιβεβαιώσει το μέγεθος της αδιαφορίας, της αδράνειας, καμμιά φορά και της απίστευτης γραφειοκρατίας που συμπυκνώνονται με το παράδειγμα το οποίο αναφέρετε στο ζήτημα των κατοικιών της Ελευσίνας του κράτους ή της πολιτείας απέναντι σε πολύ σοβαρά ζητήματα, τα οποία πολλές φορές δεν μπαίνουν στην προτεραιότητα και δεν παίρνουν τη θέση που τους αξίζει στην υλοποίησή τους. Η δεύτερη παρατήρηση έχει να κάνει με το θέμα το οποίο θέσατε για τις συνεχείς ερωτήσεις που έχετε καταθέσει. Εδώ, κύριε Μπούρα, πρέπει να σας πω ότι επιβεβαιώνεται και η κοινοβουλευτική συνέπεια. Δεν είμαστε όλοι ίδιοι, κύριε Μπούρα. Εγώ με λύπη μου διαπιστώνω, ακούγοντας την αγόρευσή σας, ότι έχετε καταθέσει τόσες ερωτήσεις και δεν έχετε πάρει απάντηση. Αυτό δεν επιτρέπεται στην κοινοβουλευτική διαδικασία. Έχετε δει ένα διαφορετικό ήθος και συμπεριφορά εκ μέρους αυτής της Κυβέρνησης και σε προσωπικό επίπεδο δεν έχω λείψει από τη Βουλή ποτέ. Δέχομαι καταιγισμό επικαίρων ερωτήσεων. Είναι και δύσκολες και εύκολες, διότι τίποτα δεν μπορεί να πει κανένας ότι είναι εύκολο σε μια πολιτική διαχείριση. Όμως, είμαι εδώ στα έδρανα της Βουλής να απαντήσω ως οφείλω και στη βάση του κοινοβουλευτικού Κανονισμού, αλλά και στη βάση του ότι υποχρεούμαι, εκπροσωπώντας την Κυβέρνηση ως Υπουργός, να είμαι εδώ και να απαντώ στα ερωτήματα που θέτουν οι Βουλευτές. Και η τρίτη παρατήρηση έχει να κάνει με το κείμενο της ερώτησής σας, το οποίο πραγματικά το βρίσκω πολύ σημαντικό. Είναι σημαντική η παράγραφος που λέτε, η οποία και με εντυπωσίασε μπορώ να σας πω: «Οι δικαιούχοι των εργατικών κατοικιών, άνθρωποι οικονομικά αδύναμοι, βλέπουν τόσα χρόνια να είναι τόσο κοντά, αλλά και τόσο μακριά το όνειρό τους να αποκτήσουν το δικό τους σπιτικό». Κύριε Μπούρα, εδώ συμπυκνώνεται η ερώτησή σας. Η απάντηση που θα βγει από αυτό που θα σας πω είναι ότι, ναι, τώρα πλέον το όνειρο πρέπει να γίνει πραγματικότητα. Και θέλω να ξεκινήσω την απάντησή μου με αυτά τα οποία έχω πάρει από την υπηρεσία, αλλά και τις ενέργειες που έχουν γίνει και το 2012-2014 όπου ήμουν Υπουργός και υπήρχε τότε η δραστηριοποίηση πάνω στο συγκεκριμένο ζήτημα, αλλά και τώρα για το πού είμαστε, για να το μεταφέρετε στους κατοίκους της Ελευσίνας και στον κόσμο που αναφέρετε και στους θεσμικούς εκπροσώπους που λέτε ότι ενδιαφέρονται. Πράγματι, είναι ένα θέμα το οποίο πρέπει να επιλυθεί. Ήδη, όπως αναφέρατε, έχουν περάσει έντεκα ολόκληρα χρόνια από την ολοκλήρωση της κατασκευής των κατοικιών το 2009, όπως σωστά λέτε, οι οποίες κόστισαν 11 εκατομμύρια ευρώ και ακόμη δεν έχουν παραδοθεί στους δικαιούχους τους. Οι αιτίες είναι πολλές και γνωστές και έχουν την αφετηρία τους πίσω στο 2009, όταν έπρεπε να ακολουθήσουν τα έργα σύνδεσης με τα δίκτυα κοινής ωφέλειας και το αποχετευτικό δίκτυο. Ακολούθησε η κατάργηση του 6ου του 2012- ήταν η περίοδος της δημοσιονομικής προσαρμογής της χώρας - καταργήθηκε η ΑΕΠΠ, δεν έχει επανασυσταθεί - ούτε θα επανασυσταθεί - με αποτέλεσμα να παγώσει κάθε διαδικασία. Η επανεκκίνηση των διαδικασιών ξεκινάει το 2013, το θυμάμαι χαρακτηριστικά ως Υπουργός, διότι και τότε είχαμε συζητήσει και είχατε ενδιαφερθεί από εκείνη την περίοδο και πράγματι το δρομολογήσαμε. Ωστόσο, οι νέες άδειες δόμησης για τα οικόπεδα εκδόθηκαν μόλις τον Φεβρουάριο του 2015. Σε κάθε περίπτωση, το Υπουργείο Εργασίας βρίσκεται σε στενή συνεργασία με τον ΟΑΕΔ, γιατί πλέον έχει την αρμοδιότητα καθ' ολοκληρίαν και θα προσπαθήσουμε με υπευθυνότητα, σοβαρότητα και επιταχύνοντας τους ρυθμούς μας να δώσουμε μια λύση σε αυτό το χρόνιο ζήτημα. Όσον αφορά τον πυρήνα του ερωτήματός σας και συγκεκριμένα τους δύο οικισμούς που βρίσκονται στην παραλία Ελευσίνας, που ο τέως ΟΕΚ ξεκίνησε τις ενέργειες των συνολικά ογδόντα εργατικών κατοικιών το 2008 με την επωνυμία «ΕΛΕΥΣΙΝΑ 4 και 5», τα πράγματα έχουν ως ακολούθως: Σύμφωνα με τα στοιχεία του ΟΑΕΔ και όπως σας είπα λόγω τεχνικών και οικονομικών προβλημάτων, το έργο δεν ολοκληρώθηκε σύμφωνα με τον αρχικό προγραμματισμό του. Παράλληλα, τα υφιστάμενα κτήρια υπέστησαν κλοπές, όπως λέτε και το επιβεβαιώνετε, βανδαλισμούς, πλήρη εγκατάλειψη και φυσικά, διακοπή των εργολαβιών. Θέλω, λοιπόν, στη δευτερολογία μου να σας ενημερώσω αναλυτικά για το πού είμαστε, τι έχει γίνει αυτό το διάστημα και το χρονοδιάγραμμα ολοκλήρωσης του έργου.
Ευχαριστούμε. Ορίστε, κύριε Μπούρα, έχετε τρία λεπτά στη διάθεσή σας για τη δευτερολογία σας.
Κύριε Υπουργέ, πράγματι, έτσι που τα είπα και εγώ, τα είπατε και εσείς. Επιβεβαιώνονται τα πράγματα. Έτσι είναι και πράγματι υπήρχε και το κενό διάστημα. Εγώ για να περιορίσω τον χρόνο δεν ανέφερα ότι η μετάβαση από τον ΟΕΚ στον ΟΑΕΔ είχε ένα κενό, όπου μετά από αυτό το κενό, πράγματι εγώ είχα και τότε επαφές μαζί σας που ήσασταν Υπουργός και εγώ ήμουν Γενικός Γραμματέας στην Κοινοβουλευτική Ομάδα της Νέας Δημοκρατίας και είχαμε αλλεπάλληλες επαφές για να προχωρήσουν τα θέματα και οργανωτικά προχωρούσαν. Από το 2015, όμως, που πράγματι, όπως είπατε, ήταν έτοιμες όλες οι σχετικές άδειες συμπληρωματικής δόμησης - για να εξηγούμεθα - για την αποκατάσταση των ζημιών, έκτοτε δεν έγινε τίποτα. Σας είπα και στην πρωτολογία μου, επανέλαβα ερωτήσεις, πίεζα κάθε μέρα τηλεφωνικά και προσωπικά το αρμόδιο Υπουργείο. Όμως, εις ώτα μη ακουόντων. Τώρα το θέμα είναι το εξής: Εγώ δεν ήρθα σήμερα να ασκήσω κριτική, ήρθα να μεταφέρω την αγωνία αυτών των πολύ εκλεκτών ανθρώπων, οι οποίοι, ενώ έχουν - και κληρώθηκαν ως εδικαιούντο - σπίτι, σπίτι δεν έχουν. Και όπως το έγραψα πολύ ωραία στη γραπτή μου αρχική τοποθέτηση που έχετε στα χέρια σας, πράγματι, οι άνθρωποι βλέπουν από μακριά και κάθε μέρα - ξέρετε κάτι; - απογοητεύονται. Αν περάσετε απ' έξω, θα δείτε ότι κάθε μέρα ερημοποιούνται. Εγώ σήμερα, κύριε Υπουργέ, θέλω συγκεκριμένες απαντήσεις και πρέπει να σας πω και το εξής, ότι επειδή ο νέος Δήμαρχος της Ελευσίνας, ο οποίος ανέλαβε πριν μερικούς μήνες, ο κ. Αργύρης Οικονόμου, είχε επαφή και με εσάς, αλλά είχε επαφή και με τον ΟΑΕΔ επανειλημμένως, έχει συνάψει και τη σχετική προγραμματική δέσμευση, προκειμένου να προχωρήσει. Και ενώ αυτά βρίσκονται μερικούς μήνες πριν, μέχρι σήμερα, κύριε Υπουργέ, με λύπη μου θα πω ότι δεν έχει γίνει τίποτα. Εγώ με την καλή του όρου έννοια απαιτώ - όχι με την κακή - ως Βουλευτής επί είκοσι χρόνια στην περιοχή, την οποία ξέρω και υπηρετώ με ευσυνειδησία όλα αυτά τα χρόνια. Θέλω να μεταφέρω αυτή την αγωνία, θέλω να μεταφέρω την αγωνία του δημάρχου και του δημοτικού συμβουλίου. Θέλω να μεταφέρω την αγωνία αυτών των ανθρώπων που περιμένουν να μπουν στο σπίτι τους. Και σήμερα θα ήθελα συγκεκριμένα πράγματα, ότι αυτό θα γίνει τότε και το άλλο θα γίνει τότε. Και σε αυτά τα θέματα να ξέρετε ότι εγώ θα σας κυνηγάω - πάλι με την καλή έννοια του όρου - θα τα παρακολουθώ από κοντά, γιατί πολύ σύντομα πρέπει αυτό το «γεφύρι της Άρτας» να μην ονομαστεί «γεφύρι των εργατικών κατοικιών της Ελευσίνας», να γίνει πραγματικότητα. Περιμένω από τη δευτερολογία σας συγκεκριμένες απαντήσεις, γιατί αυτή τη στιγμή που μιλάμε εμείς εδώ αυτοί οι άνθρωποι και πολλοί ακόμα μας παρακολουθούν, μας ακούν και τα λόγια μας θα μείνουν και θα μείνουν για να ελεγχθούν, έτσι ώστε να αποδώσουμε αυτές τις ογδόντα κατοικίες σε αυτούς που πραγματικά με κόπο ζωής εργάστηκαν, μόχθησαν σε αυτή την πολύ σημαντική περιοχή του Θριάσιου Πεδίου της Ελευσίνας και περιμένουν την απόδοση αυτού του μόχθου. Ευχαριστώ πολύ.
Κι εμείς ευχαριστούμε. Κύριε Βρούτση, έχετε τρία λεπτά και εσείς.
Ευχαριστώ και πάλι, κύριε Πρόεδρε. Κύριε Μπούρα, έχετε απόλυτο δίκιο και με την αγωνία που καταθέσατε το ερώτημά σας και με τον διεκδικητικό τρόπο με τον οποίο επίσης το θέσατε, διότι είναι απαράδεκτο έντεκα ολόκληρα χρόνια ένας κόσμος να βασανίζεται, να έχουν δαπανηθεί πόροι και η πολιτεία να μην ολοκληρώνει ένα έργο το οποίο στο τέλος της διαδικασίας θα πάει σε ογδόντα ανθρώπους, ογδόντα εργατικές κατοικίες. Θα είναι ογδόντα οικογένειες οι οποίες θα στεγαστούν και είναι ένα έργο το οποίο έχει ξεκινήσει και έχουμε δαπανήσει πολλά λεφτά ως ελληνική πολιτεία. Πρέπει, λοιπόν, να σας πω ότι ως απάντηση στη δευτερολογία μου θα σας καταγράψω και θα σας πω ότι ναι, με τον κ. Οικονόμου έχω συναντηθεί, τον Δήμαρχο Ελευσίνας, ο οποίος έχει δείξει και αυτός το αμέριστο ενδιαφέρον του, όπως το είπατε και εσείς στην ομιλία σας. Βρίσκονται σε εξέλιξη σήμερα τρεις εργολαβίες από την αποπεράτωση των συγκεκριμένων έργων. Οι δύο εργολαβίες αφορούν την αποκατάσταση των βανδαλισμών - είναι η εγκατάλειψη που περιγράψατε - που υπέστησαν τα κτήρια στους οικισμούς κατά τα προηγούμενα έτη και είναι γνωστό τι έχει συμβεί όλο αυτό το διάστημα. Σύμφωνα με τον προγραμματισμό, λοιπόν, του ΟΑΕΔ και το χρονοδιάγραμμα το οποίο μου ζητήσατε, προβλέπεται να ολοκληρωθούν οι εργασίες αποκατάστασης στις 6 και 21 Ιουλίου 2020 αντίστοιχα, δηλαδή μιλάμε για τους «οικισμούς 5 και 4». Επαναλαμβάνω τις ημερομηνίες, 6 και 21 Ιουλίου 2020. Ξέρετε, κύριε Μπούρα, επειδή τώρα μιλάω με συγκεκριμένη χρονοσειρά εξέλιξης των γεγονότων, εκπροσωπώντας το Υπουργείο Εργασίας, γνωρίζω το θέμα. Η εντολή είναι να ολοκληρωθούν, να επισπευσθούν οι διαδικασίες. Σήμερα οι υπηρεσίες μού απαντάνε με συγκεκριμένες ημερομηνίες. Πιστεύω και εύχομαι αυτό να πιστοποιηθεί και από την εξέλιξη του χρόνου και από την υλοποίηση, όπως σας τα λέω σήμερα, διότι καμμιά φορά και ως Υπουργός μπορεί να λες κάτι στο χρονοδιάγραμμα που σου βάζουν οι υπηρεσίες και στο τέλος να διαψευσθείς. Θα το παρακολουθώ προσωπικά. Δεύτερον, όσον αφορά τώρα την τρίτη εργολαβία που ξεκίνησε το 2016- αυτή ξεκίνησε το 2016- και αφορά την κατασκευή των έργων υποδομής και στους δύο οικισμούς, δηλαδή τη σύνδεση με τα δίκτυα ύδρευσης, αποχέτευσης ακαθάρτων και όμβριων υδάτων, του ηλεκτροφωτισμού, του φυσικού αερίου κ.λπ., καθώς και τη διαμόρφωση του περιβάλλοντος χώρου των οικισμών - αυτή είναι η τρίτη εργολαβία - οι εργασίες της συγκεκριμένης εργολαβίας έχουν διακοπεί από τις 9 Δεκεμβρίου 2019, δυστυχώς, λόγω προβλημάτων νομικής φύσεως. Μας μπλόκαραν τον Δεκέμβριο του 2019 αγωγές και ζητήματα νομικής φύσεως και σταμάτησαν την εργολαβία, ενώ ήταν σε εξέλιξη. Είμαστε, όμως, σε συνεχή συνεννόηση με τον ΟΑΕΔ, καταβάλλουμε μεγάλες προσπάθειες για να επιλυθεί το πρόβλημα που έχει προκύψει και να περαιωθεί το έργο το συντομότερο δυνατόν. Θέλω να μεταφέρετε στον κόσμο που εκπροσωπείτε, κύριε Μπούρα, το αμέριστο ενδιαφέρον της πολιτείας και του Υπουργείου Εργασίας στο ερώτημα, το οποίο θέσατε για την ολοκλήρωση του έργου, για την παραχώρηση των ογδόντα κατοικιών που έχει δαπανήσει χρήματα ο ελληνικός λαός σε ογδόντα ωφελούμενες οικογένειες και επιτέλους αυτό το «γεφύρι της Άρτας», όπως το περιγράψατε - και θα συμφωνήσω μαζί σας - να ολοκληρωθεί, να χτιστεί και να είμαστε περήφανοι που ένα έργο σημαντικό που έχει ξεκινήσει, έντεκα ετών, αποδόθηκε τελικά στους δικαιούχους σε μια περιοχή, που έχει ανάγκη αυτές τις κατοικίες, σε οικογένειες που τις έχουν ανάγκη αυτές τις κατοικίες, δείχνοντας και την ευαισθησία μας και το ενδιαφέρον μας και ότι η πολιτεία τελικά στο τέλος, έστω και με καθυστερήσεις και αδράνεια, μπορεί να κάνει αυτό που πρέπει για τους πολίτες της. Ευχαριστώ πολύ.
Κι εμείς ευχαριστούμε. Θα ήθελα να ανακοινώσω προς το Σώμα ότι η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεση της στην αίτηση της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτών. Προχωρούμε στην πέμπτη με αριθμό 663/5-5-2020 επίκαιρη ερώτηση πρώτου κύκλου της Η΄ Αντιπροέδρου της Βουλής και Βουλευτού Β3΄ Νοτίου Τομέα Αθηνών του ΜέΡΑ25 κ. Σοφίας Σακοράφα προς τον Υπουργό Εργασίας και Κοινωνικών Υποθέσεων, με θέμα: «Περικοπή συντάξεων των συνταξιούχων με αγροτικό κλήρο». Κυρία Σακοράφα, καλημέρα σας. Έχετε δύο λεπτά στη διάθεσή σας.
Καλημέρα, κύριε Πρόεδρε και σας ευχαριστώ πολύ. Κύριε Υπουργέ, είναι γεγονός ότι ποτέ δεν αρνηθήκατε τη φυσική σας παρουσία στον κοινοβουλευτικό έλεγχο και αυτό δεν μπορούμε παρά να το προσθέσουμε στα θετικά που έχετε. Ως προς την ερώτησή μου σήμερα, με τη διάταξη του άρθρου 27 του ασφαλιστικού ν.4670/2020 όλοι οι συνταξιούχοι που έχουν αγροτικό εισόδημα υποχρεούνται από την 1η Μαρτίου του 2021 να πληρώνουν ασφαλιστικές εισφορές, τουλάχιστον 121 ευρώ το μήνα, δηλαδή 1.452 ευρώ το χρόνο. Η διάταξη αυτή για τις συντάξεις και τις ασφαλιστικές εισφορές αφορά τους συνταξιούχους που δεν είναι αγρότες, που κατέχουν όμως αγροτική γη. Είναι αναμφισβήτητο, κύριε Υπουργέ, ότι η οικονομία της χώρας μας χρειάζεται την όσο το δυνατόν μεγαλύτερη ανάπτυξη του πρωτογενούς τομέα, του τομέα της παραγωγής. Όμως, παρόμοιες ρυθμίσεις λειτουργούν σαν αντικίνητρο για τη διεύρυνση της παραγωγικής βάσης και της παραγωγικής δυναμικής. Αυτή η ρύθμιση, λοιπόν, θα έχει σαν βέβαιο αποτέλεσμα να αποκλειστούν από την παραγωγική δραστηριότητα οι συνταξιούχοι που κατέχουν αγροτικό κλήρο, πέρα από ότι είναι πιθανόν να οδηγήσει και σε απόκρυψη δραστηριότητας και εισοδημάτων. Σε αυτή την περίπτωση, θα έχουμε σαν πρόσθετη συνέπεια και αντίστοιχη απώλεια δημοσίων εσόδων, γιατί η συγκεκριμένη ρύθμιση δημιουργεί υποχρέωση καταβολής εισφορών σε όλους τους συνταξιούχους που έχουν πρόσθετο αγροτικό εισόδημα και μάλιστα ανεξάρτητα από το ύψος αυτού. Πιστεύουμε, λοιπόν, κύριε Υπουργέ, ότι υπάρχει ανάγκη να τροποποιηθεί η διάταξη, έτσι ώστε να είναι δυνατή η καλλιέργεια και η διατήρηση της μικρής πατρικής περιουσίας από τους συνταξιούχους. Γι' αυτό και σας ρωτάω: Υπάρχει περίπτωση να επανεξετάσετε το ζήτημα και να τροποποιήσετε το άρθρο 27 του ν.4670/2020, έτσι ώστε να είναι δυνατή η καλλιέργεια και η διατήρηση της πατρικής περιουσίας από τους συνταξιούχους; Εξετάζετε τουλάχιστον το ενδεχόμενο να θεσπίσετε ένα όριο εισοδήματος, κάτω από το οποίο να μην υπάρχει η υποχρέωση καταβολής ασφαλιστικών εισφορών, όπως αυτό των 10.000 ευρώ που προβλέπεται στο ίδιο άρθρο και ισχύει για την περικοπή των συντάξεων; Θα ήθελα να σας πω ότι τις τελευταίες ημέρες υπάρχει μία διαρροή και δημοσιεύματα ότι κινείσθε προς αυτή την κατεύθυνση. Προσωπικά, θα χαρώ ιδιαίτερα αν το βεβαιώσετε. Γιατί είμαι βέβαιη, ακριβώς επειδή γνωρίζετε πάρα πολύ καλά το θέμα, πως αναγνωρίζετε κιόλας ότι είναι μονόδρομος να επανεξετάσετε το ζήτημα και να τροποποιήσετε τη σχετική διάταξη. Θα σας παρακαλούσα για να έχω μια σαφή απάντηση. Ευχαριστώ.
Κι εμείς ευχαριστούμε. Στην ερώτηση θα απαντήσει ο Υπουργός Εργασίας και Κοινωνικών Υποθέσεων κ. Ιωάννης Βρούτσης. Ορίστε, κύριε Υπουργέ, έχετε τρία λεπτά στη διάθεσή σας.
Απευθύνομαι προς τη συνάδελφο την κ. Σακοράφα ευχαριστώντας την για την αρχική της τοποθέτηση, όσον αφορά την κοινοβουλευτική παρουσία μου στις επίκαιρες ερωτήσεις των Βουλευτών. Ανταποδίδω κι εγώ προς εκείνη ότι η ερώτηση που κάνετε, κυρία Σακοράφα, είναι και επίκαιρη και πολύ σωστή και σήμερα είμαι στην ευχάριστη θέση να σας επιβεβαιώσω, στη βάση της ερώτησής σας, ότι το πρόβλημα το οποίο με ρωτάτε διαμέσου της κοινοβουλευτικής διαδικασίας το επιβεβαιώνω και εγώ. Είναι πρόβλημα, αλλά είμαι στην ευχάριστη θέση να σας πω ότι θα δοθεί οριστική λύση και θα το ανακοινώσω στη διαδικασία της δικής σας ερώτησης εδώ στη Βουλή. Θέλω λοιπόν να ξεκινήσω, γιατί μου δίνετε την ευκαιρία να συζητήσουμε και λίγο ευρύτερα, για τα θέματα των αγροτών και το ασφαλιστικό τους ζήτημα. Επειδή κάπου στην ερώτηση φάνηκε ότι κόβονται συντάξεις και αυτό δεν αντιστοιχεί στην πραγματικότητα, θέλω, κύριε Πρόεδρε, να περιγράψω λίγο το τοπίο - γιατί μας ακούει και ο αγροτικός κόσμος που σίγουρα ενδιαφέρεται για την ερώτηση της κ. Σακοράφα - για μερικά πράγματα τα οποία πρέπει να αποκατασταθούν και να γίνουν πιο γνωστά. Ξέρετε πάρα πολύ καλά ότι πριν τρεις - τέσσερις μήνες από αυτήν εδώ την Αίθουσα πέρασε η μεγάλη ασφαλιστική μεταρρύθμιση, ο ν.4670/2020. Τον Φεβρουάριο μήνα η Ελλάδα απέκτησε ένα νέο ασφαλιστικό περιβάλλον, το οποίο αλλάζει δομικά πολλά πράγματα από αυτά που ξέραμε στο παρελθόν. Δημιουργήθηκε ο νέος e - ΕΦΚΑ. Η Ελλάδα απέκτησε τον πιο μεγάλο δημόσιο οργανισμό κοινωνικής ασφάλισης. Κάτω από τον νέο e - ΕΦΚΑ ενοποιήθηκαν όλοι οι ασφαλιστικοί εναπομείναντες φορείς και το επικουρικό και το εφάπαξ. Έχετε ακούσει κατά διαστήματα από μέρους μου να μιλάμε για τον νέο e - ΕΦΚΑ, ο οποίος θα έρχεται να λύσει προβλήματα καθημερινότητας του πολίτη, να αντιμετωπίσει στρεβλώσεις, παθογένειες δεκαετιών, να λύσει ταλαιπωρία πολιτών, εργαζομένων οι οποίοι βρίσκονται στη διαδικασία να πάρουν σύνταξη ή άτομα - εργαζόμενοι που έχουν ολοκληρώσει τον εργασιακό τους βίο. Είμαστε, λοιπόν, έτοιμοι στα μέσα προς το τέλος Ιουνίου να παραδώσουμε την ψηφιακή σύνταξη στους Έλληνες μετά από δεκαετίες πάρα πολλών ετών. Είναι ένα όνειρο το οποίο γίνεται πραγματικότητα. Θα γίνει πραγματικότητα, έχει ξεκινήσει πιλοτικά και ταυτόχρονα είναι κάτι το οποίο αμφισβητούσαν όλοι. Η ψηφιακή σύνταξη θα είναι γεγονός στα τέλη Ιουνίου του 2020. Ταυτόχρονα, αλλάξαμε πολλά πράγματα. Αποκαταστήσαμε αδικίες και τις αντισυνταγματικότητες του ΣΥΡΙΖΑ και του νόμου Κατρούγκαλου. Είδατε μόλις προχθές ότι ανακοίνωσα πως θα καταβληθούν στις 2 Ιουνίου οι νέες επικουρικές συντάξεις σε διακόσιες πενήντα χιλιάδες δικαιούχους σύνταξης επικουρικής, με βάση τον ν.4670- που του δίνουν το δικό μου προσωνύμιο - , αποκαθιστώντας, πρώτον, την αντισυνταγματικότητα του νόμου Κατρούγκαλου, δεύτερον, δείχνοντας έτσι την προσήλωσή μας στις δικαστικές αποφάσεις του Συμβουλίου της Επικρατείας και, τρίτον, υλοποιώντας την ασφαλιστική μεταρρύθμιση. Ακολουθούν άλλα σημαντικά βήματα, όπως είναι η καταβολή των αναδρομικών των επικουρικών, που οφείλουμε να το κάνουμε στη βάση της απόφασης του Συμβουλίου της Επικρατείας. Εκκρεμεί και θα υλοποιηθεί στο επόμενο διάστημα η νέα πλέον κύρια σύνταξη, η οποία μπαίνει σε μια άλλη λογική και σε μια άλλη βάση της ανταποδοτικότητας για όλους όσοι εργάζονται από τριάντα χρόνια και πάνω. Εδώ θα επισημάνω κάτι το οποίο το είχα πει και στην ομιλία μου στην ασφαλιστική μεταρρύθμιση, ότι μπορεί κάποιοι σήμερα να περιμένουν την αύξηση της σύνταξής τους με τριάντα χρόνια, αυτοί που τώρα θα συνταξιοδοτηθούν, όμως αυτό αφορά τις νέες γενιές, τους νέους εργαζόμενους, που επιτέλους κινητροδοτείται κάποιος να παραμείνει στην εργασία και να αποδώσει δικαιοσύνη το ασφαλιστικό σύστημα. Διότι όσο πιο πολλά χρόνια είσαι, τόσο πιο υψηλή σύνταξη θα πάρεις, καθώς αλλάξαμε τους συντελεστές αναπλήρωσης. Τέλος, θα αποδοθούν και τα αναδρομικά από 1-10-2019 για τους δικαιούχους της νέας αυτής κύριας σύνταξης. Άρα, λοιπόν, η ασφαλιστική μεταρρύθμιση βρίσκεται σε εξέλιξη, ολοκληρώνεται. Θα ολοκληρωθούν τα βήματα αυτά που είπα μέσα στο 2020. Ταυτόχρονα κάναμε και μια άλλη αλλαγή, μια αλλαγή η οποία ήταν ιδιαίτερα σημαντική και αφορά το ερώτημα της κ. Σακοράφα, το οποίο θα το απαντήσω. Κυρία Σακοράφα, συγγνώμη που δεν σας απαντώ τώρα, αλλά υπάρχει λύση στο πρόβλημα και θα το πω στη δευτερολογία μου. Είναι το ζήτημα της σύνταξης των εργαζομένων συνταξιούχων. Μέχρι τώρα γνωρίζετε ότι ο νόμος Κατρούγκαλου - ΣΥΡΙΖΑ τιμωρούσε τους συνταξιούχους. Τους έκοβε το 60% της σύνταξής τους εάν εργάζονταν. Εμείς, με την ασφαλιστική μεταρρύθμιση, κάναμε μια μεγάλη δομική αλλαγή. Αντιστρέψαμε τα πράγματα. Αναγνωρίσαμε ότι ο συνταξιούχος είναι ενεργό κομμάτι της κοινωνίας μας και δεν πρέπει να τιμωρείται, αν βρίσκεται στην παραγωγική διαδικασία. Γι' αυτό του δίνουμε πλέον το 70% της σύνταξής του, αν μπει στην παραγωγική διαδικασία. Όμως, εδώ θα επισημάνω κάτι. Αν συλληφθεί συνταξιούχος, μετά την αλλαγή του νόμου, να εργάζεται και να μην έχει δηλωθεί, έχει βαρύτατα πρόστιμα, διότι πλέον δεν υπάρχει κίνητρο για κανέναν συνταξιούχο να εργάζεται και να κρύβει το εισόδημά του, τη στιγμή που του δίνουμε το 70% της σύνταξής του. Κλείνω, κυρία Σακοράφα - και θα σας απαντήσω με θετικό τρόπο στο πολύ πετυχημένο ερώτημά σας - , λέγοντας ότι για τους αγρότες ειδικά απελευθερώσαμε τελείως αυτήν την περικοπή. Θα παίρνουν και παίρνουν το 100% της σύνταξής τους. Όμως, είναι οι αγρότες που είναι κατ' επάγγελμα αγρότες και συνταξιούχοι αγρότες - δεν υπάρχει καμμία περικοπή σε αυτούς - , ανεξάρτητα αν δουλεύουν την επόμενη μέρα που θα συνταξιοδοτηθούν και βρίσκονται στην παραγωγική διαδικασία, στην κτηνοτροφία, στην αλιεία ή στο χωράφι τους. Προβλέπουμε, επειδή αναγνωρίζουμε το πόσο σημαντικό ρόλο παίζει ο πρωτογενής τομέας. Εκεί δεν υπάρχει καμμία περικοπή. Τώρα, έρχεστε να μου θέσετε το ερώτημα των ετεροσυνταξιούχων, οι οποίοι εργάζονται μέσα στα χωράφια μετά τη σύνταξή τους. Πράγματι, εδώ υπήρχε ένα κενό στην ασφαλιστική μεταρρύθμιση, το οποίο θα λύσουμε άμεσα με νομοθετική πρωτοβουλία και σε χρόνο που θα σας περιγράψω στη δευτερολογία μου, απαντώντας θετικά στην ερώτηση σας. Ευχαριστώ.
Κι εμείς σας ευχαριστούμε. Κυρία Σακοράφα, έχετε τρία λεπτά για τη δευτερολογία σας.
Κατ' αρχάς ευχαριστώ πολύ, κύριε Υπουργέ, για την όλη τοποθέτηση που κάνατε γύρω από το ασφαλιστικό, γενικότερα για τους αγρότες, αλλά και για τους ετεροπροσδιοριζόμενους συνταξιούχους όσον αφορά το αγροτικό εισόδημα. Εγώ θα ήθελα και περιμένω να μου πείτε - και θα χαρώ πάρα πολύ - σχετικά με το θέμα των ασφαλιστικών εισφορών που υποχρεούνται να πληρώσουν από τη στιγμή που έχουν ένα δεύτερο εισόδημα, που αυτό προέρχεται από μια δραστηριότητα η οποία μπορεί να είναι πάρα πολύ μικρή και η οποία τούς προσθέτει στο εισόδημα, τέλος πάντων, για να μπορέσουν να ζήσουν με μεγαλύτερη άνεση. Ξέρετε ότι είναι ένα θέμα που αφορά σε έναν πάρα πολύ μεγάλο αριθμό συνταξιούχων, που κατέχουν πάρα πολύ μικρές, κυρίως αγροτικές ιδιοκτησίες και οι οποίες κατά βάση είναι κληρονομικές. Για την συντριπτική πλειοψηφία, λοιπόν, των συνταξιούχων αυτών που καλλιεργούν τον κατά κανόνα μικρό κλήρο τους, το αγροτικό εισόδημα έρχεται να συμπληρώσει, όπως σας είπα και προηγουμένως, το κανονικό τους εισόδημα και σε πολλές περιπτώσεις τους βοηθάει να ζούνε πάρα πολύ καλύτερα. Να συνυπολογίσουμε σε αυτό, κύριε Υπουργέ - και είναι πολύ σημαντικό - ότι ο μικρός αυτός αγροτικός κλήρος έχει και ιδιαίτερη προσωπική συναισθηματική αξία, διότι είναι πατρογονική γη, είναι ένα κομμάτι από τη μνήμη τους, είναι από τους γονείς, από τους παππούδες τους, είναι μικρά χωραφάκια δηλαδή, που τα χρησιμοποιούν για να μπορέσουν να συμπληρώσουν το εισόδημα ή αν θέλετε να κάνουν και κάτι πρόσθετο στη ζωή τους. Δεν θα ήθελα να σας αναφέρω χαρακτηριστικά το πόσα μπορεί κάποιος να αποκομίζει και το πόσα πληρώνει μέσα από μια ασφαλιστική εισφορά, την οποία αυτήν τη στιγμή έχετε νομοθετήσει, αλλά που πιστεύω ότι πραγματικά θα την αλλάξετε. Θα σας έλεγα ένα παράδειγμα, ας πούμε: Ένας συνταξιούχος που έχει μια μικρή περιουσία με ελιές και παράγει το λάδι της χρονιάς του για αυτόν και για τα παιδιά του, αποκομίζει 200 κιλά λάδι περίπου και αν το υπολογίσουμε προς 2,5 ευρώ το κιλό και παίρνει και μία επίδοση 800 ευρώ, έχει ένα συνολικό όφελος 1.300 ευρώ και πρέπει να πληρώσει παραπάνω, αφού θα πληρώσει στην εισφορά την ασφαλιστική 1.452 ευρώ. Τι του μένει; Δεν του μένει απολύτως τίποτα. Αυτό θέλω να διορθώσετε, κύριε Υπουργέ και θα ήθελα πραγματικά να μην χρησιμοποιήσω όλον τον χρόνο, γιατί πιστεύω ότι τώρα, σήμερα, εδώ, θα δώσετε μία θετική απάντηση πάνω σε αυτό, ούτως ώστε και εγώ να έχω την ικανοποίηση ότι έκανα μία ερώτηση στον Υπουργό η οποία πραγματικά βρήκε πρόσφορο έδαφος για να αλλάξει κάτι σε αυτήν τη διαδικασία και να πούμε και κάτι που εγώ το θεωρώ πάρα πολύ σημαντικό, ότι παρά το γεγονός ότι έχουμε πολιτικές διαφορές - εννοώ στο επίπεδο της ιδεολογίας - θα δώσουμε κι ένα θετικό μήνυμα προς την κοινωνία ότι έχουμε ανοιχτά αυτιά, τους ακούμε και δίνουμε λύση στα προβλήματά τους, τα οποία είναι πάρα πολύ σημαντικά και τα οποία μπορούν πάρα πολύ εύκολα να λυθούν. Σας παρακαλώ, λοιπόν, σήμερα, εδώ, τώρα, εάν μπορείτε να δεσμευτείτε πάνω σε αυτήν τη διαδικασία. Σας ευχαριστώ πάρα πολύ.
Κι εμείς ευχαριστούμε. Κύριε Βρούτση, έχετε τρία λεπτά για να απαντήσετε στην κ. Σακοράφα.
Κυρία Σακοράφα, ακόμη μία φορά σας ευχαριστώ πάρα πολύ για τον ευγενή τρόπο με τον οποίο καταθέσατε το ερώτημά σας, αλλά ταυτόχρονα και για το σημαντικό που περιλαμβάνει το ερώτημά σας και σήμερα ακριβώς εδώ είμαστε στο πλαίσιο της κοινοβουλευτικής διαδικασίας να αποδείξουμε ότι η Βουλή ανεξαρτήτως κομμάτων ακούει, συζητάει, αντιλαμβάνεται την πραγματικότητα της κοινωνίας και όπου μπορεί να βρει κοινούς δρόμους, είμαστε εδώ να λύνουμε προβλήματα. Διότι - θα το επαναλάβω για πολλοστή φορά - κανείς δεν διεκδικεί το τέλειο. Όποιος παλεύει και αγωνίζεται, βεβαίως θα έχει και αστοχίες, αλλά είμαστε εδώ για να τις διορθώνουμε και να μην παραμένουμε εγωιστικά σε μία θέση που είναι λάθος, αλλά να προχωράμε από κοινού όλοι μαζί μπροστά. Πρέπει, λοιπόν, να σας πω και πάλι, για να ολοκληρώσω στη δευτερολογία μου τον πυρήνα του ερωτήματός σας και να δώσω απάντηση και στο χρονοδιάγραμμα το οποίο μου θέσατε, ότι όταν φτιάχναμε την ασφαλιστική μεταρρύθμιση 4670/2020, τον Φεβρουάριο που ψηφιζόταν είχε στο επίκεντρο της και τον πρωτογενή τομέα κατ' εξοχήν. Και αν δείτε και παρακολουθήσει κάποιος και αναλύσει τα στοιχεία για τον πρωτογενή τομέα, πώς αντιμετώπισε το ασφαλιστικό τον πρωτογενή τομέα, θα αποδειχθεί στην πράξη ότι αυτή η Κυβέρνηση αναγνωρίζει τη σημαντικότητα του πρωτογενούς τομέα για την αναπτυξιακή πορεία του τόπου και το πόσο διαρθρωτικά είναι δομημένος ο πρωτογενής τομέας, όπως πολύ σωστά είπατε, λόγω του χαμηλού κλήρου που έχουμε και που πρέπει να προστατεύσουμε το εισόδημα κάποιων, οι οποίοι αντλούν από κει τις ελιές τους, το κρέας τους και πρέπει αυτός ο κόσμος να παραμείνει κοντά στη γη και αυτό επιδιώκουμε με όλες μας τις ενέργειες. Θα κρατήσω για το τέλος την απάντηση, γιατί θα στοιχειοθετήσω στη διαδικασία μερικά πράγματα που έγιναν για τους αγρότες στο ασφαλιστικό. Πρώτον, κύριε Πρόεδρε, το είπα και πριν και θα το επαναλάβω. Με τον νόμο Κατρούγκαλου - ΣΥΡΙΖΑ περικοπτόταν το 60% των συνταξιούχων που εργαζόντουσαν. Σήμερα αυτό αντεστράφη. Τιμούμε τους συνταξιούχους. Τους αναγνωρίζουμε ότι είναι πολύτιμο κομμάτι της κοινωνικής δραστηριότητας. Άρα, λοιπόν, μπορούν να εργάζονται απρόσκοπτα, με το 70% της σύνταξής τους να τους επανέρχεται. Απλά είπα «προσοχή, πρέπει να είναι όλοι δηλωμένοι». Δεύτερον, οι αγρότες, οι κατά κύριο λόγο αγρότες που γίνονται συνταξιούχοι δεν έχουν καμμία περικοπή. Παίρνουν το 100% της σύνταξής τους. Τρίτον, με τον νόμο ΣΥΡΙΖΑ - Κατρούγκαλου, υπήρχε η περικοπή η οποία είχε μπει στο όριο των 4.500 ευρώ, εάν κάποιος συνταξιούχος έπαιρνε αγροτικό εισόδημα. Εμείς, κυρία Σακοράφα, όπως ξέρετε, τις 4.500 ευρώ τις ανεβάσαμε στις 10.000 ευρώ. Δηλαδή, δίνουμε τη δυνατότητα σε κάποιον ο οποίος δεν είναι συνταξιούχος αγρότης, αλλά είναι συνταξιούχος από άλλο επάγγελμα, να γυρίζει στη δουλειά του, δηλαδή να ασχολείται με τα χωράφια του και μέχρι 10.000 ευρώ ετήσιο εισόδημα να μην του γίνεται καμμία περικοπή στη σύνταξή του. Τέταρτον, επιφυλάξαμε για τους αγρότες μία πολύ καλή και ιδιαίτερη μεταχείριση όσον αφορά τις ασφαλιστικές εισφορές. Σε σχέση με αυτοαπασχολούμενους και ελεύθερους επαγγελματίες υπήρχε ένα διακριτό επίπεδο, πολύ χαμηλό, ευνοϊκό, αναγνωρίζοντας ότι οι αγρότες δεν μπορεί να είναι στην ίδια κατηγορία με τους άλλους ελεύθερους επαγγελματίες και αυτοαπασχολούμενους. Πέμπτον, στη μεταρρύθμιση που ανέφερα λίγο πριν, στην ψηφιακή σύνταξη στο τέλος Ιουνίου του 2020, το 40% των νέων συντάξεων θα είναι ψηφιακές. Θα είναι δύο μεγάλες κατηγορίες: Η μία είναι οι αιτίες θανάτου και η άλλη είναι οι αγρότες. Όλοι οι αγρότες, κύριε Πρόεδρε, οι νέοι συνταξιούχοι αγρότες, θα κάνουν αίτηση στον «ΑΤΛΑΝΤΑ» και θα παίρνουν αυτόματα τη σύνταξή τους, όχι σε μέρες ούτε σε χρόνια ούτε σε εβδομάδες, αλλά σε λίγα δευτερόλεπτα. Άρα, επιφυλάξαμε για τους αγρότες αυτή την πολύ σημαντική μεταχείριση και με την ψηφιακή σύνταξη για να μην ταλαιπωρούνται. Επιπλέον, δίνουμε τη δυνατότητα στους αγρότες για πρώτη φορά από 1-1-2021 μέσα από την ασφαλιστική μεταρρύθμιση, αν θέλουν και αν το επιθυμούν, να έχουν και επικουρική σύνταξη και εφάπαξ. Εάν θέλουν δηλαδή να συμβληθούν με τα ταμεία τα ασφαλιστικά, να καταβάλλουν εισφορές, να μπουν στη διαδικασία να αποκτήσουν επικουρικό και εφάπαξ. Αυτό γίνεται για πρώτη φορά και είναι στην δική τους ευχέρεια. Φτάνω τώρα στο τελευταίο ζήτημα, το οποίο αφορά και την ερώτησή σας. Ναι, έχετε δίκιο, εδώ υπήρχε μία παράλειψη του νόμου που έθετε ασφαλιστικές εισφορές από μηδενικό εισόδημα. Πρέπει, λοιπόν, να σας πω ότι, πρώτον, λόγω και της ιδιαιτερότητας της αγροτικής παραγωγής του μικρού κλήρου, δεύτερον ότι δεν μπορεί κάποιος με ένα μικρό εισόδημα 2.000-3.000 ευρώ να πληρώνει 1.400 ευρώ εισφορές, όμως πρέπει να πληρώνει εισφορές, με νομοθετική πρωτοβουλία της Κυβέρνησης που θα έρθει αν όχι αυτή την εβδομάδα που θα μπει, την μεθεπόμενη, δηλαδή μέσα στον Μάιο, αλλάζουμε το όριο και από το 0 σε ευρώ θα πάμε στα 10.000 ευρώ. Άρα, μέχρι 10.000 ευρώ, κυρία Σακοράφα, κανένας δεν θα πληρώνει εισφορές, έστω και αν δεν είναι κατά κύριο επάγγελμα συνταξιούχος αγρότης, θα μπορεί να πηγαίνει στο χωράφι του, να αποκομίζει από κει τα οφέλη της καλλιέργειάς του, να εργάζεται απρόσκοπτα, να θρέφει την οικογένειά του, να κάνει και αυτό το μικρό κομπόδεμα, χωρίς να πληρώνει ασφαλιστικές εισφορές, παρά μόνο αν ξεπεράσει το όριο των 10.000 ευρώ. Άρα, η ερώτησή σας, κυρία Σακοράφα, έπιασε τόπο. Έχετε σήμερα μία απάντηση που νομίζω ότι ικανοποιεί και τους δύο. Θα λυθεί, λοιπόν, αυτό το πρόβλημα άμεσα, μέσα στον μήνα Μάιο, γιατί αναγνωρίζω ότι σε όλα αυτά που θέσατε ως προβληματισμό έχετε απόλυτο δίκιο κι έτσι πρέπει να λειτουργούμε, να εντοπίζουμε αδυναμίες των συστημάτων μας και να τα λύνουμε. Ευχαριστώ πολύ.
Κι εμείς ευχαριστούμε. Μου αρέσουν αυτά, όταν έχουμε τέτοιες ωραίες απαντήσεις.
Θα μου επιτρέψετε να σας ευχαριστήσω κι εγώ, κύριε Υπουργέ.
Τώρα θα συζητηθεί η πέμπτη με αριθμό 683/11-5-2020 επίκαιρη ερώτηση δεύτερου κύκλου του Βουλευτή Βοιωτίας του Κινήματος Αλλαγής κ. Γεωργίου Μουλκιώτη προς τον Υπουργό Εργασίας και Κοινωνικών Υποθέσεων με θέμα: «Απαραίτητα μέτρα για την προστασία της αγοράς εργασίας και των εργαζομένων». Κύριε Μουλκιώτη, έχετε τον λόγο για δύο λεπτά.
Ευχαριστώ, κύριε Πρόεδρε. Πράγματι, ήταν καλά τα νέα που ακούμε από τον κύριο Υπουργό μέχρι στιγμής.
Πολύ καλά, και στον κ. Μπούρα…
Απλώς, για τους αγρότες θα ήθελα να πω στο πλαίσιο της συζήτησης, κύριε Υπουργέ, ότι ακόμα δεν έχουν ικανοποιηθεί αγροτικές συντάξεις από το 2017. Κοιτάξτε το λίγο. Η ερώτηση, κύριε Πρόεδρε, απευθύνεται στον κύριο Υπουργό και αναφέρεται στα απαραίτητα μέτρα για την προστασία της αγοράς εργασίας και των εργαζομένων. Γνωρίζουμε όλοι ότι η Ευρωπαϊκή Επιτροπή αναμένει φέτος μία πρωτοφανή σε μέγεθος ύφεση της ευρωπαϊκής οικονομίας, ενώ για το 2021 προβλέπεται μία ανάκαμψη ισχυρή μεν - έτσι λέγεται - αλλά όχι αρκετή για να επαναφέρει την οικονομία στο σημείο που βρισκόταν στο τέλος του 2019, πριν δηλαδή το ξέσπασμα της πανδημίας του κορωνοϊού. Σε ό,τι αφορά τη χώρα μας, σύμφωνα με τις εκτιμήσεις που διατυπώνονται στην εαρινή έκθεση της επιτροπής, το ελληνικό ΑΕΠ θα μειωθεί φέτος κατά 9,7%, αντί 4,7% που προβλέπει το βασικό σενάριο της Κυβέρνησης, σύμφωνα με το τελευταίο Πρόγραμμα Σταθερότητας που υποβλήθηκε στις Βρυξέλλες. Τέλος, προβλέπεται ότι η ανεργία του ενεργού πληθυσμού θα αυξηθεί από 17,3% που ήταν το 2019 στο 19,9% το 2020. Τρομακτικοί αριθμοί! Η ένταση του προβλήματος αναδεικνύεται και από τα στοιχεία του συστήματος «ΕΡΓΑΝΗ» του Μαρτίου 2020, όπου καταγράφηκαν σαράντα δύο χιλιάδες περισσότερες απολύσεις από τις προσλήψεις σε μισό μήνα κρίσης, οκτώ χιλιάδες δυσμενείς μετατροπές ατομικών συμβάσεων εργασίας και ογδόντα πέντε χιλιάδες διακόσιες εβδομήντα έξι λιγότερες θέσεις εργασίας έναντι του Μαρτίου του 2019. Με γνώμονα τα παραπάνω, στις 27 Απριλίου 2020 το Κίνημα Αλλαγής κατέθεσε και έδωσε στη δημοσιότητα ένα ολοκληρωμένο πρόγραμμα παρέμβασης με ενεργοποίηση θέσεων εργασίας και ενίσχυση της απασχόλησης που προβλέπει στήριξη για ένα εκατομμύριο εργαζόμενους με καταβολή του 40% του μισθού για έξι μήνες, με την προϋπόθεση ότι δεν θα γίνουν απολύσεις και με χρηματοδότηση από το πρόγραμμά «SURE» και το ΕΣΠΑ, συνολικού κόστους δύο εκατομμυρίων ευρώ και διασφάλιση των εσόδων για το ασφαλιστικό σύστημα. Ταυτόχρονα, με βάση το δημοσιευθέν άρθρο 14 της από 1ης Μαΐου πράξης νομοθετικού περιεχομένου, ο καθορισμός του κατώτατου μισθού αναβάλλεται μέχρι τον Ιανουάριο του 2021, ρύθμιση που προστίθεται στις ήδη δυσμενείς διατάξεις για τους εργαζόμενους που υπάρχουν και τις γνωρίζουμε. Τίθενται, λοιπόν, τα εξής ερωτήματα: Επειδή η επεξεργασμένη και κοστολογημένη πρόταση του Κινήματος Αλλαγής για την εργασία στοχεύει στη διατήρηση των θέσεων εργασίας, για να μην επιδοτηθούν εκ των υστέρων δεκάδες ή εκατοντάδες χιλιάδες θέσεις ανεργίας - θα το πούμε «θέσεις ανεργίας» - και επειδή, επίσης, η εκτίναξη της ανεργίας, με βάση τα συμπεράσματα και το ισοζύγιο των ροών του Μαρτίου του 2020, αναμένεται να συνεχίσει την αυξητική και δυσμενή της τάση για τον τουρισμό και τον επισιτισμό και επειδή θεωρούμε ότι δεν υπάρχει δικαιολογητικός λόγος να ματαιωθεί, όπως ματαιώθηκε και να αναβληθεί στο τέλος η διαβούλευση των κοινωνικών εταίρων για να προσδιοριστεί ο κατώτατος μισθός για το έτος 2020, ρωτάμε τον κύριο Υπουργό εάν προτίθεται το Υπουργείο, η Κυβέρνηση, να αποδεχθεί τις προτάσεις του Κινήματος Αλλαγής, όπως έχουν διατυπωθεί, κοστολογημένες και αιτιολογημένες. Πώς τις κρίνει και τι βλέπει η Κυβέρνηση να κάνει περαιτέρω γι' αυτές τις προτάσεις και για την πορεία των εργαζομένων και της ελληνικής οικονομίας; Επίσης, κύριε Υπουργέ, είναι μεγάλη η πολύμηνη καθυστέρηση για τον καθορισμό του κατώτατου μισθού, δηλαδή το 2021 και θα δούμε. Πώς το κρίνετε εσείς αυτό και πώς θα κινηθεί η Κυβέρνηση σ' αυτή τη διαδικασία; Σας ευχαριστώ.
Κι εμείς ευχαριστούμε. Θα απαντήσει ο Υπουργός Εργασίας και Κοινωνικών Υποθέσεων κ. Ιωάννης Βρούτσης. Ορίστε, κύριε Βρούτση, έχετε τρία λεπτά στη διάθεσή σας.
Ευχαριστώ πολύ, κύριε Πρόεδρε. Ευχαριστώ και τον κ. Μουλκιώτη που επανέρχεται για ένα ερώτημα το οποίο είναι επίκαιρο σε ό,τι αφορά τα κοινωνικά ζητήματα της χώρας μας στην αγορά εργασίας, που έχει μπει μέσα σε αυτό το δύσκολο περιβάλλον της δημοσιονομικής κρίσης λόγω της πανδημίας. Και σε αυτό, κύριε Μουλκιώτη, συμφωνούμε. Συμφωνούμε, δηλαδή, ότι αυτό το οποίο βιώνουμε σήμερα και θα βιώσουμε για το επόμενο διάστημα δεν είναι κάτι το οποίο οφείλεται σε πολιτικές της Κυβέρνησης. Είναι κάτι το οποίο διαπερνά ολόκληρη την παγκόσμια κοινότητα, ολόκληρη την Ευρώπη, τον ανεπτυγμένο κόσμο. Είναι κάτι το οποίο είναι πρωτοφανές. Δεν το έχουμε αντιμετωπίσει ξανά. Όμως, εδώ είμαστε ως πολιτεία να σταθούμε δίπλα στον κόσμο ως Κυβέρνηση και συνολικά ως πολιτικό σύστημα, με τις προτάσεις που κάνει και το κάθε κόμμα, να ακούσουμε, να αφουγκραστούμε. Αν συμπέσουμε και σε ορισμένα πράγματα, βεβαίως θα τα κάνουμε αποδεκτά. Το είδατε λίγο πριν και με την κ. Σακοράφα. Είμαστε εδώ για να λύσουμε προβλήματα και, κυρίως να σταθούμε σε μία κοινωνία η οποία δοκιμάζεται και θα δοκιμαστεί δυστυχώς το επόμενο διάστημα. Θέλω να ξεκινήσω με μία παρατήρηση που κάνατε στο ερώτημά σας για τις εκκρεμείς συντάξεις. Θα μου επιτρέψετε να το κάνω αυτό, γιατί δεν μπορώ να το αφήσω αναπάντητο. Σας θυμίζω, κύριε Μουλκιώτη - είναι εδώ και ο κ. Κεγκέρογλου που τα γνωρίζει πολύ καλά τα θέματα - ότι στην προηγούμενη Βουλή είχαμε κατ' επανάληψη καταθέσει προς τον ΣΥΡΙΖΑ ερωτήσεις, για να μας πει πόσες είναι οι εκκρεμείς συντάξεις που οφείλονται στον ελληνικό λαό και με έναν προσβλητικό και απαράδεκτο τρόπο ο ΣΥΡΙΖΑ δεν απαντούσε ποτέ - μα, ποτέ - ούτε σε γραπτές ούτε σε επίκαιρες ερωτήσεις, πόσω μάλλον σε ολόκληρη Κοινοβουλευτική Ομάδα τον Φεβρουάριο του 2019 με πενήντα πέντε Βουλευτές της Νέας Δημοκρατίας, όπου είχα το χαρτοφυλάκιο και έκανα ερώτηση προς την κ. Αχτσιόγλου, η οποία δεν απάντησε ποτέ! Αντίθετα, βλέπαμε την κ. Αχτσιόγλου - και τον ΣΥΡΙΖΑ - να διαβαίνει τα κανάλια και να λέει «Δεν υπάρχουν ληξιπρόθεσμες συντάξεις, τις έχουμε λύσει, θα τις λύσουμε» και να βάζει χρονοδιάγραμμα στο οποίο έπεφτε συνεχώς έξω. Ουσιαστικά κορόιδευαν και εξαπατούσαν τον ελληνικό λαό. Ήταν το κρυφτούλι της αλήθειας του ΣΥΡΙΖΑ απέναντι στον ελληνικό λαό. Μόλις γίναμε Κυβέρνηση προκάλεσα τον ΣΥΡΙΖΑ - γιατί αυτό έπρεπε να κάνω - να μου κάνει ερώτηση, για να απαντήσω στο πόσες είναι οι εκκρεμείς συντάξεις. Δεν έκανε ποτέ. Δέχθηκα μόνο δύο ερωτήσεις από την Κοινοβουλευτική Ομάδα του ΚΙΝΑΛ και από την Κοινοβουλευτική Ομάδα της Νέας Δημοκρατίας και φυσικά δεν απαντάει ο Υπουργός. Απαντάνε οι υπηρεσίες. Γι' αυτό, όταν έρχεται μία απάντηση, αγαπητέ συνάδελφε κύριε Μουλκιώτη, διαμέσου της κοινοβουλευτικής διαδικασίας, είναι μία απάντηση η οποία είναι αξιόπιστη γιατί απαντάνε οι υπηρεσίες, δεν απαντάει ο Υπουργός. Ο Υπουργός απλώς υπογράφει την απάντηση. Στην απάντηση, λοιπόν, του ερωτήματος που ετέθη στις 28 Αυγούστου του 2019, το σύνολο των εκκρεμοτήτων που άφησε ο ΣΥΡΙΖΑ κληρονομιά στη δική μας Κυβέρνηση είναι ένα εκατομμύριο πενήντα οκτώ χιλιάδες. Ήταν συντάξεις χηρείας, οι επανυπολογισμοί, κύριες, επικουρικές, εφάπαξ και υποθέσεις. Ήταν ένα εκατομμύριο πενήντα οκτώ χιλιάδες. Ήταν ένα χάος! Είχα πει και τότε - και το επαναλαμβάνω - ότι αυτό δεν λύνεται με το ανθρώπινο δυναμικό, όσο και να προσπαθήσεις, παρ' ότι βάλαμε πολύ περισσότερο κόσμο στον τομέα της απονομής συντάξεων. Αυξήσαμε κατά 40% την ταχύτητα απονομής των συντάξεων οργανωτικά στον ΕΦΚΑ. Η λύση βρίσκεται μόνο στον ψηφιακό δρόμο. Πράγματι, κύριε Μουλκιώτη, ανακοινώσαμε ότι ήδη λειτουργεί πιλοτικά σήμερα η ψηφιακή σύνταξη. Δεν αποδίδονται οι ψηφιακές συντάξεις, διότι θα πρέπει να περάσει ένα δίμηνο που σήμερα φιλτράρονται και αξιολογούνται όλες, ενώ απονέμονται. Στο τέλος Ιουνίου του 2020 θα απονεμηθούν και θα αρχίσει η κανονική λειτουργία και η πλήρης εφαρμογή του ψηφιακού συστήματος για τις νέες συντάξεις, οι οποίες είναι - το είπα και πριν - συντάξεις αιτίας θανάτου και συντάξεις του αγροτικού τομέα. Μου έθεσε, όμως, ο κ. Μουλκιώτης κάτι το οποίο δεν έχει ειπωθεί μέχρι τώρα στη Βουλή και θα το πω σήμερα. Τι γίνεται με τις εκκρεμείς συντάξεις; Η απάντηση είναι διπλή, κύριε Μουλκιώτη. Πρώτον, το ανθρώπινο δυναμικό που απελευθερώνεται από τις νέες συντάξεις θα ασχοληθεί με τις εκκρεμείς. Άρα, λοιπόν, θα συντομεύσουμε κατά πολύ τον χρόνο απονομής τους. Υπάρχει, όμως και κάτι πιο ευχάριστο. Μετά τη λειτουργία και την πλήρη εφαρμογή της ψηφιακής σύνταξης ΑΤΛΑΣ, θα δώσουμε τη δυνατότητα σε όλους τους συνταξιούχους των δύο αυτών μεγάλων κατηγοριών που είναι το 40% των εκκρεμών πλέον συντάξεων, γεωργικών και αιτίας θανάτου, να κάνουν αίτηση ψηφιακή - μόνο την αίτηση - στο ΑΤΛΑΣ και να ενσωματωθούν μέσα, προκειμένου οι εκκρεμότητες που αναφέρατε να πάρουν από 1-1-2017 τη σύνταξή τους συνολικά, όλοι, αυτόματα, σε λίγα δευτερόλεπτα. Άρα, λοιπόν, κύριε Μουλκιώτη, μιλάμε και για τις εκκρεμείς συντάξεις και ο στόχος είναι αυτές οι δύο κατηγορίες, που είναι το 40% των εκκρεμών, να πάρουν αυτόματα και αυτοί τη σύνταξή τους με το ψηφιακό σύστημα ΑΤΛΑΣ. Στο ερώτημα τώρα που θέσατε, επί τροχάδην θα σας πω τα εξής: Πρώτον, ως προς το θέμα της ανεργίας, επειδή τα έχουμε συζητήσει αρκετές φορές εδώ στη Βουλή, τον Φεβρουάριο του 2020, η ΕΛΣΤΑΤ - που είναι αυτή που μετράει την ανεργία - έδειξε ότι η ανεργία είχε πέσει στο 16%, σε σχέση με τον Φεβρουάριο του 2019 που ήταν στο 18,5%. Άρα, οι πολιτικές μας το διάστημα αυτό που είμαστε Κυβέρνηση, όσον αφορά την οικονομία, την ανάπτυξη και τις πολιτικές για την εργασία, έπιασαν τόπο. Η ανεργία μειώθηκε κατά δυόμισι μονάδες. Δυστυχώς, αυτό θα ανακοπεί. Και λέω «δυστυχώς», διότι ξεπερνάει τις δυνατότητες μιας οικονομικής πολιτικής να κρατήσει την ανεργία και να συνεχίσει να την αποκλιμακώνει, καθώς ήταν προσδιορισμένη να πέσει στο τέλος του 2020- με βάση τον προϋπολογισμό που καταθέσαμε το 2020 εδώ στη Βουλή - στο 15%. Δεν μπορεί να γίνει αυτό, δυστυχώς. Είμαστε, όμως, εδώ, κύριε Μουλκιώτη, όπως πολύ σωστά λέτε, όλοι μαζί με ευαισθησία να αντιμετωπίσουμε το πρόβλημα. Επικαλείστε την «ΕΡΓΑΝΗ» στα στοιχεία του Μαρτίου, που είναι πλέον η αρχή της κρίσης. Προσέξτε, μιλάμε για τον Μάρτιο, γιατί το δίμηνο Ιανουαρίου - Φεβρουαρίου του 2020 η «ΕΡΓΑΝΗ» έδειξε πολύ καλύτερα στοιχεία από το δίμηνο Ιανουαρίου - Φεβρουαρίου του 2019, άρα δείχναμε ότι είμαστε στον σωστό δρόμο. Όμως, για τον Μάρτιο που αρχίζει η κρίση, πράγματι έδειξε σαράντα μία χιλιάδες πεντακόσιες θέσεις ως απώλειες. Όμως, αν το δει κανένας στη δεύτερη ανάγνωση, αυτές εξελίσσονται ως απολύσεις μέχρι τις 18 Μαρτίου του 2020, μέχρι που άρχισε η εφαρμογή των μέτρων. Μετά διεκόπη αυτό το κύμα απολύσεων, διότι το εμποδίσαμε με τα μέτρα που πήραμε και τις πράξεις νομοθετικού περιεχομένου. Παντού υπήρχε η ρήτρα διατήρησης θέσεων εργασίας. Στη συνέχεια η «ΕΡΓΑΝΗ» του Απριλίου έβγαλε θετικό ισοζύγιο και ταυτόχρονα, κύριε Μουλκιώτη, έδειξε ότι οι απολύσεις του Απριλίου 2020 ήταν μικρότερες από τις απολύσεις του 2019, που σημαίνει ότι οι πολιτικές μας έπιασαν τόπο, δηλαδή οι πολιτικές προστασίας της αγοράς εργασίας, των εργαζομένων. Είχαμε την ακυρότητα των απολύσεων και την «ομπρέλα» προστασίας σε όλη την αγορά εργασίας, με τη ρήτρα διατήρησης εργασίας σε όλες τις επιχειρήσεις, οι οποίες θα έπαιρναν τα προνόμια των αναστολών φορολογικών και ασφαλιστικών υποχρεώσεων. Άρα, λοιπόν, οι πολιτικές μας αυτές υπήρξαν. Είναι πολιτικές τις οποίες έχω αναφέρει και σε προηγούμενη δική σας ερώτηση και του ΚΙΝΑΛ, που αφορά στις πολιτικές για τα 800 ευρώ που δώσαμε μέχρι τώρα σε εννιακόσιες χιλιάδες δικαιούχους μισθωτούς, τα 600 ευρώ σε εκατόν εβδομήντα πέντε χιλιάδες επιστήμονες, τα 800 ευρώ σε εξακόσιες χιλιάδες ελεύθερους επαγγελματίες αυτοαπασχολούμενους, ομόρρυθμες εταιρείες, ετερόρρυθμες εταιρείες, ΙΚΕ, ατομικές επιχειρήσεις, αποζημίωση ειδικού σκοπού στις εκατόν εξήντα χιλιάδες ειδικές κατηγορίες, το επίδομα 400 ευρώ σε εκατόν ογδόντα έξι μακροχρόνια ανέργους, τα 800 ευρώ σε διακόσιες τριάντα χιλιάδες δικαιούχους τακτικής ανεργίας μηνών Ιανουαρίου, Φεβρουαρίου, Μαρτίου και Απριλίου και είμαστε εδώ να εξετάσουμε και στο μέλλον τέτοιες πολιτικές. Φυσικά είδα τις προτάσεις σας, κύριε Μουλκιώτη. Πολλές από αυτές ικανοποιούνται μέσα από αυτά τα οποία κάνουμε. Δεν μπορούμε να ταυτιστούμε και σε όλα. Υπάρχει και το δημοσιονομικό περιβάλλον, το οποίο είναι συγκεκριμένο και μας δίνει δυνατότητες να αποφασίζουμε και να παίρνουμε μέτρα. Ήδη για τον Μάιο μήνα συνεχίζουμε αυτήν τη συγκεκριμένη πολιτική. Βλέπετε ότι καλύπτουμε πάλι επιχειρήσεις, συνεχίζουμε τις αναστολές συμβάσεων εργασίας σε επιχειρήσεις οι οποίες με διοικητική εντολή δική μας έχουν κλείσει, ανοίγουμε την οικονομία σε επιχειρήσεις, με ευαισθησία και προσοχή όμως, κάνοντας άρση των αναστολών στο 40% των εργαζομένων και προστατεύοντας τους υπόλοιπους, με το 60% να παραμένει σε αναστολή σε επιχειρήσεις που έχουν πληγεί, συνεχίζουμε να δίνουμε τα 800 ευρώ και τον μήνα Μάιο, συνεχίζουμε να έχουμε φορολογικές και ασφαλιστικές αναστολές και τον μήνα Μάιο και ξεκινάει μία νέα περίοδος τον Ιούνιο, για την οποία προετοιμαζόμαστε. Επειδή θέτετε, αν δεν κάνω λάθος, και το ζήτημα της εκ περιτροπής απασχόλησης στην ερώτησή σας, θέλω να σας πω - άφησα το θέμα του κατώτατου μισθού στη δευτερολογία μου, αλλά είναι σημαντικά τα ερωτήματα που θέτει ο συνάδελφος - ότι η εκ περιτροπής απασχόληση και η μερική απασχόληση - ξέρετε πάρα πολύ καλά, γιατί είστε παλιός, έμπειρος, γνώστης των θεμάτων - είναι οι δύο βραχίονες των ευέλικτων μορφών απασχόλησης. Δεν είναι κάτι καινούργιο. Γίνεται με βάση τον ν.1892/1990, ο οποίος νόμος υπάρχει στον τόπο μας ήδη τριάντα ολόκληρα χρόνια και δεν μπορεί να πει κάποιος από Βήματος ή οτιδήποτε - καλά, από Βήματος της Βουλής έχουμε ακούσει πολλά και με δηλώσεις - ότι θα καταργήσει τις ευέλικτες μορφές απασχόλησης, διότι τη στιγμή που θα τις καταργήσει, την επόμενη μέρα θα έχουμε εκατοντάδες χιλιάδες ανέργους. Σε κάθε ανεπτυγμένη οικονομία οι ευέλικτες μορφές απασχόλησης είναι ένα συστατικό το οποίο είναι άρρηκτα συνδεδεμένο με κάθε υγιή οικονομία και κάθε υγιή αγορά εργασίας. Επί τριάντα ολόκληρα χρόνια υπάρχει και η εκ περιτροπής εργασία και μερική απασχόληση. Δυστυχώς τα τεσσεράμισι χρόνια του ΣΥΡΙΖΑ με τις πολιτικές του η μερική απασχόληση γιγαντώθηκε και σήμερα είμαστε σε μία κατάσταση δυστυχώς δύσκολη. Αυτό το οποίο εμείς λέμε - και το αναφέρατε και εσείς - είναι ότι το πρόγραμμα «SURE» είναι ένα χρηματοδοτικό εργαλείο το οποίο αυτήν τη στιγμή διαπραγματευόμαστε με την Ευρωπαϊκή Επιτροπή. Δεν έχει ολοκληρωθεί. Όμως, εμείς ως ελληνική πολιτεία ετοιμαζόμαστε. Η διαφορά αυτής της εκ περιτροπής απασχόλησης, όπου αυτή γίνει, με την υφιστάμενη του ν.1892/1990, είναι ότι σε εκείνη την εκ περιτροπής θα γινόταν μείωση του μισθού, ενώ εδώ ερχόμαστε για πρώτη φορά να πούμε ότι η εκ περιτροπής εργασία θα προστατευθεί και θα δώσουμε εισόδημα, το οποίο θα αντιστοιχεί σε ποσοστό από τις απώλειες του εργαζόμενου. Είναι πολύ σημαντικό αυτό. Δεν έχει ξαναγίνει ποτέ στη χώρα μας, κύριε Μουλκιώτη, το ξέρετε. Ερχόμαστε, λοιπόν, να στηρίξουμε για πρώτη φορά την εργασία συνειδητά. Είναι στρατηγική επιλογή της Κυβέρνησης. Θα δείτε το επόμενο διάστημα πώς αποτυπώνεται αυτό με τις δικές μας ενέργειες και πώς αποτυπώνεται και στον νόμο που θα φέρουμε στη Βουλή. Ευχαριστώ.
Εμείς ευχαριστούμε. Κύριε Μουλκιώτη, έχετε τρία λεπτά για τη δευτερολογία σας.
Ευχαριστώ, κύριε Πρόεδρε. Κύριε Υπουργέ, διαπιστώνουμε πράγματι ότι προτάσεις που έχουμε καταθέσει σε αυτή την κρίσιμη συγκυρία για τη χώρα, με υπευθυνότητα και πλήρως αιτιολογημένες, τις υιοθετείτε. Αυτό είναι πολύ σημαντικό, γιατί ο ρόλος μας είναι πράγματι να προσφέρουμε σε αυτή την κρίσιμη στιγμή στον ελληνικό λαό. Επίσης, οφείλουμε να πούμε ότι μας ικανοποιεί ιδιαίτερα ότι η επισήμανση που είχαμε κάνει για τους συνταξιούχους που απασχολούνται στις αγροτικές εργασίες και το θέμα των ασφαλιστικών εισφορών, στο οποίο αναφερθήκατε πριν λίγο, υιοθετήθηκε από την Κυβέρνηση. Θα επισημάνω, κύριε Υπουργέ, ότι όπως και εσείς είπατε, ότι πράγματι υπάρχει προστασία όσον αφορά τις απολύσεις, όμως όχι από 1η Μαρτίου και αυτό είναι ένα έλλειμμα. Θα ήταν επαρκές, επειδή η πανδημία έχει ίσως ξεκινήσει νωρίτερα και ήδη είχαν ξεκινήσει οι απολύσεις ίσως νωρίτερα για τους εργαζόμενους και επλήγησαν αρκετοί και έμειναν άνεργοι, η ακυρότητα των απολύσεων να είχε υιοθετηθεί από 1η Μαρτίου τουλάχιστον του 2020. Θα ήταν τότε πλήρης και θα ικανοποιούσε και το κοινό αίσθημα και αυτούς τους εργαζόμενους, που δυστυχώς έμειναν εκτός τώρα σε αυτή την κρίσιμη περίοδο και δεν προστατεύονται και είναι άδικο να προστατεύονται από μία μόνο ημερομηνία και όχι από την 1η Μαρτίου που πράγματι καθ' ομολογίαν ξεκίνησε το κύμα της πανδημίας. Θα θέλαμε επίσης επί τη ευκαιρία, γιατί ακούστηκαν σήμερα αρκετά στην Αίθουσα, τα οποία είναι και αρκετά σημαντικά, επειδή υπάρχει μία διάχυτη ατμόσφαιρα και στον τύπο ακόμα λέγονται διάφορα σε σχέση με το λογισμικό και τον e - ΕΦΚΑ ερωτώ: Έχει αρχίσει, έχει προσαρμοστεί η διαδικασία και θα λειτουργήσει άραγε άμεσα το e - ΕΦΚΑ ή δεν έχει γίνει καμμία προσαρμογή του λογισμικού και είμαστε στο παλαιό καθεστώς και υπάρχει καθυστέρηση; Υπάρχει στον τύπο μια διάχυτη ατμόσφαιρα, δημιουργούνται ζητήματα. Καλό θα ήταν να το διευκρινίσετε και αυτό σήμερα για να γνωρίζουν όλοι πώς λειτουργεί αυτή η κατάσταση. Σε σχέση τώρα με την εκ περιτροπής εργασία, κύριε Υπουργέ, θα σας επισημάνω δύο πράγματα τα οποία είναι πολύ σημαντικά, με την έννοια ότι η πρόσφατη κοινή υπουργική απόφαση - και αναφέρομαι στη δημοσιευθείσα στο ΦΕΚ 1779/10-5-2020 στο κεφάλαιο Α2 παράγραφος 6 αναφέρεται ότι μπορεί σε σχέση με τις προβλέψεις να γίνεται επίκληση και εφαρμογή των διατάξεων των άρθρων 9 και 10 της από 20 Μαρτίου του 2020 πράξης νομοθετικού περιεχομένου. Αυτό το άρθρο 9 το έχουμε καταγγείλει και ζητήσαμε να το αποσύρετε. Δεν το αποσύρατε. Ακούστε τώρα τι συμβαίνει και με αυτήν εδώ την πρόνοια που βάλατε. Κατά τη γνώμη του Κινήματος Αλλαγής υπάρχουν «γκρίζες ζώνες» σε σχέση με τον αριθμό των εργαζομένων που μπορούν να ενταχθούν στην εκ περιτροπής απασχόληση. Η ΚΥΑ επισημαίνει ότι στον τρόπο οργάνωσης της εργασίας που γινόταν κατά εβδομάδα εντάσσεται τουλάχιστον το 50% του προσωπικού της επιχείρησης, που σημαίνει ότι δεν εντάσσεται ούτε το 45% ούτε το 40% ούτε το 30%, εντάσσεται όμως το 60%, το 70%, το 80%, το 90%. Όταν λέει «τουλάχιστον το 50%», σημαίνει ότι προς τα πάνω πάμε όπου θέλουμε. Κύριε Υπουργέ, αυτή η ρύθμιση - και γι' αυτό λέω ότι είναι μια «γκρίζα» περίπτωση, ίσως είναι κάτι το οποίο δεν έχει προβλεφθεί ή δεν έγινε σύλληψη από τον συντάξαντα την ΚΥΑ - ανοίγει «παράθυρο» ώστε ο κακόπιστος εργοδότης να μπορεί να ανακαλέσει λίγες μέρες πριν τη λήξη της αναστολής ή την παράταση της οριστικής του εργαζόμενου που είχε μείνει σε αναστολή και να έχει έτσι το δικαίωμα να τον θέσει, αφού τον ανακαλεί σε νέα εκ περιτροπής εργασία. Παγιώνεται έτσι μία κατάσταση. Αυτό είναι ένα «γκρίζο» σημείο. Αν προβλεπόταν στη διάταξη, θα ήταν ρητό και θα τελειώναμε. Όμως, δεν προβλέπεται. Όταν η ΚΥΑ αφήνει το περιθώριο με αυτόν τον τρόπο να υπάρξει αυτό το δεδομένο, μπορεί και να πει ότι «μπορώ το 70% να το θέσω σε εκ περιτροπής εργασία». Παγιώνεται μία κατάσταση και μένουμε πλέον να εργαζόμαστε με εκ περιτροπής εργασία, με μισό μισθό, με μισές ασφαλιστικές εισφορές και με όποιες άλλες αρνητικές συνέπειες. Επικαλούμαι - το επαναλαμβάνω και να το σημειώσετε - τη σχετική διάταξη της ΚΥΑ και συγκεκριμένα στο κεφάλαιο Α2 της KΥA άρθρο 2 παράγραφος 6 που αναφέρεται στο άρθρο 9 της από 20 Μαρτίου 2020 πράξης νομοθετικού περιεχομένου. Υπάρχει ζήτημα σε αυτό. Πέραν τούτων, νομίζουμε ότι όπως εξελίσσεται η κατάσταση πάμε, κύριε Υπουργέ, με δεδομένα και αυτά που σας είπα, σε μισό μισθό. Έτσι ολοκληρώνεται η κατάσταση, δυστυχώς. Μισός μισθός και μισή δουλειά. Πάμε σε αρνητική εξέλιξη. Δεν μπορούμε να θεωρήσουμε ότι αυτό είναι θετικό. Όσο και να πούμε ότι πράγματι οι απολύσεις σταμάτησαν - δεν θα πούμε όχι - πάμε όμως σε τέτοια αρνητική εξέλιξη. Η εξειδίκευση, μάλιστα, των εξαγγελιών, όπως έγιναν με το κυβερνητικό πρόγραμμα επιδότησης και τα συναφή, φαίνεται ότι φτάνουμε, κύριε Υπουργέ, το ωρομίσθιο με μισή αμοιβή 2,66 ευρώ. Είναι ζήτημα το οποίο η Κυβέρνηση δεν το αντιμετωπίζει. Λέει, βεβαίως, ότι κάποια μέτρα λαμβάνει, όμως αυτό είναι ένα ζήτημα πολύ σοβαρό για τους εργαζόμενους, το οποίο δεν αντιμετωπίζεται με αυτά τα μέτρα. Όταν πάμε και καθιερώνουμε έστω και έμμεσα - εγώ θα πω κάτι άλλο πολύ καλόπιστα, άθελα - συνέχιση και παγίωση της εκ περιτροπής εργασίας, δημιουργούνται μείζονα και χείριστα προβλήματα στην περαιτέρω εξέλιξη και φτάνουμε σε πλήρη απορρύθμιση των εργασιακών σχέσεων. Έτσι, δεν θα ήταν εκτός πραγματικότητας να πούμε ότι έχουμε ένα νέο καθεστώς ενός νέου εργατικού δικαίου. Εμείς αυτό δεν το πιστεύουμε και βεβαίως, εμείς σε αυτό είμαστε αντίθετοι τελείως και θα παλέψουμε. Θα δώσουμε εδώ πέρα τις προτάσεις μας και οτιδήποτε υπάρχει προκειμένου να εξηγήσουμε γιατί δεν πρέπει οι εργαζόμενοι να έχουν αυτή την τύχη. Πρέπει, λοιπόν, κύριε Υπουργέ - βεβαίως, είπατε ότι δεν μπορείτε να υιοθετήσετε όλες τις προτάσεις μας, όμως υιοθετείτε - η συγκεκριμένη πρότασή μας που έγινε από το Κίνημα Αλλαγής για την εργασία, όπως αναφέρεται για ένα εκατομμύριο εργαζόμενους, στο 40% πλήρως αιτιολογημένη και πλήρως κοστολογημένη, είναι η πρόταση για το αύριο. Επιδοτούμε την εργασία και όχι την ανεργία και αυτό είναι το μείζον. Τέλος, κύριε Υπουργέ, καταλήγοντας, στο Β΄ Κεφάλαιο αναφέρω ότι δεν μπορεί, είναι αρνητική εξέλιξη ο κατώτατος μισθός να θεσμοθετηθεί από το 2021. Ξέρετε από πότε έχουμε αυτόν τον μισθό; Το ξέρετε πάρα πολύ καλά! Από το 2019, επί ΣΥΡΙΖΑ και έπρεπε να αλλάξει. Μέσα στο πλαίσιο της διαδικασίας πώς γίνεται αυτή η εξέλιξη; Διαδικτυακά περισσότερο. Εξάλλου, τι αλλάζουν; Εκθέσεις, γνωματεύσεις, γνωμοδοτήσεις μεταξύ Υπουργών και μια υπηρεσιακή διαδικασία. Όταν, όμως, ο νόμος θέτει κάποιες προϋποθέσεις και θέτει και μια διαδικασία εξέλιξης των γενικότερων δεδομένων και σε σχέση και με το τι συμβαίνει σε ευρωπαϊκό και παγκόσμιο επίπεδο, γιατί, κύριε Υπουργέ, μέσα στο πλαίσιο της διαδικτυακής δυνατότητας που παρέχεται να μην υπάρχει εξέλιξη για καθορισμό τώρα - ναι, τώρα - του κατώτατου μισθού και να μην πηγαίναμε το 2021; Αντιλαμβάνεσθε τι σημαίνει αυτό για τους εργαζόμενους, πέρα της αβεβαιότητος, πέραν μιας αρνητικής εξέλιξης γενικότερα και ίσως, αυτός να μην είναι ο κατώτατος. Να είναι χειρότερος από αυτόν που υπάρχει σήμερα, υποκατώτατος του κατώτατου. Ευχαριστώ, κύριε Πρόεδρε.
Και εμείς ευχαριστούμε. Σας αφήνω, γιατί είναι θέματα που απασχολούν τον ελληνικό λαό. Είναι θέματα και απαντήσεις που περιμένει από τον Υπουργό ο ελληνικός λαός, αλλά λίγο πιο σύντομα, σας παρακαλώ πάρα πολύ. Έχετε στη διάθεσή σας τρία λεπτά, κύριε Υπουργέ, για τη δευτερολογία σας και την απάντησή σας.
Ευχαριστώ πολύ, κύριε Πρόεδρε. Ο κ. Μουλκιώτης άνοιξε όλη τη βεντάλια των εργασιακών θεμάτων στα επτά λεπτά που του διαθέσατε για να μιλήσει στη δευτερολογία του. Εγώ, λοιπόν, θέλω, κύριε Πρόεδρε, με την ευκαιρία αυτής της εκτενούς παρουσίασης εκ μέρους του κ. Μουλκιώτη επί παντός επιστητού για τα εργασιακά, να τοποθετηθώ εκ νέου με τον υπεύθυνο και αξιόπιστο τρόπο, όπως πρέπει να τοποθετείται ο Υπουργός Εργασίας σε αυτή την κρίσιμη περίοδο για τη χώρα. Πάντα πρέπει να το κάνει, αλλά είμαστε μπροστά σε έκτακτες καταστάσεις, με κάποια πράγματα τα οποία θεωρώ αναγκαίο να επαναλάβω για πολλοστή φορά στη Βουλή, για να τα ξεκαθαρίσουμε. Κανείς δεν είναι ευχαριστημένος, κύριε Μουλκιώτη, από την εξέλιξη της αγοράς εργασίας. Είχαμε δρομολογήσει την αποκλιμάκωσή της. Φαινόταν η αποκλιμάκωση της ανεργίας. Και όλο αυτό σταματάει βίαια και απότομα λόγω της πανδημίας. Αρνείστε ότι η πανδημία χτυπάει την αγορά εργασίας; Το κόμμα σας πιστεύει ότι μπορούσαμε να έχουμε μαγικό τρόπο να το αντιμετωπίσουμε να αυξηθεί η απασχόληση σήμερα και να συνεχίσει να αποκλιμακώνεται η ανεργία; Πουθενά στον κόσμο δεν υπάρχει αυτό.
Γι' αυτό καταθέσαμε συγκεκριμένες προτάσεις.
Δηλαδή, αν εφαρμόζαμε τις προτάσεις σας, κύριε Μουλκιώτη, θα αυξανόταν η απασχόληση και θα μειωνόταν η ανεργία; Τα πιστεύετε αυτά που λέτε;
Θα υπήρχε απασχόληση, κύριε Υπουργέ!
Σας παρακαλώ τώρα, μιλάω εγώ!
Δεν σας διέκοψε, κύριε Μουλκιώτη. Σας παρακαλώ!
Να είμαστε σοβαροί και υπεύθυνοι σε αυτή την Αίθουσα. Έχουμε μια κατάσταση δυσμενή και έρχεται η ελληνική Κυβέρνηση, μπαίνει μπροστά και λέει: Θα είμαστε δίπλα σε κάθε εργαζόμενο. Θα ασκήσουμε πολιτικές τις οποίες ήδη κάναμε στην πρώτη χρονική περίμετρο, που το αποδείξαμε. Σας είπα στοιχεία ότι σταθήκαμε δίπλα στον εργαζόμενο, στην αγορά εργασίας, για να μην έχουμε κύμα απολύσεων. Και το κάναμε πράξη. Τώρα μπαίνουμε στον δεύτερο κύκλο. Πρώτη, λοιπόν, παρατήρηση είναι αυτή. Πάμε στη δεύτερη παρατήρηση: Τα μέτρα τα οποία παίρνουμε - θα επαναλάβω το τρίπτυχο - είναι έκτακτα, αναγκαία και προσωρινά. Τι σημαίνει αυτό; Όλα τα μέτρα τα οποία περιγράψατε με την αρνητική τους διάσταση είναι μέτρα τα οποία θα υπάρξουν μόνο για ένα χρονικό διάστημα, όσο υπάρχει πανδημία. Να συγκρατήσουμε το κύμα απολύσεων για να μπούμε σε μια κανονικότητα και να αρχίσει και πάλι να λειτουργεί κανονικά η οικονομία και η αγορά εργασίας. Το ξεκαθαρίζουμε: Έκτακτα, αναγκαία και προσωρινά. Όλα θα καταργηθούν και θα επανέλθουμε στο εργατικό δίκαιο της χώρας μας, όπως υπήρχε. Τρίτη παρατήρηση: Μην επιμένετε στην εκ περιτροπής απασχόληση, κύριε Μουλκιώτη. Η εκ περιτροπής απασχόληση - σας το είπα και στην πρωτολογία μου, θα το πω και πάλι - είναι ο ν.1892/1990. Λειτουργήσατε με την εκ περιτροπής απασχόληση ως κόμμα και εσείς και ο ΣΥΡΙΖΑ και υπάρχει σήμερα στο εργατικό δίκαιο της χώρας μας. Δεν μπορεί να καταργηθεί. Είναι αναπόσπαστο τμήμα…
Με διαβούλευση, κύριε Υπουργέ!
Και συνεχίζει να υπάρχει με διαβούλευση. Άλλο αυτό και άλλο το έκτακτο μέτρο το οποίο πήραμε. Σας είπα ποια είναι η μεγάλη διαφορά της νέας εκ περιτροπής απασχόλησης. Είναι ότι στην προηγούμενη του ν.1892/1990, η οποιαδήποτε διαβούλευση οδηγούσε σε εκ περιτροπής, μειωνόταν οριζόντια το εισόδημα του εργαζόμενου . Δεν το δεχόμαστε, ως Κυβέρνηση. Αυτό το οποίο θα δείτε το επόμενο διάστημα, δηλαδή μέχρι το τέλος Μαΐου, είναι ότι θα νομοθετήσουμε, κύριε Μουλκιώτη, ένα νέο περιβάλλον στη βάση του χρηματοδοτικού εργαλείου, του «SURE». Όλα αυτά τα οποία ακούτε να λέω σε δηλώσεις μου και ακούτε να εκπορεύονται από την Κυβέρνηση για την προστασία της απώλειας του εισοδήματος των εργαζομένων θα τα δείτε σε νόμο. Θα έρθει σύντομα. Αυτός, λοιπόν, ο νόμος τι κάνει στην εκ περιτροπής απασχόληση; Συγκριτικά καλύτερος από τον προηγούμενο, έρχεται και την όποια απώλεια του εισοδήματος των εργαζομένων που θα έρθει να την αναπληρώσει σε ένα ποσοστό. Θα τα δώσουμε από τον κρατικό προϋπολογισμό, ναι, διαμέσου του χρηματοδοτικού εργαλείου που λέγεται «SURE», το οποίο διαπραγματευόμαστε με την Ευρωπαϊκή Επιτροπή αυτή τη στιγμή και θα προσπαθήσουμε να πάρουμε όσο το δυνατόν μεγαλύτερο ποσό, για να ανακουφίσουμε, σε όποιες περιπτώσεις συμβεί αυτό, μεγαλύτερο αριθμό εργαζομένων. Να, λοιπόν, στην πράξη πώς στηρίζεις τους εργαζόμενους, πώς είσαι δίπλα στον εργαζόμενο, πώς βλέπεις τα προβλήματα να έρχονται και δεν είσαι απλός παρατηρητής, αλλά μπαίνεις μπροστά, νομοθετείς, παρεμβαίνεις και γίνεσαι ασπίδα για το εισόδημα των εργαζομένων. Επανέρχομαι πάλι στα μέτρα τα οποία θέσατε. Είπα ότι είναι έκτακτα, αναγκαία και προσωρινά. Το θετικό, κύριε Μουλκιώτη, στη συγκεκριμένη διαδικασία - και να το ακούσουν και οι συνάδελφοι Βουλευτές της Αίθουσας - είναι ότι αυτή η ύφεση η οποία θα έρθει και θα είναι μεγάλη και θα έχει αρνητικό αποτύπωμα στην αγορά εργασίας - θα έρθει το κράτος και η πολιτεία να προασπίσει, να κάνει ό,τι μπορεί με μέτρα, τους εργαζόμενους - έχει συγκεκριμένο χρονοδιάγραμμα λήξης. Δηλαδή, με βάση τις προβλέψεις μας, αυτή η κρίση, επειδή δεν είναι μια κρίση που έρχεται λόγω μιας οικονομικής πολιτικής, αλλά είναι μια κρίση που οφείλεται στην πανδημία, το 2021 θα υπάρξει πλήρης ανατροπή των δυσμενών εξελίξεων στην αγορά εργασίας. Εκτιμούμε ότι στο 2021 θα αποκαταστήσουμε όλη αυτή τη βλάβη που θα υποστεί η αγορά εργασίας, θα επανέλθουμε στα φυσιολογικά επίπεδα και θα συνεχιστεί η αποκλιμάκωση της ανεργίας και πάλι, όπως την αφήσαμε τον Φεβρουάριο του 2020, δηλαδή 16%. Ως προς το θέμα του κατώτατου μισθού, κύριε Μουλκιώτη, ξέρετε ότι ο νόμος αυτός είναι ο ν.4172/2013. Ως Υπουργός, εγώ τον έφερα στη Βουλή, ψηφίστηκε κάτω από τις εντονότατες αντιδράσεις τότε της Αντιπολίτευσης, που ήταν ο ΣΥΡΙΖΑ. Στη συγκεκριμένη νομοθετική μας παρέμβαση το 2013, ο ΣΥΡΙΖΑ αποχώρησε από τη Βουλή και πήγε στην πλατεία, διαμαρτυρόμενος. Είχε καλέσει όλα τα συνδικάτα και είχε πει ότι «την πρώτη μέρα που θα γίνω κυβέρνηση, θα καταργήσω με έναν νόμο και ένα άρθρο τον τρόπο της διαμόρφωσης του κατώτατου μισθού του Βρούτση». Τι κάνει ο κατώτατος μισθός; Ο κατώτατος μισθός κάνει κάτι καινοτόμο και καινούργιο. Για πρώτη φορά στην ιστορία του υπολογισμού του κατώτατου μισθού έρχεται να συνεκτιμήσει και την αντοχή της οικονομίας μας, κύριε Μουλκιώτη. Αυτή είναι η καινοτομία του νόμου. Δεν έρχεται αυθαίρετα μέσα μόνο από τη διαβούλευση των κοινωνικών εταίρων, η οποία συνεχίζει να υπάρχει, αλλά έρχεται και εκτιμάει και τα πραγματικά δεδομένα, τη δυνατότητα και τις δημοσιονομικές αντοχές που έχει η οικονομία να δώσει αύξηση μισθού. Άρα, η αύξηση του μισθού πλέον, με βάση αυτόν τον νόμο, έρχεται να καθοριστεί στη βάση των δημοσιονομικών αντοχών της οικονομίας, για να μην κάνει βλάβη. Διότι, αν δώσουμε μια υπέρμετρη αύξηση, αυτή θα βλάψει τελικά και θα υπονομεύσει τους εργαζόμενους μέσα από απολύσεις. Αν δώσουμε μικρότερη αύξηση, πάλι θα υπονομεύσει την ίδια την επιχειρηματικότητα, διότι θα μειώσει την παραγωγικότητα της εργασίας. Άρα, λοιπόν, για πρώτη φορά μπαίνει η διαδικασία διαβούλευσης με συγκεκριμένη επιστημονική μεθοδολογία των πιο θεσμικά ανεξάρτητων οικονομικών μας φορέων, όπως είναι η Τράπεζα της Ελλάδος, η ΕΛΣΤΑΤ, ο ΙΟΒΕ, το ΚΕΠΕ, οι κοινωνικοί εταίροι με τους επιστημονικούς οργανισμούς, που μπορούν πλέον να μας δείξουν με ακρίβεια ποια είναι η αντοχή της οικονομίας και ποια πρέπει να είναι η αύξηση του κατώτατου μισθού. Ο ΣΥΡΙΖΑ έχασε την ευκαιρία την 1η Ιανουαρίου του 2017, όπως ήταν προγραμματισμένο, να αυξήσει τον κατώτατο μισθό. Το πάγωσε αναιτιολόγητα, και το 2017 και το 2018, και χρησιμοποίησε τον μηχανισμό για κομματικούς λόγους, καθ' ότι ήρθε το 2019 και έδωσε βίαια μία αύξηση 11% στον κατώτατο μισθό που έπρεπε να την απλώσει τα προηγούμενα χρόνια με ήπιο τρόπο έτσι ώστε να μην έρθει αυτή η βίαιη αύξηση στο μισθολογικό κόστος των επιχειρήσεων. Εν πάση περιπτώσει γνωρίζετε πάρα πολύ καλά ότι ξεκινήσαμε τώρα - εμείς - τον Φεβρουάριο μήνα την επιτροπή που προβλέπει ο ν.4172 του 2013 για τη διαμόρφωση του κατώτατου μισθού με Πρόεδρο τον Πρόεδρο ΟΜΕΔ και τα άλλα δύο μέλη. Οργανώσαμε την επιτροπή αυτή και ξεκίνησε η διαδικασία. Αυτή είναι η αλήθεια. Δυστυχώς, κύριε Μουλκιώτη, οι εξελίξεις μας ξεπερνούν. Τα νέα δεδομένα δεν επιτρέπουν να γίνουν αντικειμενικές μετρήσεις και να έχουμε αξιόπιστα στοιχεία στο πόσο μπορεί - και αν μπορεί - να αυξηθεί ο κατώτατος μισθός το 2020. Γι' αυτό τι κάναμε; Και αυτό είναι και ένα είδος περιφρούρησης του εισοδήματος των εργαζομένων, με ότι αυτό σημαίνει και καταλαβαίνετε. Μετατοπίσαμε - αντί να εκτιμήσουμε την ύφεση στο εισόδημα των εργαζομένων - σε μεταγενέστερο χρόνο εφαρμογής του κατώτατου μισθού έτσι ώστε να συνεχιστεί αυτή η διαδικασία με τον ίδιο τρόπο, αλλά μόλις ξεπεράσουμε την ύφεση. Προστασία των εργαζομένων ήταν η απόφασή μας αυτή, προστασία του μισθού των εργαζομένων ήταν η μετατόπιση του χρόνου υλοποίησης του ν.4172/2013, του μηχανισμού και όχι κάτι που είναι εναντίον τους. Άρα, θέλω να στείλω το μήνυμα - και σε όσους μας ακούνε - ότι η μετατόπιση του χρονοδιαγράμματος για την εφαρμογή του κατώτατου μισθού και της αξιολόγησης του έγινε μόνο και μόνο επειδή βρεθήκαμε μέσα σε αυτόν τον τυφώνα της πανδημίας. Δεν μπορούν να αξιολογηθούν τα δεδομένα πλέον με την ίδια αρτιότητα όπως θα ήταν σε μια φυσιολογική χρονική διαδικασία. Θα τα αξιολογήσει η επιτροπή μόλις βγούμε από την ύφεση, μόλις βγούμε από αυτήν την πανδημία και θα μπούμε πάλι σε φυσιολογικούς ρυθμούς. Τίποτα δεν χάνεται. Όλα είναι εδώ. Το χαμένο έδαφος θα το κερδίσουμε υπέρ των εργαζομένων, υπέρ των ανέργων, υπέρ των αδύναμων κατηγοριών της χώρας μας. Σας ευχαριστώ πολύ.
Και εμείς ευχαριστούμε. Πάμε τώρα στην τρίτη επίκαιρη ερώτηση με αριθμό 670/8-5-2020 δεύτερου κύκλου της Βουλευτού Α΄ Ανατολικής Αττικής του ΜέΡΑ25 κ. Μαρίας Απατζίδη προς τον Υπουργό Εργασίας και Κοινωνικών Υποθέσεων, με θέμα: «Πρόγραμμα πτυχιούχων των πεντέμισι χιλιάδων του ΟΑΕΔ.» Κυρία Απατζίδη, έχετε δύο λεπτά στη διάθεση σας.
Σας ευχαριστώ, κύριε Πρόεδρε. Κύριε Υπουργέ, το πανελλήνιο πρωτοβάθμιο συνδικαλιστικό σωματείο με την επωνυμία «Σύλλογος Ειδικού Προγράμματος Πτυχιούχων στον Ευρύτερο Δημόσιο Τομέα» δηλώνει ότι οι εν λόγω πτυχιούχοι του Προγράμματος Πτυχιούχων των πεντέμισι χιλιάδων του ΟΑΕΔ παρακολουθούν τις δημόσιες παρεμβάσεις σας. Έχει τονιστεί ότι σε αυτή την δύσκολη χρονική συγκυρία το κράτος, κυρίως δια του Υπουργείου Εργασίας, θα συμβάλλει έμπρακτα στην εύρυθμη λειτουργία των δομών του και ως προς τις δημόσιες υπηρεσίες και τις υπηρεσίες του ευρύτερου δημόσιου τομέα, αλλά και στην αντιμετώπιση της ανεργίας γενικότερα. Υπενθυμίζεται, επίσης, ότι έχει εκφραστεί δημόσια δέσμευση για τις συμβάσεις που λήγουν και αφορούν το Υπουργείο Εργασίας κατά την 21η Μαρτίου του 2020, όσο και στις 6 Απριλίου 2020, όπου έγινε αναφορά σε ένα σχέδιο επανατοποθέτησης αυτών των οποίων οι συμβάσεις έχουν ήδη λήξει. Αξίζει εδώ να τονιστεί ότι οι πτυχιούχοι που ανήκουν στο πρόγραμμα των πεντέμισι χιλιάδων πτυχιούχων του ΟΑΕΔ καλύπτουν νευραλγικές θέσεις στο δημόσιο και στον ευρύτερο δημόσιο τομέα, οι οποίες εξυπηρετούν πάγιες και διαρκείς ανάγκες κατ' εξοχήν στον τομέα της υγείας. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Δεδομένου, λοιπόν, ότι το πρόγραμμα πτυχιούχων πεντέμισι χιλιάδων του ΟΑΕΔ είναι ενιαίο και αποτελείται από εξειδικευμένους πτυχιούχους των οποίων οι συμβάσεις είτε έχουν ήδη λήξει είτε λήγουν αυτή τη χρονική περίοδο, κύριε Υπουργέ, τι προτίθεται να κάνετε για την αξιοποίηση των πτυχιούχων του εν λόγω προγράμματος; Σας ευχαριστώ πολύ.
Και εμείς ευχαριστούμε και για τον χρόνο. Κυρία με κάπα κεφαλαίο. Στην ερώτηση θα απαντήσει ο Υπουργός Εργασίας και Κοινωνικών Υποθέσεων, κ. Ιωάννης Βρούτσης. Κύριε Βρούτση, έχετε τρία λεπτά στη διάθεσή σας. Και νομίζω ότι το θέμα μπορείτε σε τρία λεπτά να το καλύψετε.
Κύριε Πρόεδρε, ευχαριστώ πολύ. Θα προσπαθήσω να είμαι όσο το δυνατόν πιο σύντομος υπό την έννοια ότι το ερώτημα που θέτει η κ. Απατζίδη έχει τεθεί κατ' επανάληψη και στο παρελθόν. Έχουν δοθεί απαντήσεις για το συγκεκριμένο ζήτημα. Κυρία Απατζίδη, με απόλυτη εκτίμηση, σεβασμό σε αυτά τα παιδιά των πεντέμισι χιλιάδων που τελικά ήταν τρεις χιλιάδες εξακόσιοι, γιατί τόσοι προσελήφθησαν να εργαστούν στον δημόσιο τομέα δια μέσω του προγράμματος του ΟΑΕΔ, θέλω να σας πω μερικά πράγματα τα οποία δεν μπορεί να ξεπεράσει κανένας γιατί είναι η αναντίρρητη αλήθεια και μια πραγματικότητα, διότι μέσα σε αυτή εδώ την Αίθουσα πρέπει να κοιτιόμαστε και να λέμε την αλήθεια και τα πράγματα όπως είναι. Βάζω μία επικεφαλίδα, μακριά από μικροκομματικές σκοπιμότητες, από οποιονδήποτε εκμεταλλευτεί ανθρώπους που ψάχνουν και αγωνίζονται να βρουν δουλειά, μακριά - και το λέω σε κάθε πτέρυγα της Βουλής - διότι είναι εύκολο να σπέρνεις αυτή τη στιγμή το αίσθημα του φιλεύσπλαχνου, του καλού και να καλλιεργείς προσδοκίες αγωνιστικότητας, ότι μπορούν κάποιοι να προσληφθούν στο δημόσιο μέσα από αυτή την οδό. Δεν μπορεί να γίνει αυτό σε καμμία περίπτωση και εξηγούμαι. Εάν κάποιος ξεδιπλώσει την ιστορία στο Υπουργείο Εργασίας και Κοινωνικών Υποθέσεων του αντίστοιχου προγράμματος το οποίο συζητάμε των πεντέμισι χιλιάδων που ήταν τρείς χιλιάδες εξακόσιοι, θα δείτε ότι υπήρχαν δεκάδες τέτοια προγράμματα με πτυχιούχους. Κάνω μια ρητορική ερώτηση: Εκείνοι δεν είχαν ψυχή; Εκείνοι δεν είχαν ψυχή να συνεχίσουν να εργάζονται με παράταση της εργασίας τους; Τι ήταν παιδιά ενός κατώτερου Θεού, κύριε Πρόεδρε; Δεκάδες χιλιάδες παιδιά πτυχιούχοι στο παρελθόν έχουν δουλέψει με προγράμματα διαμέσου του ΟΑΕΔ στο δημόσιο. Και εκείνοι ακολουθούσαν την ίδια διαδικασία, έχουμε ένα συγκεκριμένο πλαίσιο σύμβασης εργασίας, όπως ήταν αυτό του ΣΥΡΙΖΑ, δώδεκα μήνες, ολοκληρώθηκε και μετά επιστρέφουν για να μπουν στην παραγωγική διαδικασία μέσα από την εμπειρία και τις δεξιότητες που θα έχουν αποκτήσει και να συμμετέχουν και σε άλλους διαγωνισμούς. Αυτή είναι η πραγματικότητα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Δηλαδή, τι προτείνετε σήμερα εσείς; Να μονιμοποιήσουμε στο δημόσιο τους τρεις χιλιάδες εξακόσιους όπου έχει λήξει η σύμβασή τους ή ήταν δωδεκάμηνη; Δώστε απάντηση στους εκατοντάδες χιλιάδες του παρελθόντος. Εκείνοι δεν σας νοιάζουν; Δεν σας ενδιαφέρουν; Ή δώστε απάντηση στα νέα τα παιδιά, τους άλλους πτυχιούχους που δεν είχαν το προνόμιο να είναι μέσα στους τρείς χιλιάδες εξακόσιους. Εκατοντάδες χιλιάδες πτυχιούχοι είναι στην άλλη πλευρά και σας ακούνε σήμερα να λέτε: «Δώστε προτεραιότητα να μπουν μόνιμα στο δημόσιο τρείς χιλιάδες εξακόσιοι». Με ποιο κριτήριο; Έχουμε συμφωνήσει σε αυτή την Αίθουσα, είναι κατάκτηση της δημοκρατίας μας ότι στο δημόσιο δεν μπορείς να γίνεσαι μόνιμος εκτός διαδικασίας ΑΣΕΠ. Τελεία και παύλα! Αυτή είναι η αναντίρρητη αλήθεια. Τα προγράμματα του ΟΑΕΔ έχουν χρονοδιάγραμμα υλοποίησης αρχή, μέση και τέλος όταν τελειώσει το χρονοδιάγραμμα αυτό της σύμβασης. Όπως είναι και το χρονοδιάγραμμα δώδεκα μηνών, που το είχε κάνει ΣΥΡΙΖΑ και μετά κόπτεται με κροκοδείλια δάκρυα, υπερασπιστής για κομματικούς, για μικροπολιτικούς λόγους, υπέρ των εργαζομένων. Ας το έκανε, ας τους έκανε μόνιμους, αν μπορούσε ή ας έκανε μια σύμβαση δύο ετών, αν μπορούσε και πάλι. Γιατί δεν το έκανε και έρχεται σήμερα και κρύβεται πίσω από την δικαιολογημένη αγωνία των παιδιών που ψάχνουν για δουλειά και τους λέει «εμείς θα απαιτήσουμε από την Κυβέρνηση να σας κάνει μόνιμους»; Που τα βρήκαμε αυτά, κυρία συνάδελφε; Πώς μπορεί να γίνουν αυτά; Είμαστε μια ευνομούμενη πολιτεία. Έχουμε κανόνες, έχουμε πλαίσιο, έχουμε δίκαιο. Ακολουθήθηκε μια πορεία σε αυτό το πρόγραμμα των πεντέμισι χιλιάδων που τελικά ήταν τρείς χιλιάδες εξακόσιοι. Τους σεβόμαστε, τους αγαπάμε και είμαστε δίπλα τους. Θα ανοίξουν άλλα προγράμματα. Θα σας πω στη δευτερολογία μου τι θα κάνουμε γι' αυτά τα παιδιά και ευρύτερα για άλλα παιδιά πτυχιούχους. Όμως, πρέπει να λέμε τα πράγματα με το όνομά τους, να μην χαϊδεύουμε αυτιά. Πρέπει να είμαστε ωφέλιμοι και χρήσιμοι και όχι ευχάριστοι και να μην κοροϊδεύουμε τον κόσμο με ψέματα και με μικροκομματικές σκοπιμότητες. Σας ευχαριστώ πολύ.
Σας ευχαριστούμε. Κυρία Απατζίδη, έχετε τρία λεπτά για την δευτερολογία σας.
Σας ευχαριστώ, κύριε Πρόεδρε. Κύριε Υπουργέ, θα συμφωνήσουμε σε κάτι, ότι έχει μεγάλη ευθύνη και ο ΣΥΡΙΖΑ πάνω σε αυτό. Όμως, ουσιαστικά αυτή τη στιγμή δεν προσφέρετε καμμία ικανοποιητική πρόταση. Έχουμε συγκεκριμένους νέους επιστήμονες και αν δεν δοθεί λύση στο ζήτημα τους θα αναγκαστούν να ξενιτευτούν, το γνωρίζετε πάρα πολύ καλά. Θέλετε ουσιαστικά να φύγουν από την Ελλάδα, να χάσουμε αυτό το δυναμικό καλά καταρτισμένων επιστημόνων που είναι και το μέλλον μας; Είναι μια γενιά που έχει όλες τις επιστημονικές και επαγγελματικές δεξιότητες, αλλά υποφέρει από συνεχή εργασιακή επισφάλεια. Και εγώ, επειδή ανήκω σε αυτή την γενιά, ξέρω πάρα πολύ καλά γιατί μιλάω. Γι' αυτή τη γενιά πρέπει να δώσουμε μάχη για να μείνει στην Ελλάδα. Γνωρίζουμε πάρα πολύ καλά και το άρθρο 21 του νόμου του ΑΣΕΠ. Γνωρίζουμε, επίσης, ότι στην από ημερομηνίας 22 Νοεμβρίου 2018 δημόσια πρόσκληση προσλήφθηκαν αυτοί οι νέοι επιστήμονες δυνάμει κριτηρίων που το ίδιο το ΑΣΕΠ ενέκρινε και γι' αυτό αυτή η δημόσια πρόσκληση - προκήρυξη δημοσιεύθηκε και στην ιστοσελίδα του ΑΣΕΠ. Σας καταθέτω και τη δημόσια πρόσκληση στα Πρακτικά. [[Στο σημείο αυτό η Βουλευτής κ. Μαρία Απατζίδη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όμως, εδώ με την ερώτησή μου σήμερα, κύριε Βρούτση, σας ρωτώ ευθέως και ξεκάθαρα: Σ' αυτή τη δύσκολη κατάσταση, σε αυτή την τεράστια ανθρωπιστική κρίση που βιώνουμε σήμερα, μπορείτε να δώσετε μια ρεαλιστική λύση γι' αυτούς τους νέους επιστήμονες, συνυπολογίζοντας βέβαια και τη δημοσιονομική χαλάρωση που υπάρχει, αλλά και η τεράστια ανάγκη που υπάρχει αυτή τη στιγμή σε προσωπικό στην υγεία σε όλο τον ευρύτερο δημόσιο τομέα και σε θέματα νέων τεχνολογιών; Κύριε Βρούτση, να σας τονίσω επίσης πως μιλάμε για νέους επιστήμονες, νέους ανθρώπους. Είναι ό,τι πιο σημαντικό έχουμε στη χώρα μας, γιατί αυτοί είναι και η ελπίδα μας. Έχοντας εμπειρία, πλέον έδειξαν τη θέλησή τους για να βοηθήσουν, μέσω της επιστολής που έστειλαν. Έκαναν ξεκάθαρο ότι θέλουν να τεθούν στη μάχη κατά του κορωνοϊού, θέτοντας σε κίνδυνο ακόμα και την ίδια τους τη ζωή, αλλά για ακόμη μία φορά τους απαξιώσατε. Εδώ, στις επιστολές του Σωματείου του Ειδικού Προγράμματος Πτυχιούχων, βραχυπρόθεσμα ζητούν την άμεση ανανέωση των συμβάσεών τους. Εμείς όμως ως ΜέΡΑ25 ζητούμε σε μακροπρόθεσμο επίπεδο και έναν διαγωνισμό ΑΣΕΠ με ειδική μοριοδότηση για αυτούς τους ανθρώπους, μία μόνιμη και ουσιαστική λύση. Οι θέσεις αυτές πρέπει να είναι οργανικές και μόνιμες. Προτείνουμε, λοιπόν, να ακολουθηθεί η τυπική διαδικασία μέσω ΑΣΕΠ για τη στελέχωσή τους. Οι επιστήμονες αυτοί έχουν σημαντική προϋπηρεσία, οπότε πρέπει η προϋπηρεσία αυτή να δώσει στους εν λόγω επιστήμονες πολύ μεγαλύτερη μοριοδότηση, ώστε να τους επιτρέψει να συνεχίσουν να αξιοποιούνται στις θέσεις τους. Και οι νέοι επιστήμονες δεν πρέπει να χαθούν για την Ελλάδα, κατά τη γνώμη του ΜέΡΑ25 και τη δική μου, δεν πρέπει να τους διώξετε. Ευχαριστώ.
Κι εμείς ευχαριστούμε. Κύριε Βρούτση, έχετε τον λόγο για τρία λεπτά για τη δευτερολογία σας.
Ευχαριστώ, κύριε Πρόεδρε. Θα επαναλάβω ότι γι' αυτούς τους επιστήμονες, για τους οποίους «κόπτεστε», κυρία συνάδελφε, γιατί θεωρώ υποκριτική τη στάση σας, έχουμε πει κατ' επανάληψη ως Κυβέρνηση ότι όχι μόνο δεν τους απαξιώνουμε, αλλά τους τιμούμε, τους σεβόμαστε και αναγνωρίζουμε - και προσωπικά αναγνωρίζω - το πόσο σημαντική συμβολή είχαν το διάστημα αυτό το οποίο εργάστηκαν, με το πρόγραμμα αυτό, μέσα στην παραγωγική διαδικασία των φορέων του δημοσίου. Όμως εσείς κάνετε σήμερα την ερώτηση, απευθυνόμενη προς τον Υπουργό Εργασίας για τρεις χιλιάδες εξακόσιους εργαζόμενους συγκεκριμένους. Εγώ σας έθεσα στην πρωτολογία μου ένα άλλο ερώτημα. Για τους εκατοντάδες χιλιάδες άλλους πτυχιούχους δεν νοιάζεστε; Έχετε πρόταση γι' αυτούς; Προσέξτε τι λέτε: Διορίστε άμεσα στο δημόσιο τους τρεις χιλιάδες εξακόσιους. Αυτό δεν είναι μια διακριτική μεταχείριση; Με ποια διαδικασία; Δεν έχουμε συμφωνήσει στη χώρα μας ότι υπάρχει μόνο το ΑΣΕΠ και μόνο αυτό θα κάνουμε; Δεν έχουμε συμφωνήσει στη χώρα μας ότι τα προγράμματα του ΟΑΕΔ νομοτελειακά λειτουργούν για να δώσουν δεξιότητες στους ωφελούμενους, έτσι ώστε μετά στην παραγωγική διαδικασία του ιδιωτικού τομέα να μπουν πιο δυνατά και να έχουν ένα προνομιακό περιβάλλον καλύτερο, με δεξιότητες που θα έχουν αποκτήσει; Δηλαδή τι μου λέτε σήμερα; Για να λύσουμε το πρόβλημα της φυγής των επιστημόνων διορίστε τρεις χιλιάδες εξακόσιους στο δημόσιο; Ουσιαστικά τι κάνετε; Είναι υποκριτική η στάση σας. Θέλετε να κοροϊδέψετε αυτούς τους ανθρώπους, οι οποίοι πραγματικά αγωνιούν για την επόμενη μέρα, να τους πείτε «εγώ νοιάζομαι για εσάς και τον διορισμό σας στο δημόσιο». Είναι δηλαδή η επιστροφή στην εποχή του Μαυρογιαλούρου. Θα συνιστούσα, λοιπόν, και στο κόμμα σας και σε όσους συναδέλφους έχουν αποφασίσει να ακολουθήσουν αυτό τον δρόμο, να τον αποφύγουμε. Είναι ολισθηρός. Τον πληρώσαμε ακριβά όλα τα προηγούμενα χρόνια. Έχουμε νιώσει στο πετσί μας τι θα πει δημαγωγία, τι θα πει λαϊκισμός και τι θα πει «μαυρογιαλουρισμός», δηλαδή να προσπαθώ να πιάσω την αγωνία κάποιων ανθρώπων και να τους τάζω μια θέση στο δημόσιο για να γίνω καλός και να υφαρπάξω την ψήφο τους. Δεν λύνονται έτσι τα προβλήματα, διότι και αν θεωρητικά βάζαμε τους τρεις χιλιάδες εξακόσιους με ένα τρόπο μαγικό - παράνομο - στο δημόσιο, θα υπήρχαν πενήντα χιλιάδες πτυχιούχοι, οι οποίοι την ίδια στιγμή θα σου έλεγαν «και εμείς εδώ τι είμαστε; Γιατί δεν μας έδωσες την ευκαιρία, κύριε Βρούτση, να ανταγωνιστούμε επί ίσοις όροις διά μέσω του ΑΣΕΠ - που το έχουμε κάνει πλέον συνταγματικό κτήμα της πατρίδας μας - και να παλέψουμε για να πάρουμε αυτή τη θέση;». Ποιος μπορεί να το στερήσει αυτό; Ποιοι είμαστε εμείς που μπορούμε να κάνουμε μια συγκεκριμένη επιλογή, αυθαίρετη, για να δείξουμε ότι είμαστε καλοί; Επειδή υπάρχει ένα σωματείο το οποίο θέλει να πιέσει πολιτικά; Όχι. Η πατρίδα μας έχει αποκτήσει κανόνες. Πληρώσαμε το τίμημα του λαϊκισμού πάρα πολύ ακριβά στο παρελθόν. Πάμε μπροστά και γι' αυτό, λοιπόν, θέλω να σας πω τι θα γίνει στο επόμενο διάστημα. Μιλούσαμε για τρεις χιλιάδες εξακόσιους επιστήμονες. Πρώτον, πήραμε το αποτυχημένο πρόγραμμα του ΣΥΡΙΖΑ - απέτυχε υπό την έννοια των αποτελεσμάτων - για ανέργους πτυχιούχους έως τριάντα εννέα ετών, σε κλάδους έξυπνης εξειδίκευσης, που σε διάστημα δεκαπέντε μηνών είχε καλύψει μόνο εννιακόσιες σαράντα επτά θέσεις, από τις έξι χιλιάδες που προβλέπεται. Το βελτιώσαμε σε συνεργασία με τον κ. Πρωτοψάλτη του ΟΑΕΔ. Διευρύναμε από τέσσερις σε εννέα κλάδους έξυπνης εξειδίκευσης και αυξήσαμε το ποσοστό της επιχορήγησης από 50% στο 60% του ενιαίου μισθολογικού και μη μισθολογικού κόστους. Με πιο ισχυρά κίνητρα και για πιο απλές προϋποθέσεις το κάναμε πιο ελκυστικό, έτσι ώστε - να το ακούσετε αυτό, κύριοι συνάδελφοι - οι έξι χιλιάδες άνεργοι πτυχιούχοι, με νέα κίνητρα, να μπορέσουν να μπουν αποτελεσματικά, ουσιαστικά στην αγορά εργασίας, αλλά στον ιδιωτικό τομέα. Δεύτερον, ετοιμάζουμε ένα δεύτερο πρόγραμμα, πάλι για τους πτυχιούχους ανέργους, συγχρηματοδοτούμενο πρόγραμμα απασχόλησης έξι χιλιάδων ακόμη - νέες έξι χιλιάδες - είκοσι δυο έως είκοσι εννέα ετών, υψηλών προσόντων, που θα έχουν τη δυνατότητα απόκτησης πολύτιμης επαγγελματικής εμπειρίας στις ειδικότητες, για τις οποίες διαθέτουν εξειδικευμένες γνώσεις και δεξιότητες στον ιδιωτικό τομέα - πάλι στον ιδιωτικό τομέα - ώστε να έχουν τη δυνατότητα απόκτησης πολύτιμης εμπειρίας. Το συνολικό αυτό πρόγραμμα στοιχίζει 55 εκατομμύρια ευρώ. Να, λοιπόν, κυρία συνάδελφε, με ποιο τρόπο μπορούμε να στηρίξουμε τους νέους επιστήμονες της πατρίδας μας, όχι με αυθαίρετες μικροκομματικές προσεγγίσεις της εποχής του Μαυρογιαλούρου, που τους τάζαμε μια θέση στο δημόσιο για να τους αγκαλιάσουμε και να πάρουμε την ψήφο τους, αλλά με τέτοιες πολιτικές, που τους ανοίγουμε τον δρόμο και τους δίνουμε τη δυνατότητα να βρουν μία μόνιμη θέση εργασίας με κίνητρα στον ιδιωτικό τομέα, εκεί που γίνεται η πραγματική ανάπτυξη της χώρας και εκεί που έχουμε ανάγκη πραγματικά αυτούς τους νέους επιστήμονες για την πατρίδα μας και αυτό κάνουμε πράξη. Ευχαριστώ πολύ.
Κι εμείς ευχαριστούμε. Επόμενη είναι η τρίτη με αριθμό 673/10-5-2020 επίκαιρη ερώτηση πρώτου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Πρόγραμμα εσωτερικού τουρισμού για όλους 2020 με τρία εκατομμύρια ωφελούμενους και δεκαπέντε εκατομμύρια διανυκτερεύσεις που δημιουργούν επτά εκατομμύρια ημερομίσθια». Κύριε Κεγκέρογλου, έχετε δύο λεπτά στη διάθεσή σας.
Ποιος θα απαντήσει;
Η Υφυπουργός.
Γιατί; Δεν είναι δική της αρμοδιότητα.
Θα σας απαντήσει η κυρία Δόμνα - Μαρία Μιχαηλίδου.
Δεν υποτιμούμε την κ. Μιχαηλίδου. Είναι ευρύτερη αρμοδιότητα του Υπουργείου Εργασίας, άπτεται των οικονομικών που είναι αποκλειστικός αρμόδιος ο κύριος Υπουργός. Άρα, δεν υπάρχει απάντηση δια μέσω τρίτου, όταν παρευρίσκεται ο Υπουργός. Εάν ο Υπουργός είχε κώλυμα, βεβαίως, θα συζητούσα με την αξιότιμη κυρία Υφυπουργό, αλλά παρακαλώ να καλέσετε τον Υπουργό να έρθει να απαντήσει, διότι είναι δική του αρμοδιότητα, εκτός αν θέλει να αποχωρήσει. Αν δεν ερχόταν καθόλου σήμερα, θα τον αναπλήρωνε η Υφυπουργός. Δεν μπορεί κατά περίπτωση να απαντάει, όταν μπορεί και είναι εδώ. Είναι ένα θέμα που πρέπει να το δείτε.
Ναι, θα μιλήσουμε με τον κ. Βρούτση, ωστόσο να σας πω ότι είχε ενημερώσει ότι έχει μία σύσκεψη. Βιαζόταν να φύγει και βάσει προγράμματος ήταν να απαντήσει η κ. Μιχαηλίδου.
Να απαντήσει σε μένα και τον κ. Πουλά η κ. Μιχαηλίδου.
Ακριβώς.
Επειδή βιαζόταν να φύγει για τη σύσκεψη.
Κύριε Πρόεδρε, θα ήθελα τον λόγο.
Παρακαλώ, κυρία Υφυπουργέ.
Κύριε συνάδελφε, νομίζω ότι ξέρετε πολύ καλά ότι ο Υπουργός παίρνει πάρα πολύ σοβαρά τον κοινοβουλευτικό έλεγχο. Δεν έχει χάσει ποτέ ερώτηση. Σήμερα δυστυχώς είχε τώρα, στις 10.00΄ - και μάλιστα είχε αργήσει - μία συνεδρίαση στην οποία δεν μπορούσε να μην πάει, διότι ήταν πραγματικά πάρα πολύ σημαντική - μπορεί να την δείτε και σήμερα στα μέσα μαζικής ενημέρωσης - οπότε μου ζήτησε να μεταφέρω τη συγγνώμη του. Είμαι και εγώ Υφυπουργός στο ίδιο Υπουργείο. Δεν είναι άμεσης αρμοδιότητάς μου το θέμα. Θα αποφασίζετε εσείς και ο Πρόεδρος βέβαια πως θέλετε να απαντηθεί η ερώτηση αυτή. Πάντως, δυστυχώς, ο Υπουργός δεν μπορούσε να μείνει και ξέρετε πολύ καλά - το τονίζω - το πόσο σοβαρά παίρνει τον κοινοβουλευτικό έλεγχο.
Κύριε Κεγκέρογλου, θα κάνετε την ερώτηση; Γιατί νομίζω ότι ήσασταν ενημερωμένος.
Κύριε Πρόεδρε, εγώ προσωπικά όχι, δεν ήμουν ενημερωμένος, αλλά σε κάθε περίπτωση το θέμα δεν είναι εκεί. Το θέμα είναι κατά πόσο δίνουμε σημασία στις προτάσεις, στις θέσεις που εκφράζει η Αντιπολίτευση και οι οποίες συμβάλλουν στην αντιμετώπιση του προβλήματος. Σε κάθε περίπτωση η απάντηση ειπώθηκε ήδη. Δεν είναι αρμόδια η Υφυπουργός, άρα δεν μπορεί να μας απαντήσει. Κύριε Πρόεδρε, το ζήτημα που έχει να κάνει με την αξιοποίηση των πόρων της Ευρωπαϊκής Ένωσης και των δυνατοτήτων της χώρας δεν θέλουμε να έρθει μετά από καιρό, όπως είπε ο κ. Βρούτσης προηγουμένως, προκειμένου να καλύψει το κόστος του μνημοσύνου. Θέλουμε άμεση αξιοποίηση των δυνατοτήτων που μας δίνει η Ευρωπαϊκή Ένωση, των δυνατοτήτων που έχει η χώρα, προκειμένου να μην χρειαστεί να γίνει μνημόσυνο. Και δυστυχώς η αντίληψη αυτή του κ. Βρούτση και της Κυβέρνησης ευρύτερα φαίνεται να πιάνει τόπο, γιατί η χώρα αναγκάστηκε πράγματι να πάρει περιοριστικά μέτρα, προκειμένου να αντιμετωπιστεί η πανδημία. Την ίδια ώρα, όμως, σε επιτελικό επίπεδο έπρεπε να έχει ξεκινήσει και η επεξεργασία των αντιμέτρων, όλων δηλαδή εκείνων των πρωτοβουλιών που θα οδηγήσουν στην επανεκκίνηση της οικονομίας, στη δραστηριοποίηση ξανά της επιχειρηματικότητας και βέβαια στην ενεργοποίηση θέσεων εργασίας. Αυτό δεν φαίνεται να υπάρχει, συνεχίζει τα περιοριστικά μέτρα. Το Κίνημα Αλλαγής ξεκίνησε αυτή την επεξεργασία αμέσως και με την εμπειρία από το προηγούμενο διάστημα, από την αντιμετώπιση της προηγούμενης κρίσης, αλλά και διαβλέποντας ότι εάν δεν υπάρξει άμεση αντίδραση, προκειμένου να ενεργοποιηθεί η οικονομία, η ύφεση θα πάει σε πολύ υψηλά επίπεδα, με άμεση συνέπεια και για την εργασία και με τεράστιο κοινωνικό κόστος. Ο τουρισμός είναι βασικός πυλώνας της οικονομίας, συνδέεται με αυτόν το μισό του πληθυσμού. Περισσότερες δραστηριότητες από τον αγροτοδιατροφικό τομέα μέχρι τις υπηρεσίες, ακόμα και μέχρι τη διαχείριση ακινήτων έχουν σχέση πλέον με τον τουρισμό. Η επιχειρηματική δραστηριότητα έχει προσανατολιστεί σε αυτόν τον βασικό πυλώνα της χώρας. Άρα, πρέπει να δούμε πώς στηρίζουμε ξανά αυτόν τον τομέα για να μπορέσει να ανασάνει αυτή την δύσκολη περίοδο. Δεν θα έχουμε βεβαίως τα αποτελέσματα των προηγούμενων ετών, αλλά να μην έχουμε νέκρωση. Το θέμα του τουρισμού εξαρτάται βεβαίως και από τις παγκόσμιες εξελίξεις και από τις αποφάσεις σε ευρωπαϊκό επίπεδο και ήταν θετικές οι πρώτες αποφάσεις που ελήφθησαν τις προηγούμενες μέρες από την Ευρώπη. Δεν αρκούν. Χρειάζεται, όμως και σε εθνικό επίπεδο να ενεργοποιηθούμε. Γι' αυτό τόσο το Κίνημα Αλλαγής ως κομματικός φορέας όσο και η Προοδευτική Δημοκρατική Συνεργασία των Οικονομολόγων, που στηρίζουμε, έχουν επεξεργαστεί συγκεκριμένες θέσεις που έχουν να κάνουν με την επανεκκίνηση στον τουρισμό. Σήμερα με την ερώτηση, βεβαίως σε συνέχεια αυτής που ανέπτυξε ο κ. Μουλκιώτης και αφορά τη στήριξη ενός εκατομμυρίου εργαζομένων με το 40% του μισθολογικού κόστους για έξι μήνες με αξιοποίηση του «SURE» και της ΕΚΤ, έρχεται η πρόταση - και θέλουμε αυτή να συζητηθεί σήμερα - για ένα ευρύ πρόγραμμα εσωτερικού τουρισμού. Τα κλασσικά προγράμματα κοινωνικού τουρισμού είτε του ΟΑΕΔ είτε της Αγροτικής Εστίας δεν μπορούν να ανταποκριθούν στη συγκυρία, γιατί η συγκυρία είναι έκτακτη. Θεωρούμε ότι ένα ευρύ πρόγραμμα εσωτερικού τουρισμού μπορεί να δημιουργήσει την κρίσιμη μάζα των δραστηριοτήτων που θα στηρίξουν τον τουρισμό ούτως ώστε να μπορέσει στη συνέχεια με την όποια επανεκκίνηση από ευρωπαϊκές χώρες να αποδώσει και για τη χώρα και για τους εργαζόμενους και για το κοινωνικό σύνολο. Τι προτείνουμε συγκεκριμένα; Προτείνουμε για τρία εκατομμύρια ωφελούμενους δεκαπέντε εκατομμύρια διανυκτερεύσεις. Δημιουργούν επτά εκατομμύρια ημερομίσθια για τους εργαζόμενους στον τουρισμό και όλο αυτό είναι ένας προϋπολογισμός 750 εκατομμύρια, στα οποία μπορούν να ενσωματωθούν και όσα προβλέπονται για τα επιμέρους μικρά προγράμματα κοινωνικού τουρισμού, προκειμένου αυτά τα 750 εκατομμύρια να λειτουργήσουν ως ανάχωμα και να μην δοθούν πολύ περισσότερα αργότερα είτε ως επιδόματα ανεργίας είτε ως επιδόματα επιβίωσης. Τα 750 εκατομμύρια σε ένα πρόγραμμα ευρύ εσωτερικού τουρισμού μπορεί να αυγατίσουν και να δημιουργήσουν τις προϋποθέσεις για πολύ μικρότερη ύφεση από αυτή που αναμένεται και την οποία δεν πρέπει να περιμένουμε με σταυρωμένα τα χέρια. Το ερώτημα είναι, λοιπόν, εάν η Κυβέρνηση έχει επεξεργαστεί ένα τέτοιο σχέδιο ευρύτατου εσωτερικού τουρισμού τριών εκατομμυρίων ωφελουμένων, προτείνουμε εμείς, ή εάν θα αρκεστεί στα μικρά προγράμματα κοινωνικού τουρισμού που φέτος δεν ανταποκρίνονται στις συνθήκες. Έχει επεξεργαστεί ή θα ακούσει επιτέλους τις προτάσεις μας, προκειμένου να προχωρήσουμε όλοι μαζί σε αυτή την ωφέλιμη και για τη χώρα και για την κοινωνία πολιτική;
Ευχαριστούμε πολύ. Θα απαντήσει η Υφυπουργός Εργασίας και Κοινωνικών Υποθέσεων, κ. Δόμνα - Μαρία Μιχαηλίδου. Ορίστε, κυρία Μιχαηλίδου, έχετε τον λόγο για τρία λεπτά.
Ευχαριστώ, κύριε Πρόεδρε. Κύριε συνάδελφε, το είπε ο Υπουργός μου και πριν: τα μέτρα τα οποία έχουμε πάρει για τη διασφάλιση της αγοράς εργασίας τις ημέρες αυτές και την περίοδο του κορωνοϊού και της πανδημίας είναι επάνω σε τρεις βασικούς άξονες, είναι μέτρα έκτακτα, μέτρα αναγκαία και μέτρα προσωρινά. Οπότε τα πήραμε αυτά τα μέτρα και συνεχίζουμε και παίρνουμε μέτρα σαν αυτά, για να συγκρατήσουμε το κύμα απολύσεων και να γυρίσουμε στην κανονικότητα, με πλήρη σεβασμό στην εργατική νομοθεσία. Στο θέμα της αντιμετώπισης εν γένει του κορωνοϊού η Κυβέρνησή μας κινήθηκε από την πρώτη στιγμή με ταχύτητα, αποφασιστικότητα, σοβαρότητα και μεγάλη υπευθυνότητα. Σκοπός μας ήταν εξαρχής να προλάβουμε τις επιπτώσεις της πανδημίας και να προστατεύσουμε τους εργαζομένους, τις επιχειρήσεις, την αγορά εργασίας και βέβαια τις ευάλωτες ομάδες. Όπως γνωρίζετε, η πανδημία αποκλιμακώνεται σταδιακά χάρη στα μέτρα αντιμετώπισης που λήφθηκαν, αλλά και της ανταπόκρισης - και ένα πολύ μεγάλο ευχαριστώ από όλη την Κυβέρνηση - των κατοίκων σε αυτά. Σήμερα είμαστε σε θέση να συμπεράνουμε πως οι ενέργειες και οι πρωτοβουλίες που έλαβε η Κυβέρνησή μας δικαιώνονται. Συγκεκριμένα, έχουμε παρέμβει συνολικά στο ζήτημα των εργαζομένων με τρόπο ουσιαστικό και τρόπο αποτελεσματικό μέχρι στιγμής. Στην Αίθουσα αυτή είχαμε την ευκαιρία να συζητήσουμε πολλές φορές - και τα επανέλαβε μόλις και ο Υπουργός μου - τέσσερις δέσμες μέτρων για την αντιμετώπιση των συνεπειών της πανδημίας στην οικονομία και στην αγορά εργασίας: τη θέσπιση των αδειών ειδικού σκοπού, τα μέτρα οικονομικής ενίσχυσης μισθωτών και ελεύθερων επαγγελματιών, την παρέμβασή μας στο θέμα των απολύσεων, αλλά και τη διασύνδεση των ευεργετικών μέτρων για τις επιχειρήσεις με τη ρήτρα βέβαια διατήρησης θέσεων εργασίας. Όλο αυτό το διάστημα ήμασταν και είμαστε ανοικτοί σε προτάσεις επανεκκίνησης των τομέων της οικονομίας που επλήγησαν περισσότερο, στο μέτρο βέβαια του εφικτού. Και τι σημαίνει στο μέτρο του εφικτού, κύριε Κεγκέρογλου; Σημαίνει στο να συνάδουν οι προτάσεις αυτές με τις δημοσιονομικές δυνατότητες της χώρας μας. Γνώμονάς μας από την αρχή ο ρεαλισμός και η υπευθυνότητα. Αυτήν την προσέγγιση ακολουθούμε και στο θέμα του προγραμματισμού για τον κοινωνικό τουρισμό για τη χρονιά 2020. Συγκεκριμένα, ζητάτε να εξεταστεί η πρότασή σας, η πρόταση του Κινήματος Αλλαγής, για θέσπιση ενός προγράμματος εσωτερικού τουρισμού. Η πρότασή σας συμπεριλαμβάνει τα ισχύοντα προγράμματα κοινωνικού τουρισμού, όπως μόλις είπατε, επεκτείνοντάς τα σημαντικά ως προς τον αριθμό των ωφελούμενων, των διανυκτερεύσεων και των ημερομισθίων. Επιτρέψτε μου να σας θυμίσω κατ' αρχάς το πλαίσιο που διέπει τον κοινωνικό τουρισμό. Από το 2013 με τον νόμο 4144 τα προγράμματα κοινωνικού τουρισμού υλοποιούνται από τον ΟΑΕΔ. Συγκεκριμένα, ο οργανισμός, ο ΟΑΕΔ, διαθέτει εισφορά 1,35% για την κάλυψη της σχετικής δαπάνης, ενώ τα προγράμματα καταρτίζονται κάθε χρόνο με κοινή υπουργική απόφαση των Υπουργών Εργασίας και του Υπουργού Οικονομικών. Είναι αυτονόητο ότι ο σχεδιασμός αυτός έπρεπε να προσαρμοστεί στα δεδομένα της πρωτοφανούς υγειονομικής και κοινωνικής κρίσης της πανδημίας. Στον τομέα αυτό ο σχεδιασμός εξαρτάται άμεσα από την εξέλιξη της πανδημίας και τα πορίσματα των ειδικών λοιμωξιολόγων σχετικά με το πότε και υπό ποιες προϋποθέσεις και συνθήκες είναι ασφαλής η μετάβαση σε τουριστικές περιοχές και η λειτουργία των τουριστικών καταλυμάτων και λοιπών επιχειρήσεων του κλάδου. Ξέρετε πολύ καλά, κύριε συνάδελφε, ότι μέχρι πολύ πρόσφατα και ακόμα σε πλήρη ενότητα και με πλήρη ευθύνη δεν μπορούμε να πούμε πότε θα ανοίξει πλήρως τουριστικά η χώρα μας και συνεπώς είναι μια δυναμική κατάσταση στην οποία προσπαθούμε εμείς, σε συνεργασία βέβαια ως Κυβέρνηση με την τοπική αυτοδιοίκηση, να ανταπεξέλθουμε. Μόλις προχθές η Ευρωπαϊκή Επιτροπή κατέληξε σε ένα κοινό πλαίσιο κατευθυντηρίων γραμμών και συστάσεων για τον τουρισμό και τις μεταφορές, που περιλαμβάνει πολλές - νομίζω το έχετε δει και εσείς - από τις προτάσεις μας και σέβεται την ελεύθερη κυκλοφορία προσώπων, η οποία άλλωστε είναι μια από τις τέσσερις θεμελιώδεις ελευθερίες πάνω στις οποίες οικοδομήθηκε η Ευρωπαϊκή Ένωση. Θα κλείσω με το ακόλουθο και θα εξειδικεύσω στη δευτερολογία μου. Η επιτροπή προτείνει την άρση των περιοριστικών μέτρων έτσι ώστε να γίνεται αυτή προοδευτικά. Μετά την παρουσίαση του κοινού ευρωπαϊκού πλαισίου η Κυβέρνηση είναι έτοιμη να παρουσιάσει τις επόμενες ημέρες το συνολικό σχέδιο για την επανεκκίνηση του τουρισμού με γνώμονα πάντα την προστασία της δημόσιας υγείας και τη στήριξη της απασχόλησης. Το λέω γιατί αναφερθήκατε γενικά λέγοντας «τον επόμενο καιρό». Όχι. Θα γίνει τις επόμενες ημέρες. Με τον ίδιο προσεκτικό ρυθμό προχωρούμε κι εμείς στον σχεδιασμό των προγραμμάτων κοινωνικού τουρισμού. Θα επανέλθω στη δευτερολογία μου με περισσότερη εξειδίκευση.
Κύριε Κεγκέρογλου, έχετε τρία λεπτά για τη δευτερολογία σας.
Ευχαριστώ, κύριε Πρόεδρε. Η πρόβλεψη ήταν ασφαλής. Δεν οφείλεται βεβαίως στο ότι μας απαντάει η κ. Μιχαηλίδου αλλά στο γεγονός ότι η Κυβέρνηση αδρανεί. Με τακτικισμούς προσπαθεί να αντιμετωπίσει μια κατάσταση η οποία χρειάζεται στρατηγική. Άρα, η ύφεση και τα προβλήματα που προκύπτουν στην οικονομία και την κοινωνία δεν είναι μόνο αποτέλεσμα των περιοριστικών μέτρων που αναγκάστηκε η χώρα να πάρει. Καλώς τα πήρε. Κι όπως φαίνεται τα πήρε με γρηγορότερα αντανακλαστικά απ' ό,τι άλλες χώρες της Ευρωπαϊκής Ένωσης. Η ύφεση που έρχεται οφείλεται πλέον και στην αδράνεια της Κυβέρνησης. Οφείλεται και στην αδυναμία της να επεξεργαστεί πολιτικές που θα αξιοποιήσουν τις δυνατότητες που έχει η χώρα προκειμένου η ύφεση να είναι μικρότερη και οι επιπτώσεις στην κοινωνία λιγότερες. Για τον τουρισμό έχουν βγει ήδη οι νόρμες που αφορούν το ζήτημα της Ευρωπαϊκής Ένωσης και πώς θα κινηθεί ο τουρισμός σε ευρωπαϊκό επίπεδο. Η χαλάρωση των μέτρων ήταν ασφαλώς πρώτη προτεραιότητα. Θα έλεγα και υπέρ το δέον σε ορισμένες περιπτώσεις. Έγινε αυτό από την Ευρωπαϊκή Ένωση γιατί αντιλαμβάνεται ότι το ζήτημα που έχει να κάνει με την επαναδραστηριοποίηση της οικονομίας και την ενεργοποίηση των θέσεων εργασίας είναι βασικό. Αν νεκρωθεί μια δραστηριότητα δεν ξαναζωντανεύει με το γύρισμα του διακόπτη. Κλείνει μεν αλλά δεν επανεκκινεί. Αυτό που βαραίνει, κατά την άποψή μου, την Κυβέρνηση, αυτό που εμείς ως Κίνημα Αλλαγής ασκούμε ως κριτική στην Κυβέρνηση είναι ότι είναι μουδιασμένη. Πελαγοδρομεί και αδρανεί σε πρωτοβουλίες που θα έπρεπε να έχει πάρει. Κι αν δεν ακουγόταν κάποια πρόταση, αν δεν υπήρχε κάποια ιδέα ή αν δεν υπήρχαν οι οικονομικές δυνατότητες θα υπήρχε μια δικαιολογία. Αν η Κυβέρνηση καλούνταν παραδείγματος χάριν να λειτουργήσει στο πλαίσιο των τεράστιων ελλειμμάτων που υπήρχαν στην προηγούμενη οικονομική κρίση που είχαμε, που πραγματικά η δημοσιονομική παράμετρος ήταν βασική, τότε θα είχε μια δικαιολογία. Τι δικαιολογία όμως να έχει σήμερα όταν έχουν αρθεί όλοι οι περιορισμοί από την Ευρωπαϊκή Ένωση σε σχέση με την αξιοποίηση πόρων που έχουν να κάνουν με το ΕΣΠΑ, το Ευρωπαϊκό Κοινωνικό Ταμείο κι άλλα χρηματοδοτικά εργαλεία από την πλευρά της Ευρωπαϊκής Ένωσης; Τι δικαιολογία υπάρχει όταν δεν έχουμε τα τεράστια ελλείμματα που είχαμε το 2009 και το 2010 αλλά πλεονάσματα και σε ορισμένες περιπτώσεις θηριώδη; Βεβαίως προέρχονται από τη αιματηρή φορολογία του Έλληνα πολίτη, των μικρομεσαίων. Υπάρχουν, όμως. Δικαιολογία επομένως, καμμία. Δεν υφίσταται δικαιολογία. Η Κυβέρνηση με την αδράνειά της προσθέτει ένα σημαντικό ποσοστό στην ύφεση που προκαλούν τα μέτρα. Τους καλούμε για άλλη μια φορά να σκεφτούν τις συνέπειες που έχει αυτή η αδράνειά τους, να ακούσουν, να δουν με προσοχή τις καλά επεξεργασμένες προτάσεις μας και να υιοθετήσουν τουλάχιστον το μέρος εκείνο για το οποίο δεν μπορούν να έχουν αντίλογο. Και δεν υπήρξε αντίλογος σήμερα. Τα κλασικά προγράμματα κοινωνικού τουρισμού δεν μπορούν να ανταποκριθούν σε αυτή την έκτακτη κατάσταση στην οποία έχουμε βρεθεί. Χρειάζεται ένα ευρύ πρόγραμμα με τον προϋπολογισμό των 750 εκατομμυρίων. Μπορεί να αυγατίσει αυτή η πρωτοβουλία και να μην χρειαστεί να δοθούν τα ίδια ή περισσότερα χρήματα για επιδόματα ανεργίας και για επιδόματα επιβίωσης των πολιτών που θα πληγούν απ' αυτή την ύφεση στον τουριστικό τομέα. Όπως εξέθεσα, αφορά σχεδόν τον μισό πληθυσμό της χώρας. Ενάμισι εκατομμύριο εργαζόμενοι και επιχειρηματίες εμπλέκονται άμεσα κι άλλο ένα ενάμισι εκατομμύριο εμπλέκονται έμμεσα, και συνολικά βεβαίως η οικονομία. Σας ευχαριστώ, κύριε Πρόεδρε.
Κυρία Μιχαηλίδου, έχετε τρία λεπτά για τη δευτερολογία σας ώστε να απαντήσετε.
Ευχαριστώ, κύριε Πρόεδρε. Μας καλεί ο συνάδελφος για γρηγορότερα αντανακλαστικά και μας κατηγορεί για αδυναμία να επεξεργαστούμε τις προτάσεις. Τις δικές σας προτάσεις, του Κινήματος Αλλαγής, αλλά και διάφορες άλλες προτάσεις που κυκλοφορούν και κατατίθενται με τους εύλογους τρόπους. Μας κατηγορεί επίσης για αδυναμία.
Και άλλα.
Και άλλα, αλλά ας επικεντρωθώ σ' αυτά γιατί καταλαβαίνω, κύριε συνάδελφε, ότι η λίστα είναι πολύ μακρά.
Για τα προγράμματα κοινωνικού τουρισμού όσον αφορά τους αγρότες αρμόδιος είναι ο ΟΠΕΚΑ…
Μιας και είπατε για τον ΟΠΕΚΑ θα ήθελα να υπενθυμίσω κάτι. Θέλω να υπενθυμίσω ότι είμαστε μια από τις ελάχιστες χώρες της Ευρωπαϊκής Ένωσης που δεν έχουμε ούτε έναν θάνατο σε κλειστή δομή. Δεν έχουμε ούτε έναν θάνατο σε κλειστή δομή προστασίας ατόμων με αναπηρία ή ατόμων σε υψηλότερη ηλικία. Κανέναν θάνατο. Πάρα πολλές χώρες, όπως γνωρίζετε πολύ καλά, η Γαλλία, η Σουηδία υπέφεραν πολύ μεγάλο ποσοστό των θανάτων που είχαν λόγω πανδημίας ακριβώς επειδή δεν θωράκισαν τις δομές τους σωστά. Στην Ελλάδα είχαμε μηδενικούς θανάτους μέσα σε κλειστές δομές προστασίας. Οπότε θα ήθελα αυτό, ως προς το κομμάτι που με αφορά, όπως λέτε κι εσείς, να γίνει σημαία του Υπουργείου Εργασίας και Κοινωνικών Υποθέσεων. Μας κατηγορείτε για πολλά, αλλά θα ήθελα να επικεντρωθώ σε κάποια μόνο. Μας κατηγορείτε για αδυναμία. Υπενθυμίζω τις τέσσερις δέσμες μέτρων τις οποίες έχουμε υιοθετήσει. Τις υιοθετήσαμε άμεσα και με πλήρη αποτελεσματικότητα. Ποιες; Πρώτον, τη θέσπιση αδειών ειδικού σκοπού. Δεύτερον, τα μέτρα οικονομικής ενίσχυσης μισθωτών και ελευθέρων επαγγελματιών. Τρίτον, την παρέμβασή μας στο θέμα των απολύσεων. Τέταρτον, τη διασύνδεση των ευεργετικών μέτρων για τις επιχειρήσεις με τη ρήτρα διατήρησης θέσεων εργασίας. Θα καλούσα, λοιπόν, τον κύριο συνάδελφο να δείξει υψηλότερη υπευθυνότητα και ρεαλισμό. Προτείνει 750 εκατομμύρια από τους πόρους του «SURE» να διατεθούν για τον κοινωνικό τουρισμό. Οι πόροι του «SURE» απ' ό,τι φαίνεται θα είναι 1,5 δισεκατομμύριο. Οπότε αν δώσουμε το 50% στον κοινωνικό τουρισμό, όπως καταλαβαίνετε δεν ξέρω πώς, με τι ρεαλισμό και με τι υπευθυνότητα θεωρείτε ότι οποιαδήποτε Κυβέρνηση θα μπορούσε να πράξει αυτό για το οποίο μίλησε ο Υπουργός μου πριν, δηλαδή την κάλυψη της διαφοράς μεταξύ μισθών εργαζομένων προ κορωνοϊού και μετά κορωνοϊό. Συγκεκριμένα, ως προς τον κοινωνικό τουρισμό, όπως προανέφερα, η πανδημία επέβαλε την προσαρμογή των προγραμμάτων κοινωνικού τουρισμού στη νέα συγκυρία. Τι έχει κάνει ο Πρόεδρος του ΟΑΕΔ; Για να το πετύχει αυτό επιμήκυνε τη διάρκεια του υλοποιούμενου προγράμματος για την περίοδο 2019-2020, το οποίο είχε προβλεπόμενη ημερομηνία λήξης στις 31 Ιουλίου 2020. Συγκεκριμένα, με απόφασή του στις 6 Απριλίου 2020 παρατάθηκε η ισχύς εκατόν δεκατριών χιλιάδων επιταγών δικαιούχων και ωφελούμενων, των οποίων δεν είχε γίνει ακόμα χρήση, για διάστημα ισόχρονο με τη διάρκεια των περιοριστικών μέτρων. Όσον αφορά στο πρόγραμμα του κοινωνικού τουρισμού για την περίοδο 2020-2021 έχει ήδη εκδοθεί από τον Φεβρουάριο κοινή υπουργική απόφαση για την κατάρτισή του. Λόγω των ειδικών συνθηκών που έχει δημιουργήσει η πανδημία εξετάζουμε τη διεύρυνση του αριθμού των δικαιούχων και της διάρκειας των διανυκτερεύσεων, την αύξηση του ύψους επιδότησης, καθώς και την επέκταση του προγράμματος σε υπηρεσίες διευκόλυνσης μετακίνησης. Αν αυτό προχωρήσει είναι πιθανό να υπάρξει κι αύξηση του ύψους της δαπάνης, η οποία καθορίστηκε με την ΚΥΑ αυτή στα 10 εκατομμύρια ευρώ. Στο πλαίσιο αυτό, κύριε Κεγκέρογλου, μελετάμε και τις δικές σας προτάσεις, όπως την πρόταση του προγράμματος εσωτερικού τουρισμού που έχετε καταθέσει, με μια κρίσιμη επιφύλαξη όπως προανέφερα. Η επέκταση του προγράμματος είναι εφικτή εφόσον εξευρεθούν οι απαραίτητοι πόροι, στο μέτρο δηλαδή των δημοσιονομικών δυνατοτήτων της χώρας. Φοβάμαι ότι από ένα πρόγραμμα των 10 εκατομμυρίων, όταν έχετε μια κοστολόγηση των 750, συμπεριλαμβανομένων βεβαίως και των 10 εκατομμυρίων που ήδη υπάρχουν, την καθιστούν μη ρεαλιστική, τουλάχιστον στη σημερινή της μορφή. Υπενθυμίζω ότι μιλάτε για 750 εκατομμύρια από ένα «SURE» 1,5 δισεκατομμυρίων ευρώ. Παρά ταύτα, όπως προείπα, η πρότασή σας κινείται στη σωστή κατεύθυνση, στην κατεύθυνση διεύρυνση του προγράμματος, την οποία ήδη προσδοκούμε, διερευνούμε και ευελπιστούμε σύντομα να καταστήσουμε υλοποιήσιμη στην πράξη. Σας ευχαριστώ.
Κι εμείς ευχαριστούμε.
Κύριε Πρόεδρε, μπορώ να έχω τον λόγο για ένα λεπτό;
Ορίστε, κύριε Κεγκέρογλου.
Εμείς, για το «SURE», και την αξιοποίηση των ευρωπαϊκών πόρων, έχουμε καταθέσει την πρόταση για την αναπλήρωση του μισθολογικού κόστους, για ένα εκατομμύριο εργαζόμενους, για έξι μήνες, το 40% και την ανέπτυξε ο κ. Μουλκιώτης. Η πρόταση η δική μου για τον εσωτερικό τουρισμό δεν έχει να κάνει με το «SURE». Μίλησα και για τα ματωμένα πλεονάσματα τα οποία τα έχουν μαξιλάρι και για τα υπόλοιπα. Να διευκρινιστεί, διότι η Υπουργός είπε ότι εγώ πρότεινα από το «SURE» να πάνε 750 εκατομμύρια. Σε καμμία περίπτωση, κι αυτό το συμπέρασμα δεν πηγάζει από πουθενά. Ευχαριστώ.
Κύριε Πρόεδρε, μπορώ να έχω τον λόγο;
Ορίστε, κυρία Μιχαηλίδου.
Με συγχωρείτε αν είναι έτσι. Θα ζητήσω τότε διόρθωση των Πρακτικών, διότι φαντάζομαι ότι στα αρχικά Πρακτικά είχε καταγραφεί ως 750 εκατομμύρια από το 1,5 δισεκατομμύριο. Οπότε κατόπιν δικής σας παρεμβάσεως, διορθώνουμε, φαντάζομαι, και στα Πρακτικά ότι δεν πρόκειται για 750 εκατομμύρια από το 1,5 δισεκατομμύριο του «SURE», αλλά για έκτακτους πόρους που θα βρει η χώρα μας από τον κρατικό προϋπολογισμό. Άρα, στον κ. Σκυλακάκη, στον κ. Σταϊκούρα και το Υπουργείο Οικονομικών η επόμενη ερώτησή σας. Ευχαριστώ.
Ευχαριστούμε. Θα συζητηθεί η δεύτερη με αριθμό 674/11-5-2020 επίκαιρη ερώτηση δεύτερου κύκλου του Βουλευτή Αργολίδος του Κινήματος Αλλαγής κ. Ανδρέα Πουλά προς τον Υπουργό Εργασίας και Κοινωνικών Υποθέσεων, με θέμα: «Παροχή δωρεάν μασκών προστασίας στους εργαζόμενους». Κύριε Πουλά, έχετε δύο λεπτά στη διάθεσή σας.
Ευχαριστώ, κύριε Πρόεδρε.
Παρακαλώ. Καλημέρα σας.
Κυρία Υπουργέ, η πανδημία του κορωνοϊού έχει δημιουργήσει νέες συνθήκες προστασίας, νέες απαιτήσεις στους εργασιακούς χώρους. Τώρα, περισσότερο από ποτέ είναι ανάγκη να διασφαλιστεί η υγειονομική ασφάλεια των εργαζομένων στον χώρο της δουλειάς τους. Είναι αυταπόδεικτη ανάγκη, δεδομένου μάλιστα του γεγονότος ότι κάθε μέρα μαθαίνουμε ολοένα και περισσότερα για τον μηχανισμό λειτουργίας και μετάδοσης του άκρως επικίνδυνου στελέχους Covid -19 που επιφέρει πολλαπλές επιπτώσεις στον ανθρώπινο οργανισμό. Η προστασία της ανθρώπινης υγείας επιτάσσει λοιπόν, την επιστροφή των εργαζομένων στην εργασία τους με ασφάλεια και με τη μεγαλύτερη δυνατή φροντίδα. Σύμφωνα με τον ΕΟΔΥ, η χρήση ατομικών μέτρων προστασίας είναι υποχρεωτική σε μια σειρά από επαγγελματίες, στους χώρους εστίασης, στα μέσα μαζικής μεταφοράς, στα ταξί, στους επαγγελματίες υγείας, στα νοσοκομεία, στα ιδιωτικά ιατρεία, στα διαγνωστικά κέντρα, στα κομμωτήρια, στα κέντρα αισθητικής, στα σουπερμάρκετ και τα καταστήματα τροφίμων. Σε μια σειρά άλλων επαγγελματιών, σε γραφεία, σχολεία, πανεπιστήμια, φροντιστήρια, χώρους λατρείας και καταστήματα λιανικής η χρήση της μάσκας είναι προαιρετική και συστήνεται. Από τη στιγμή λοιπόν που ο ΕΟΔΥ και η Επιστημονική Επιτροπή αποφάσισε την υποχρεωτική χρήση της μάσκας στους εργασιακούς χώρους, αυτό συνιστά μια καθημερινή αναγκαιότητα που δεν μπορεί να γίνεται μόνο με κόστος του εργαζόμενου. Είναι βασική αρχή του Εργασιακού Δικαίου οι εργοδότες να προμηθεύουν τον εργαζόμενο με όλα τα αναγκαία για την άσκηση των καθηκόντων του και την ασφαλή άσκηση της εργασίας του. Δεν είναι δυνατόν να ισχυριζόμαστε ότι προστατεύουμε τη δημόσια υγεία, χωρίς να διασφαλίζουμε ότι θα παρασχεθεί το βασικό αυτό μέσο προστασίας, η μάσκα δωρεάν στον βασικό μοχλό κάθε επιχείρησης, τον εργαζόμενο. Δεν προστατεύεται η δημόσια υγεία μόνο εις βάρος της τσέπης του εργαζόμενου. Τουλάχιστον, σε συγκεκριμένες κατηγορίες εργαζομένων, των χαμηλά αμειβόμενων, αυτών που ανήκουν σε ευπαθείς ομάδες και εκείνων που εκτίθενται περισσότερο σε κίνδυνο συγχρωτισμού, πρέπει να υπάρξει μέριμνα από το Υπουργείο σας για τη δωρεάν προμήθεια μασκών. Μέχρι σήμερα παρά τις πάρα πολλές ελλείψεις σε ατομικά μέσα προστασίας που καλύφθηκαν από δωρεές, το κράτος δεν έχει συνεισφέρει σε αυτά που του αναλογούν. Τουλάχιστον στους εργαζόμενους, που αποτελούν τους στυλοβάτες της επόμενης μέρας για την επανάκαμψη της εθνικής οικονομίας, οφείλουμε μεγαλύτερη πρόνοια και σε αυτήν την κατεύθυνση είναι και η ερώτησή μας. Ως Έλληνες είμαστε υπερήφανοι ότι συνιστά βασικό πολιτισμικό μας στοιχείο ο σεβασμός στην ανθρώπινη ζωή. Αυτό αποδείξαμε ως πολίτες με την ευρύτερη συμμόρφωση στους κανόνες της καραντίνας, στον αυτοπεριορισμό μας και τη λήψη ατομικών μέτρων προστασίας. Αν ληφθεί υπ' όψιν, λοιπόν, ο κίνδυνος για ένα δεύτερο κύμα πανδημίας, που είναι ενδεχόμενο εάν δεν προσέξουμε την πιστή εφαρμογή των όρων για τη χαλάρωση των περιορισμών, ο κίνδυνος παραμένει υπαρκτός. Θα μπορούσαμε να υποστούμε νέο μεγαλύτερο πλήγμα στην οικονομία μας και στην υγεία των πολιτών μας, που μετά από τόσους κόπους διαφυλάχτηκε μετά από πενήντα ημέρες καραντίνας. Εξάλλου, αυτό μας δείχνει και η αναζωπύρωση των κρουσμάτων στην Ιταλία, στη Γερμανία, στην Κίνα μετά το μερικό άνοιγμα των αγορών και την επαναφορά των εργαζομένων στις θέσεις εργασίας τους. Ένα νέο σχέδιο εγκλεισμού θα ήταν ολέθριο για τη χώρα μας και γι' αυτόν τον λόγο ζητούμε να μεριμνήσετε για την προστασία των εργαζομένων, με μεγαλύτερες δυνατές δωρεάν παροχές προστατευτικών μέσων και κυρίως μασκών. Ευχαριστώ.
Ευχαριστώ κι εγώ. Θα απαντήσει και σε αυτήν την ερώτηση η Υφυπουργός Εργασίας και Κοινωνικών Υποθέσεων, κ. Μαρία - Δόμνα Μιχαηλίδου. Κυρία Μιχαηλίδου έχετε τρία λεπτά στη διάθεσή σας.
Ευχαριστώ, κύριε Πρόεδρε. Κύριε συνάδελφε, καταλαβαίνω απόλυτα τους προβληματισμούς σας. Θα σας είμαι ειλικρινής, τους συμμερίζομαι απόλυτα. Θα ήθελα να απαντήσω στην ερώτησή σας, ξεκινώντας από τους βασικούς κανόνες υγείας και ασφάλειας των εργαζομένων. Πιο συγκεκριμένα, σύμφωνα με τον Κώδικα Νόμων για την Υγεία και Ασφάλεια των Εργαζομένων, τον λεγόμενο ΚΝΥΑΕ, που κυρώθηκε το 2010 με τον ν.3850, η νομοθεσία για την ασφάλεια και την υγεία στην εργασία εφαρμόζεται στη χώρα μας, εφόσον δεν ορίζεται αλλιώς, σε όλες τις επιχειρήσεις, εγκαταστάσεις, εκμεταλλεύσεις και εργασίες του ιδιωτικού και του δημόσιου τομέα, καθώς και στα νομικά πρόσωπα δημοσίου δικαίου και ΟΤΑ και για κάθε εργαζόμενο που ασχολείται από τον εργοδότη με οποιαδήποτε σχέση εργασίας, περιλαμβανομένων των ασκούμενων και μαθητευόμενων. Βασικός πυλώνας του παραπάνω θεσμικού πλαισίου είναι η νομική έννοια της αποκλειστικής ευθύνης του εργοδότη, ο οποίος υποχρεούται να εξασφαλίσει την ασφάλεια και την υγεία των εργαζομένων και των τρίτων ως προς όλες τις πτυχές της εργασίας. Στο πλαίσιο των ευθυνών του, λοιπόν, ο εργοδότης οφείλει να λαμβάνει τα αναγκαία μέτρα για την προστασία της υγείας και της ασφάλειας των εργαζομένων, συμπεριλαμβανομένων των δραστηριοτήτων πρόληψης, ενημέρωσης και κατάρτισης, καθώς όμως και της δημιουργίας της απαραίτητης οργάνωσης και της παροχής αναγκαίων μέσων. Μιλάω συγκεκριμένα για την παράγραφο 10 του άρθρου 42 του ΚΝΥΑΕ. Σε κάθε περίπτωση, τα μέτρα για την ασφάλεια, την υγεία και την υγιεινή κατά την εργασία, σε καμμία περίπτωση δεν συνεπάγονται την οικονομική επιβάρυνση των εργαζομένων και το τονίζω αυτό. Θα ήθελα να σημειώσω ότι το Υπουργείο Εργασίας και Κοινωνικών Υποθέσεων, ειδικά στο πλαίσιο της παρούσας υγειονομικής κρίσης, αποδίδει πολύ μεγάλη σημασία και βάρος στα θέματα ασφάλειας και υγείας των εργαζομένων. Και ως εκ τούτου εφιστά την προσοχή στην τήρηση των υφιστάμενων διατάξεων. Προς αυτήν την κατεύθυνση εκδόθηκε στις 4 Μαΐου εγκύκλιος του Υπουργείου μας «Μέτρα για την προστασία της υγείας και ασφάλειας των εργαζομένων στους χώρους εργασίας για την πρόληψη της διάδοσης του κορωνοϊού κατά την άρση των περιοριστικών μέτρων», με σκοπό η εγκύκλιος αυτή να καθοδηγήσει τόσο τις επιχειρήσεις των οποίων η λειτουργία, στο πλαίσιο βέβαια της τρέχουσας πανδημίας ανεστάλη, ολικώς ή εν μέρει, όσο και αυτών που τελούν ήδη σε λειτουργία ως προς τη λήψη ή τη διατήρηση ή και τη βελτίωση ήδη υφιστάμενων μέτρων και πρακτικών πρόληψης και ελέγχου της διασποράς του κορωνοϊού. Τα ως άνω μέτρα και οι συναφείς οδηγίες εκκινούν από τις βασικές αρχές και πρόνοιες του υφιστάμενου θεσμικού πλαισίου, ιδίως του ΚΝΥΑΕ, καθώς και τις οδηγίες και κατευθύνσεις του Εθνικού Οργανισμού Δημόσιας Υγείας, της Εθνικής Επιτροπής Προστασίας Δημόσιας Υγείας και τις αποφάσεις αρμοδίων φορέων. Συμβαδίζουν αυτές και εξειδικεύουν επίσης τις οδηγίες της κοινής υπουργικής απόφασης της 3ης Μαρτίου 2020 για τους κανόνες κοινωνικής αποστασιοποίησης σε ιδιωτικές επιχειρήσεις, δημόσιες υπηρεσίες και άλλους χώρους συνάθροισης κοινού. Ευχαριστώ.
Ευχαριστώ κι εγώ. Κύριε Πουλά, έχετε τρία λεπτά για την δευτερολογία σας.
Ευχαριστώ, κύριε Πρόεδρε. Κυρία Υπουργέ, το ερώτημα παραμένει το ίδιο. Θα δώσετε δωρεάν μάσκες; Εφόσον το κράτος είναι ο εργοδότης, δεν θα πρέπει να παρέχει δωρεάν μάσκες; Αυτό το ζητάμε, γιατί θέλουμε πραγματικά την ασφάλεια των εργαζομένων, γιατί το θέμα έχει και άλλη διάσταση. Αν αυτοί νοσήσουν ή υπάρξει ένα δεύτερο κύμα πανδημίας, οι οικονομικές επιπτώσεις απ' όλη αυτήν την ιστορία που θα εξελιχθεί θα είναι χειρότερες από το να πηγαίναμε και να χρηματοδοτούσαμε αυτήν τη στιγμή την αγορά μασκών για να διατίθενται δωρεάν σε ανθρώπους. Ας δούμε και τα δεδομένα, το τι συμβαίνει και σε άλλη κράτη, όπως η Ιαπωνία, η Νότια Κορέα, η Μαλαισία. Εδώ, ακόμα και η Τουρκία και το Περού, που είναι χώρες που δεν έχουν την ανάπτυξη άλλων χωρών, προσφέρουν μάσκες. Η Ισπανία δίνει μάσκες στους ανθρώπους που μπαίνουν στα μέσα μαζικής μεταφοράς. Στη Γαλλία δίνουν μάσκες στις ευπαθείς ομάδες. Εδώ, εμείς δεν έχουμε ακούσει κάτι συγκεκριμένο, να πούμε ότι διατίθενται γι' αυτή την κοινωνική ομάδα ή γι' αυτούς τους ανθρώπους δωρεάν μάσκες. Ξέρετε πολύ καλά, ότι σε μία τετραμελή οικογένεια που χρειάζεται μάσκες το κοστολόγιο μπορεί να ξεκινάει από 5 ευρώ και να φτάνει μέχρι 10 ευρώ. Συνεπώς, δεν μπορεί να ζητάμε από έναν εργαζόμενο που έχει υποστεί τα πάνδεινα μέσα στα δέκα χρόνια να πληρώσει και από την τσέπη του τις μάσκες. Πρέπει, λοιπόν, να το δείτε με άλλο πνεύμα και να προχωρήσετε στο να παραχωρήσετε μάσκες δωρεάν στους εργαζόμενους. Ευχαριστώ πολύ.
Και εμείς ευχαριστούμε. Κύρια Μιχαηλίδου, έχετε τρία λεπτά για τη δευτερολογία σας.
Αγαπητέ κύριε συνάδελφε, το ερώτημά σας είναι σαφές. Σαφής, όμως, είναι και η απάντηση η οποία σας έδωσα. Βασικός πυλώνας του πλαισίου για τη δημόσια υγεία και την ασφάλεια στον χώρο εργασίας είναι η αποκλειστική ευθύνη του εργοδότη. Κύριε συνάδελφε, σύμφωνα με αυτές τις οδηγίες, ο εργοδότης οφείλει, με τη συνδρομή του γιατρού εργασίας, όπου αυτός υπάρχει, να λαμβάνει προληπτικά μέσα σχετικά με την αυστηρή τήρηση των κανόνων ατομικής υγιεινής στον χώρο εργασίας, τη λήψη οργανωτικών μέτρων για τη μείωση του συνωστισμού, την παροχή στους εργαζόμενους των κατάλληλων μέσων προστασίας, μάσκες κ.λπ., την επίβλεψη χρήσης τους, καθώς και την εκπαίδευση των εργαζομένων για την ασφαλή χρήση τους. Προφανώς, σε κάθε περίπτωση που ο εργαζόμενος υποχρεώνεται στη χρήση μάσκας έχει ισχύ η παραπάνω γενική διάταξη του ΚΝΥΑΕ περί μη οικονομικής επιβάρυνσης του εργαζομένου. [[Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. ΑΘΑΝΑΣΙΟΣ ΜΠΟΥΡΑΣ]] Δύο συγκεκριμένους προβληματισμούς είχατε: Ο ένας ως προς το κοστολόγιο. Το καταλαβαίνουμε και εμείς και δεν θέλουμε κανέναν συμπολίτη μας, ιδιαίτερα επιβαρυμένος από τις δυσκολίες της οικονομικής κρίσης των τελευταίων δέκα ετών, να πρέπει να επιβαρύνεται πέραν τούτου. Έχουμε δώσει, κατόπιν εισηγήσεων του ΕΟΔΥ, αλλά και του Υπουργείου Υγείας πολύ σαφείς επιστημονικές οδηγίες πάνω στη δημιουργία μασκών με πολύ χαμηλό ή και με μηδαμινό κόστος. Τέλος, ως προς το κομμάτι του πώς προστατεύουμε τις ευάλωτες ομάδες - γιατί εκεί και λόγω ρόλου, αλλά και λόγω προσωπικής υπόθεσης έχω ιδιαίτερο βάρος πάνω μου - θέλω να υπενθυμίσω το εξής: Τα μέτρα που έχουμε πάρει μέχρι στιγμής δεν υποδεικνύουν σε καμμία των περιπτώσεων ότι πρέπει να μας πιάνει πανικός για το οτιδήποτε. Υπενθυμίζω - και δεν πληθωρίζω - ότι στην Ελλάδα είμαστε από τις πολύ λίγες χώρες που δεν έχουμε ούτε έναν νεκρό σε κλειστή προνοιακή δομή. Ούτε έναν! Γιατί, όπως γνωρίζετε, αν είχαμε έναν, θα είχε πολλαπλασιαστικές διαστάσεις. Έχουμε θωρακίσει τις δομές μας, δομές ηλικιωμένων, δομές ανιάτων, δομές ανθρώπων με αναπηρία, τόσο καλά, έτσι ώστε μέχρι στιγμής δεν είχαμε κανέναν μα κανέναν θάνατο μέσα σε κλειστές δημόσιες ή ιδιωτικές προνοιακές δομές. Οπότε, το πρόβλημα πού εντοπίζετε το αναγνωρίζω. Τις διαστάσεις του, όμως, θα ήθελα να τις σκεφτούμε με υπευθυνότητα, δεδομένων των συνθηκών που υπάρχουν σήμερα. Σας ευχαριστώ πολύ.
Συνεχίζουμε με την πρώτη με αριθμό 666/6-5-2020 επίκαιρη ερώτηση δεύτερου κύκλου του Βουλευτή Ηρακλείου του Συνασπισμού Ριζοσπαστικής Αριστεράς κ. Χαράλαμπου Μαμουλάκη προς τον Υπουργό Υποδομών και Μεταφορών, με θέμα: «Η σημασία του σχεδιασμού της Κυβέρνησης για τον Βόρειο Οδικό Άξονα Κρήτης εν μέσω της πανδημίας του κορωνοϊού». Κύριε Μαμουλάκη, έχετε τον λόγο για δύο λεπτά για την πρωτολογία σας.
Ευχαριστώ, κύριε Πρόεδρε. Νομίζω ότι στην παρούσα συγκυρία οι οικονομικές επιπτώσεις, αλλά και το πακέτο μέτρων που θα υιοθετήσει κάθε κυβέρνηση βρίσκονται στο επίκεντρο της επικαιρότητας, πολλώ δε μάλλον όταν πρόκειται για σοβαρά έργα υποδομής. Κύριε Υπουργέ, σε πρόσφατη έκθεση του Γραφείου Προϋπολογισμού της Βουλής γίνεται αναφορά στην περιορισμένη επίδραση των μέχρι τώρα εξαγγελθέντων μέτρων, δεδομένου ότι η δαπάνη γίνεται είτε με μεταβιβάσεις είτε με αναστολές φόρων, που, δυστυχώς, δεν επηρεάζουν άμεσα το Ακαθάριστο Εθνικό Προϊόν. Για τον σχεδιασμό των εν λόγω παρεμβάσεων, το κριτήριο του βαθμού επίδρασης στο ΑΕΠ κρίνεται μείζονος σημασίας. Στο ίδιο ακριβώς πνεύμα και το Κέντρο Προγραμματισμού Οικονομικών Μελετών, το γνωστό ΚΕΠΕ, επισημαίνει τον κομβικό ρόλο του δημόσιου τομέα για τον περιορισμό των επιπτώσεων της ύφεσης, προκειμένου να υπάρξουν μεγαλύτερες δυνατότητες μέσω σοβαρών κρατικών δημοσίων επενδύσεων, που πραγματικά θα επηρεάσουν το ΑΕΠ και στην απασχόληση και, φυσικά, θα αντισταθμίσουν το σημαντικό μέρος των αρνητικών επιπτώσεων της πανδημίας - που ήδη το βιώνουμε - στην ελληνική οικονομία. Υπ' αυτό, λοιπόν, ακριβώς το πρίσμα των ανωτέρω ο Βόρειος Οδικός Άξονας Κρήτης είναι μία ιστορική εκκρεμότητα σε επίπεδο υποδομών, η μεγαλύτερη αρτηρία που δεν έχει ολοκληρωθεί στη χώρα μας. Άρα, είναι κομβικής σημασίας έργο, το οποίο επιδρά τα μάλλα στο ΑΕΠ της χώρας και αν μη τι άλλο έχει κριθεί ότι η αναγκαιότητά του είναι πέρα για πέρα δεδομένη. Έχουμε, λοιπόν, το εξής: Εδώ και πάνω από ένα έτος έχει ξεκινήσει μία συγκεκριμένη διαγωνιστική διαδικασία με τον ν.4412/2016, παρ' όλες τις αναφορές του κ. Καραμανλή περί «ιδέας και σκίτσα». Ο διαγωνισμός προχωράει. Μάλιστα, είναι και από τα ερωτήματα που θα επιμεριστούν περαιτέρω για να γίνουν πιο διευκρινιστικά. Σε συζητήσεις και σε αναφορές στο ελληνικό κοινοβούλιο ο κύριος Υπουργός έχει αναφέρει ότι εντός του 2021 θα προκηρυχθεί ο διαγωνισμός και ότι ωριμάζουν οι μελέτες, κυρίως περιβαλλοντικού χαρακτήρα, αλλά και γεωτεχνικού και άλλων που μπορούμε να αναλύσουμε περαιτέρω, εντός του έτους. Επειδή γνωρίζουμε τους χρόνους και πόσο χρονοβόρα είναι μία τέτοια διαδικασία, αντιλαμβανόμαστε όλοι ότι είναι επείγουσες οι απαντήσεις στις κάτωθι ερωτήσεις: Πρώτον, αναφορικά με τη μελετητική ωρίμανση που ανέφερα, ποιες συγκεκριμένες μελέτες έχουν ήδη υλοποιηθεί και ποιες τείνουν προς ωρίμανση και πότε; Δεύτερον, ποιο χρηματοδοτικό εργαλείο θα χρησιμοποιηθεί, διότι είχαμε ακούσει για SMPs, είχαμε ακούσει διάφορα δυνητικά, οιονεί, εργαλεία χρηματοδοτικά, τα οποία φαντάζομαι ότι εν μέσω της πανδημίας ενδεχομένως έχουν αλλάξει τον όποιο σχεδιασμό. Επειδή, όμως, είναι κομβικής σημασίας η χρηματοδότηση του συγκεκριμένου έργου, καθίσταται επιτακτική η απάντηση σε αυτή την ερώτηση. Ευχαριστώ, κύριε Πρόεδρε και επιφυλάσσομαι για τη δευτερολογία μου.
Τον λόγο έχει για να απαντήσει ο Υπουργός Υποδομών και Μεταφορών, ο κ. Κωνσταντίνος Καραμανλής.
Σας ευχαριστώ πολύ, κύριε Πρόεδρε. Κύριε Μαμουλάκη, κατ' αρχάς, να σας ευχαριστήσω πολύ για την ερώτησή σας, γιατί έρχεστε να συμφωνήσετε - και αυτό είναι ευχάριστο - με κάτι που, νομίζω, πρώτα η Νέα Δημοκρατία και ευρύτερα τα κεντροδεξιά κόμματα στην Ευρώπη έχουν πει, ότι οι επενδύσεις στα πολύ μεγάλα πρότζεκτ υποδομών έχουν πολύ μα πολύ σημαντικό πολλαπλασιαστή. Ο πολλαπλασιαστής αυτός, για να σας δώσω ένα παράδειγμα, σε ένα έργο όπως ο Ε65, στο βόρειο κομμάτι του, είναι πάνω από δύο και η συνεισφορά του στο ΑΕΠ θα είναι 0,5%. Έχετε, επίσης, απόλυτο δίκιο ότι τείνει να φανεί ως αστείο πλέον όλη αυτή η κουβέντα για τον ΒΟΑΚ, διότι απλούστατα νομίζω ότι για πάρα πολύ καιρό έχουμε εμείς οι πολιτικοί πει πράγματα τα οποία δεν ανταποκρίνονται στην πραγματικότητα. Εδώ, λοιπόν, βρισκόμαστε για να βάλουμε τα πράγματα σε μία σειρά. Στο πλαίσιο, λοιπόν, αυτό εγώ θέλω να σας διαβεβαιώσω ότι ο ΒΟΑΚ είναι απόλυτη προτεραιότητα της Κυβέρνησης και προσωπική δέσμευση του Πρωθυπουργού. Όμως, είτε μας αρέσει είτε όχι, πρέπει να βάλουμε τα πράγματα σε μία σειρά και να δούμε πού ήμασταν και που είμαστε. Αυτό που είχατε κάνει εσείς ως κυβέρνηση - το κόμμα σας, όχι εσείς προσωπικά - ήταν ένας απλός διαγωνισμός εκδήλωσης ενδιαφέροντος. Τι σημαίνει αυτό, για να το πούμε απλά να το καταλάβει ο κόσμος; Σημαίνει ποιες εταιρείες ενδιαφέρονται να συμμετέχουν μελλοντικά στη δημοπράτηση. Με λίγα λόγια, κάνατε μία προεπιλογή των τεχνικών εταιρειών που μπορούν να συμμετέχουν, όταν και εφόσον είμαστε έτοιμοι να δημοπρατήσουμε. Γι' αυτό σας έχω πει ότι αυτό ήταν μία μολυβιά στο χάρτη, διότι δεν υπήρχε καμμία, μα καμμία, μελετητική ωριμότητα ούτε καν έγκριση της χάραξης. Επίσης, σας ενημερώνω ότι μόλις χθες ήρθε στο Υπουργείο Υποδομών και η Έκθεση Αρχαιολογικής Τεκμηρίωσης, που σημαίνει ότι εδώ και τόσα χρόνια, - τεσσεράμισι αν δεν απατώμαι - ούτε αυτό είχατε κάνει. Τι είναι η Αρχαιολογική Έκθεση Τεκμηρίωσης; Είναι στην ουσία εκθέσεις που έχουν έρθει από τις τέσσερις Εφορείες Αρχαιοτήτων, τα Χανιά, το Ρέθυμνο, το Ηράκλειο και τον Άγιο Νικόλαο, που λένε με λίγα λόγια σε ποιο σημείο κινδυνεύουμε να βρούμε αρχαία. Επομένως, γι' αυτόν τον λόγο δεν έχουμε χάραξη. Εάν δεν έχουμε την Έκθεση Αρχαιολογικής Τεκμηρίωσης δεν μπορεί το Υπουργείο να την δώσει στο Υπουργείο Περιβάλλοντος για να ξεκινήσει τη διαδικασία της Μελέτης Περιβαλλοντολογικών Επιπτώσεων. Αυτή, λοιπόν, ήταν η απίστευτη ετοιμότητα που υπήρχε εδώ και τεσσεράμισι χρόνια. Επίσης, κάνατε και κάτι άλλο που θεωρώ ότι αποδεικνύει πως στρεβλώνετε την πραγματικότητα. Είπατε ότι θα κάνουμε τρεις διαφορετικούς τρόπους δημοπράτησης. Το πρώτο ως δημόσιο έργο, το άλλο ως ΣΔΙΤ και το άλλο σύμβαση παραχώρησης. Σύμβαση παραχώρησης χωρίς διόδια δεν έχουμε στην Ελλάδα. Δεν νοείται σύμβαση παραχώρησης χωρίς διόδια. Για να ξέρουμε τι λέμε. Επομένως, - διότι μας κατηγορείτε ότι θα βάλουμε διόδια - η σύμβαση παραχώρησης, την οποία στην ουσία είχατε εσείς εγκρίνει, υπονοούσε με βεβαιότητα ότι θα υπήρχανε διόδια και μάλιστα το κόστος του έργου θα προσέγγιζε τα 1,3 δισεκατομμύριο. [[Στο σημείο αυτό κτυπάει του κουδούνι λήξεως του χρόνου ομιλίας του κυρίου Υπουργού]] Επειδή βλέπω ότι ο χρόνος περνάει και θα ήθελα να ακούσω τις παρατηρήσεις σας για να έχουμε έναν πραγματικό διάλογο κι όχι έναν μονόλογο, στη δευτερολογία μου θα σας εκθέσω τι έχουμε κάνει εμείς αυτούς τους οκτώ μήνες, ποιες είναι οι μελέτες τις οποίες έχουμε κάνει. Επίσης, θα σας εκθέσω και τη διαδικασία και το χρονοδιάγραμμα που έχουμε, το οποίο δεν έχει αλλάξει κατά πολύ λόγω της κρίσης, όπως και το χρηματοδοτικό μοντέλο το οποίο εμείς προκρίνουμε κι εμείς θα εξετάσουμε. Δυστυχώς, όμως, για να κλείσω την πρωτολογία μου, κύριε Πρόεδρε, καλό θα είναι να πούμε επιτέλους στους Κρήτες ότι αυτή τη στιγμή βρισκόμαστε στο πρώτο στάδιο των μελετών και αυτό οφείλεται στο γεγονός ότι οι μελέτες αυτές ξεκίνησαν να υλοποιούνται στην κυριολεξία πριν από οκτώ μήνες, όταν ήρθε η Νέα Δημοκρατία στην Κυβέρνηση. Σας ευχαριστώ πολύ.
Κι εμείς ευχαριστούμε. Κύριε Μαμουλάκη, έχετε τον λόγο για την δευτερολογία σας για τρία λεπτά.
Ευχαριστώ, κύριε Πρόεδρε. Νομίζω ότι η πρωτολογία του κυρίου Υπουργού δίνει την ευκαιρία να εκθέσουμε μερικά ζητήματα κομβικής σημασίας. Κατ' αρχάς, πρώτο και κύριο ερώτημα περί της προσκλήσεως ενδιαφέροντος για τον ανοικτό, διεθνή διαγωνισμό. Υφίσταται ή δεν υφίσταται ο διαγωνισμός; Είναι πολύ σημαντικό ερώτημα. Διότι όταν στηλιτεύεις έναν διαγωνισμό και την ίδια ώρα τον διατηρείς και τον κρατάς, προκύπτουν, όπως αντιλαμβάνεστε, ερωτήματα. Άρα, ο διαγωνισμός υπάρχει. Επί δεκαεπτά μήνες ότι ο ανοικτός, διεθνής διαγωνισμός για το Βόρειο Οδικό Άξονα είναι στον αέρα. Τα συμπεράσματα νομίζω ότι είναι…
Δεν είναι διαγωνισμός.
Είναι ανοικτός…
Κατάργησέ τον!
Αν υπάρχουν πραγματικά τόσα ζητήματα, αυτά θα τα συζητήσουμε και περαιτέρω. Χαίρομαι που βλέπω ότι διατηρείται επί δεκαεπτά μήνες ο διαγωνισμός και δέκα μήνες επί δικής σας υπουργίας το συγκεκριμένο ζήτημα. Με έκπληξη, επίσης, ακούω ότι η προέγκριση αρχαιολογικών προεκτίμησεων, ουσιαστικά, που είναι πράγματι συναρτώμενη με την απόφαση εγκρίσεως περιβαλλοντικών όρων, ήρθε μόλις εχθές. Δηλαδή για δέκα μήνες για την περίφημη ΑΕΠΟ δεν είχε παιχτεί πενιά. Αυτό είναι κομβικό για να αντιληφθεί ο κόσμος το βαθμό αβελτηρίας και κωλυσιεργίας στο συγκεκριμένο ζήτημα. Όσο κι αν γνέφετε ειρωνικά, με την περίσσεια οίηση που σας διέπει, εδώ τα μαθηματικά είναι αμείλικτα, οι χρόνοι είναι συγκεκριμένοι και ο κόσμος της Κρήτης περιμένει αυτό το έργο. Ξεκίνησε, καλώς ή κακώς, με διαγωνιστική διαδικασία ανοιχτή και διεθνή από την προηγούμενη κυβέρνηση και εδώ βλέπουμε ότι ποιείτε την νήσσαν. Καθυστερείτε προκλητικά, κύριε Υπουργέ! Επειδή είναι καλό να θέτουμε τα πράγματα με το όνομα τους επίσης, μου λέτε για τη χάραξη, το υπόβαθρο. Είναι πολύ σημαντικό. Πάντα πρέπει να υπάρχει το υποκείμενο για να κατασκευαστεί οποιαδήποτε υποδομή. Έχω την αίσθηση, επίσης για το Υπουργείο Υποδομών, ότι δεν υπάρχει κάποια διαφοροποίηση στο ζήτημα αλλαγής χαράξεως. Άλλωστε, οι εγκρίσεις που έχετε πάρει από την Αρχαιολογική Υπηρεσία επί ποιας χάραξης είναι, κύριε Υπουργέ; Προφανώς, επί της ίδιας. Προφανώς, επί αυτής που εμείς με ανοιχτή διαδικασία προχωρήσαμε. Κλείνοντας, γιατί δεν θέλω να κουράσω, θέλω να είμαι στοχευμένος, τυγχάνει να είμαι πολιτικός μηχανικός και να γνωρίζω το αντικείμενο και να μ' έχει απασχολήσει από την εποχή του Τεχνικού Επιμελητηρίου. Το έργο πραγματικά παρουσιάζει δυσκολίες. Εμείς ούτε μηδενίζουμε ούτε θεωρούμε ότι δεν υπάρχει πρόθεση, αλλά είναι υποχρέωσή μας να είμαστε εδώ, - επιτρέψτε μου τον όρο - , μερικές φορές να είμαστε και ενοχλητικοί, χάριν της προόδου και της ολοκλήρωσης αυτού του έργου και βλέπουμε, με συγκεκριμένα χαρακτηριστικά, με συγκεκριμένες νόρμες που διέπουν τα δημόσια έργα και τους διεθνείς και δημόσιους διαγωνισμούς, ότι αυτό δεν υπάρχει. Ολοκληρώνοντας, κύριε Υπουργέ, ελπίζω ότι γι' αυτό το έργο θα ενημερώσετε εγκαίρως και την τοπική κοινωνία και δεν θα επαναληφθούν φαινόμενα απαξίωσης και περιφρόνησης ανάλογα με την διόλου τιμητική άρνησή σας εδώ και τρεισήμισι μήνες να καταθέσετε στο Κοινοβούλιο τη δανειακή σύμβαση του ελληνικού δημοσίου με την Ευρωπαϊκή Τράπεζα Επενδύσεων για το αεροδρόμιο «ΝΙΚΟΣ ΚΑΖΑΝΤΖΑΚΗΣ», όπως έχουμε κατ' επανάληψη ζητήσει. Σας ευχαριστώ.
Είστε εντελώς ακριβής στον χρόνο. Κύριε Υπουργέ, έχετε τον λόγο για τη δευτερολογία σας για τρία λεπτά.
Σας ευχαριστώ πολύ. Βλέπω ότι επιμένετε να ρίχνετε στάχτη στα μάτια των ψηφοφόρων σας. Και εξηγούμαι: Ο διαγωνισμός είναι ένας διαγωνισμός προεπιλογής. Δεν έχουμε κανένα λόγο να τον ακυρώσουμε. Διότι διαγωνισμός, μιας που είστε και μηχανικός, χωρίς δημοπράτηση δεν νοείται. Τι κάνατε εσείς; Επί τεσσεράμισι χρόνια οι διαδικασίες ήταν πολύ αργές. Δεν θέλω να μπω σε πολιτική αντιπαράθεση γι' αυτό. Τεσσεράμισι χρόνια δεν είχαμε τελική χάραξη, δεν είχαμε ΑΠΟΕ, δεν είχαμε γεωτεχνικές μελέτες, δεν είχαμε τίποτα. Αυτά, ξέρετε, τα γνωρίζει ο τεχνικός κόσμος και της Κρήτης και ολόκληρης της Ελλάδος. Επομένως, δεν νομίζω ότι πρέπει να μπούμε σε αντιπαράθεση γι' αυτό. Εμείς, λοιπόν, λέμε το εξής: Αυτή τη στιγμή δεν έχουμε κανένα λόγο να ακυρώσουμε έναν διαγωνισμό ο οποίος στην ουσία είναι μία διαδικασία προεπιλογής. Έχουν επιλεγεί πέντε σοβαρές εταιρείες οι οποίες θα συμμετάσχουν στο διαγωνισμό. Τι κάνατε εσείς; Κάνατε ένα επικοινωνιακό τερτίπι. Δέκα μήνες πριν φύγετε κάνατε έναν διαγωνισμό προεπιλογής, εκδήλωση ενδιαφέροντος. Ο πολύς ο κόσμος δεν καταλαβαίνει ποια είναι η διαφορά. Εδώ, λοιπόν, είμαστε για να εξηγήσουμε ποια είναι η διαφορά. Επομένως, μην παίζουμε με τις λέξεις, ειδικά μέσα στο Κοινοβούλιο. Όταν βγαίνουμε έξω και λέμε στον κόσμο μερικά πράγματα, να λέμε την πραγματικότητα. Τι έχουμε κάνει εμείς; Κατ' αρχάς, είναι οι αρχαιολογικές μελέτες που δεν έχουν έρθει. Μα, συγγνώμη, κατηγορείτε εμάς για τους οκτώ μήνες, όταν εσείς δεν είχατε κάνει τη χάραξη σε τεσσεράμισι χρόνια; Ξέρετε ότι αυτό έχει μια διαδικασία.
Υπήρχε χάραξη.
Εγώ δεν σας διέκοψα. Δεν υπήρχε χάραξη! Ψεύδεστε!
Να ανακαλέσετε!
Όπως ψεύδεστε, για άλλη μία φορά, για τα διόδια! Γιατί βγήκατε εδώ πέρα στο Κοινοβούλιο και είπατε ότι δεν θα έχουμε διόδια και υπογράψατε σύμβαση παραχώρησης στον σχεδιασμό. Και σας εξηγώ: σύμβαση παραχώρησης χωρίς αφανή, σκιώδη διόδια ή κανονικά διόδια, δεν υπάρχει. Κι όταν σας πιάσαμε και σας το είπαμε αυτό, τι σκαρφιστήκατε και βγήκατε και είπατε; Είπατε «Δεν εννοούσαμε ότι θα έχουμε διόδια για τους Κρητικούς. Θα έχουμε μόνο για τους τουρίστες». Μα, καλά, μιλάτε σοβαρά; Δεν γνωρίζετε καν τις κοινοτικές νομοθεσίες; Μπορούμε να βάλουμε διόδια μόνο γι' αυτούς που έρχονται; Αυτό δεν έχει γίνει ποτέ! Επομένως, το ένα ψέμα φέρνει το άλλο. Να απαντήσω, όμως, τι έχουμε κάνει εμείς. Νομίζω ότι ήμουν σαφής σε αυτά τα δυόμισι λεπτά και αποδόμησα την επιχειρηματολογία τεσσεράμισι ετών. Πρώτον, έχουμε προχωρήσει και ολοκληρώνουμε τις διαδικασίες για τις γεωτεχνικές έρευνες και την οριστικοποίηση του μελετητικού αντικειμένου της οδοποιίας. Δεύτερον, σε ό,τι αφορά τα γεωλογικά, τα υδραυλικά και τη μελέτη περιβαλλοντολογικών επιπτώσεων, υπάρχει πλήρης ετοιμότητα από τον περασμένο Αύγουστο για την έναρξη εκπόνησης των μελετών αυτών στο τμήμα Χανιά - Νεάπολη. Τέλος, έχουμε ήδη ξεκινήσει τη μελέτη της Έκθεσης Αρχαιολογικής Τεκμηρίωσης, που εσείς…
Καταλάβατε τι είπατε;
Συγγνώμη, αλλά εγώ δεν σας διέκοψα. Προφανώς στους Βουλευτές της Κρήτης δημιουργεί μία αμηχανία αυτό. Το καταλαβαίνω.
Καμμία αμηχανία, κύριε Υπουργέ.
Το καταλαβαίνω. Και αμηχανία και εκνευρισμό…
Κύριε Πολάκη, πρώτον δεν μετέχετε…
Μας δουλεύει!
Το καταλαβαίνω!
Κύριε Πολάκη, δεν μετέχετε.
Μας δουλεύει!
Όχι. Προσέξτε…
Και τώρα, λοιπόν, προχωράμε στην τελική…
Έχουμε και IQ, κύριε Πρόεδρε.
Σας παρακαλώ! Ο κ. Μαμουλάκης ρωτάει. Σας παρακαλώ!
Τελειώσατε; [[Θόρυβος από την πτέρυγα του ΣΥΡΙΖΑ]] Τελειώσατε; Έχω τον λόγο; Σας άκουσα με προσοχή.
Κύριε Υπουργέ, συνεχίστε.
Η δημοκρατία, αγαπητοί μου, λειτουργεί με λόγο και αντίλογο. Είπατε τα επιχειρήματά σας, τα ακούσαμε, τα άκουσε ο ελληνικός λαός, τα άκουσαν οι Κρήτες και θα βγάλουν τα συμπεράσματά τους.
Ακούν κι εσάς τώρα!
Από άποψη χρονοδιαγράμματος….
Κύριε Υπουργέ…
Κύριε Πολάκη, με συγχωρείτε, αλλά δεν σέβεστε τίποτα.
Τι λέτε, κύριε Πρόεδρε;
Ναι, ακριβώς. Σας παρακαλώ! Εδώ γίνεται κοινοβουλευτικός έλεγχος, ρωτάει ο κ. Μαμουλάκης και δεν έχετε δικαίωμα συμμετοχής. Σας παρακαλώ!
Έχουμε ετοιμότητα για την έναρξη.
Όλοι έχουμε.
Κύριε Πολάκη, θα χαρώ να κάνετε κι εσείς…
Έλεος!
Το έλεος που είναι;
Σε αυτό που λέει.
….μία ερώτηση και ευχαρίστως να απαντήσω.
Το έλεος είναι πού; Ότι έτσι παρεμβαίνουμε, επειδή έχουμε δυνατή φωνή; Σας παρακαλώ, μη διακόπτετε. Κύριε Υπουργέ, συνεχίστε.
Κύριε Πρόεδρε, ζητώ τον λόγο επί προσωπικού.
Δεν υπάρχει προσωπικό στις επίκαιρες. Βρείτε τον Υπουργό…
Τέτοιοι χαρακτηρισμοί από Υπουργό;
Ποιος ήταν ο χαρακτηρισμός;
«Ψεύτης»!
Το να πει κάποιος ότι ψεύδεται, δεν είναι προσωπικό.
Περιμένω υπομονετικά να ανακαλέσετε.
Να ανακαλέσω; Μα, δεν μίλησα για εσάς. Μίλησα για την παράταξή σας. Σε εσάς; Αλίμονο! Εσείς δεν ήσασταν Βουλευτής.
Κύριε Υπουργέ, συνεχίστε ήρεμα.
Από άποψη χρονοδιαγράμματος, λοιπόν, αυτό που θα ήθελα να πω είναι ότι σε έξι μήνες θα έχουν ολοκληρωθεί οι γεωτεχνικές μελέτες. Και, μάλιστα, για να σας δείξουμε πόσο τρέξαμε, προχωρήσαμε τη δημοπράτηση αυτών των μελετών, ύψους, μάλιστα, 2 εκατομμυρίων, που αποδεικνύει ότι προχωράμε τάχιστα στην υλοποίηση του έργου, πράγμα το οποίο δεν είχε κάνει η δική σας κυβέρνηση. Με άλλα λόγια, το σύνολο αυτό που μπορούμε να αποκαλέσουμε «γεωμετρικό σχεδιασμό του έργου», το οποίο εσείς δεν είχατε κάνει, βρίσκεται σε καλή εξέλιξη και κινείται σύμφωνα με το χρονοδιάγραμμα που είχαμε θέσει εμείς πριν από οκτώ μήνες. Τώρα, σε ό,τι αφορά στη χρηματοδότηση των δύο έργων: Έχετε απόλυτο δίκιο ότι αυτήν τη στιγμή τα δεδομένα αλλάζουν. Όμως, εμείς, σε αντίθεση με άλλες πολιτικές παρατάξεις τις οποίες εσείς εκπροσωπείτε, έχουμε πει ότι θα κάνουμε χρηματοδοτικό μοντέλο, το οποίο θα έχει και διόδια. Καταλάβατε ποια είναι η διαφορά; Εμείς είπαμε την αλήθεια. Εμείς είπαμε ότι θα εξετάσουμε όλα τα δεδομένα, για να γίνει αυτό το έργο χρηματοδοτήσιμο. Διότι κανένας, ποτέ δεν είχε το πολιτικό θάρρος να σταθεί και να πει στους Κρήτες, ότι επί τριάντα χρόνια το έργο αυτό δεν γινόταν, διότι κανένας δεν είχε την ειλικρίνεια να πει ότι αυτό το έργο χωρίς διόδια δεν γίνεται. Και αυτό το λέμε εμείς και το λέμε και στο ελληνικό Κοινοβούλιο και το είπε και ο ίδιος ο Πρωθυπουργός όταν κατέβηκε στην Κρήτη και το παρουσίασε. Και να σας πω και κάτι άλλο, κύριε συνάδελφε; Εμμέσως πλην σαφώς - και εδώ είναι κάτι το οποίο, νομίζω, ότι δείχνει την ανωριμότητα του πολιτικού συστήματος - το λέτε και εσείς. Διότι και εσείς, όταν βγάλατε τον σχεδιασμό του έργου, είχατε μέσα στο έργο ένα κομμάτι που λέγεται «σύμβαση παραχώρησης». Και όλοι όσοι ασχολούνται με έργα υποδομών σε όλο τον κόσμο, ξέρουμε πως όταν λέμε «σύμβαση παραχώρησης», εννοούμε διόδια. Αυτά για να ξεκαθαρίζουμε τα πράγματα και να μην επανερχόμαστε σε ζητήματα τα οποία έπρεπε να έχουν κλείσει εδώ και πολύ καιρό. Ας μην τσακωνόμαστε, λοιπόν, και ας μην μπαίνουμε σε πολιτικές αντιπαραθέσεις. Τα έργα αυτά είναι έργα πνοής. Συμφωνούμε ότι πρέπει να γίνει το έργο. Ας κάτσουμε, λοιπόν, και ας το σχεδιάσουμε με σοβαρότητα και ας αφήσουμε το παρελθόν. Σας ευχαριστώ πολύ.
Συνεχίζουμε με τη συζήτηση της τέταρτης με αριθμό 668/8-5-2020 επίκαιρης ερώτησης δεύτερου κύκλου του Βουλευτή Αιτωλοακαρνανίας του Συνασπισμού Ριζοσπαστικής Αριστεράς κ. Γεώργιου Βαρεμένου προς τον Υπουργό Υποδομών και Μεταφορών, με θέμα: «Σκάνδαλο 76,2 εκατομμύρια ευρώ στην «ΕΓΝΑΤΙΑ ΟΔΟΣ Α.Ε».» Ορίστε, κύριε Βαρεμένο, έχετε τον λόγο για δύο λεπτά, για την πρωτολογία σας.
Κύριε Πρόεδρε, κατ' αρχάς κάτι που δεν περιλαμβάνεται στην ερώτησή μου. Κύριε Υπουργέ, πιστεύετε αληθινά αυτό που είπατε προηγουμένως, ότι για σαράντα χρόνια ο άξονας στη βόρεια Κρήτη δεν γινόταν, επειδή δεν βρισκόταν κάποιος να του πει ότι θα γίνει με διόδια; Σαράντα χρόνια είχατε στη διάθεσή σας. Γιατί δεν του το λέγατε; Γιατί το κρατούσατε μυστικό; Λοιπόν, δεν το πιστεύετε ούτε εσείς ο ίδιος. Πάμε τώρα στην ερώτηση. Κατ' αρχάς, θεωρώ θετικό το ότι ήρθατε εγκαίρως να απαντήσετε. Ελπίζω η απάντησή σας να μην περιλαμβάνει την ποιότητα που είχε η δευτερολογία σας στην προηγούμενη ερώτηση, όπου δεν υπάρχει αντίλογος και λέτε όσα αστήριχτα μπορείτε να πείτε. Λέω, λοιπόν, τα εξής: Παραπέμφθηκαν δεκαεννέα άτομα για ένα σκάνδαλο - όχι σκανδαλολογία, σκάνδαλο - το οποίο εξελίχθηκε σε δύο φάσεις και από το οποίο το ελληνικό δημόσιο ζημιώθηκε 76 εκατομμύρια ευρώ. Τι έγινε δηλαδή; Και είναι αποδεδειγμένο, διότι η επιτροπή που ανέλαβε να ελέγξει την παραλαβή, προς τιμήν της - και μπράβο της! - κάθισε κάτω, τεκμηριωμένα, με όλα τα έγγραφα και είπε, ότι αυτό το έργο, με αυτόν τον τρόπο - με ψεύτικα τιμολόγια, με υπερκοστολογήσεις, 76 εκατομμυρίων ευρώ - δεν μπορεί να παραληφθεί. Και αυτό είναι δικαστικά αποδεδειγμένο. Αποφάνθησαν τα Εφετεία και της Λάρισας και της Κοζάνης. Αποδεδειγμένο! Τα ερωτήματα, κύριε Υπουργέ, είναι - θα τα πω συντόμως, μήπως και εξοικονομήσω χρόνο για μετέπειτα - τα εξής: Γνωρίζατε το θέμα; Περιμένω απάντηση. Γνωρίζατε ότι άνθρωποι που εμπλέκονται και παραπέμπονται για σειρά κακουργημάτων, με βάση ένα βούλευμα, είναι αυτοί τους οποίους επιλέξατε να τους τοποθετήσετε σε διοικήσεις οργανισμών επί τη αναλήψει των καθηκόντων της Κυβέρνησής σας; Το γνωρίζατε; Γνωρίζετε ότι υπαλλήλους της Εγνατίας, οι οποίοι παραπέμπονται για το ίδιο θέμα και στους οποίους δεν υπεβλήθη κάτι ούτε εκδικητικό, ούτε τιμωρητικό, απλώς τους αφαιρέθηκε το δικαίωμα να υπογράφουν έγγραφα οικονομικού ενδιαφέροντος, έρχεστε και τους προβιβάζετε; Για ποιο λόγο; Δεύτερον, ποιες ενέργειες κάνατε για να διεκδικήσετε τα αχρεωστήτως καταβληθέντα 76 εκατομμύρια ευρώ; Αχρεωστήτως! Δεν έπρεπε να τα δώσει το κράτος. Δεν τα δικαιούνταν αυτοί που τα πήραν. Τι κάνατε, λοιπόν, για να τα διεκδικήσετε; Και τρίτον - θα το θεωρούσα δεδομένο αν δεν βρισκόμασταν στην Ελλάδα - η «ΕΓΝΑΤΙΑ ΟΔΟΣ» θα παραβρεθεί, θα εξουσιοδοτήσει την πολιτική αγωγή στο δικαστήριο που πρόκειται να γίνει για αυτό τον λόγο; Περιμένω τις σαφείς απαντήσεις σας.
Ευχαριστούμε τον κ. Βαρεμένο. Τον λόγο έχει ο Υπουργός Υποδομών και Μεταφορών κ. Κώστας Καραμανλής, για να απαντήσει.
Σας ευχαριστώ, κύριε Πρόεδρε. Κατ' αρχάς, θα πρότεινα στον κ. Βαρεμένο να αφήσουμε λίγο στην άκρη τις κορώνες περί σκανδάλων…
Πείτε το όπως θέλετε.
…που νομίζω ότι έχουν κουράσει τον ελληνικό λαό και δεν ταιριάζει, κατά την προσωπική μου εκτίμηση…
Κορώνα…(Δεν ακούστηκε);
Εγώ, κύριε Βαρεμένο, δεν σας διέκοψα. Δεν μπορεί να ξεκινάω και να με διακόπτετε. Έτσι αντιλαμβάνεστε το δημοκρατικό διάλογο στο Κοινοβούλιο; Είναι η προσωπική μου άποψη. Θεωρώ ότι αυτή η κουβέντα περί σκανδαλολογίας δεν βοηθάει τον τόπο. Διαφωνείτε. Τι να κάνουμε; Γι' αυτό είναι η δημοκρατία. Για να διαφωνούμε. Να δούμε, λοιπόν, τα πράγματα πως έχουν στην πραγματικότητα, γιατί έχω την αίσθηση ότι από αυτά που είπατε αν κάποιος δεν γνωρίζει την υπόθεση, δεν καταλαβαίνει για τι μιλάμε. Και θέλω την ανοχή σας, κύριε Πρόεδρε, διότι εδώ υπάρχει ένα ζήτημα ηθικής τάξεως. Η «ΕΓΝΑΤΙΑ ΟΔΟΣ Α.Ε.» είχε δημοπρατήσει τριάντα δύο εργολαβίες που εκτελέστηκαν ταυτόχρονα την περίοδο 2004-2009 συνολικού ύψους 2,8 δισεκατομμυρίων. Δύο εξ αυτών ήταν στην περιοχή των Γρεβενών και στα Ιωάννινα. Δεν χρειάζεται να πω τους κωδικούς: 1096, 1097 και ύψους η 1096 σχεδόν 44 εκατομμύρια και η 1097 35 εκατομμύρια. Οι δύο εργολαβίες - προσέξτε - ολοκληρώθηκαν κανονικά. Δηλαδή, πληρώθηκαν και υπήρχε παραδοτέο έργο. Ενώ, λοιπόν, οι εργολαβίες αυτές είχαν ολοκληρωθεί κανονικά και, άρα, είχε γίνει ο δρόμος, για να το καταλάβουμε, σημειώθηκε πολύ μεγάλη καθυστέρηση, όπως αναφέρει ο κ. Βαρεμένος, στη διαδικασία παραλαβής των έργων, η οποία γίνεται το 2012, δηλαδή τρία χρόνια μετά. Όταν, όμως, γίνονται οι παραλαβές, διαπιστώνεται ότι κάποια από τα συνοδευτικά έγγραφα παρουσιάζουν ελλείψεις και, ως εκ τούτου, οι αρμόδιες επιτροπές της «ΕΓΝΑΤΙΑΣ ΟΔΟΥ» αρνούνται να παραλάβουν το έργο, ενώ έχει κατασκευαστεί, κύριε συνάδελφε. Πράγματι, τα εφετεία της Κοζάνης δέχθηκαν τις απόψεις της «ΕΓΝΑΤΙΑΣ ΟΔΟΥ» ότι καλώς δεν παρελήφθησαν εργασίες και εδώ πρέπει να λάβουμε υπ' όψιν μας δύο δεδομένα. Πρώτον, τα εφετεία δεν έκριναν ότι δεν κατασκευάστηκαν τα έργα, αλλά ότι δεν ανευρέθηκαν υποστηρικτικά έγγραφα. Αυτό είναι το ζήτημα. Αυτό είναι το φοβερό σκάνδαλο. Ωραία; Και, δεύτερον, ότι οι υποθέσεις εκδικάστηκαν μεν κατευθείαν σε δεύτερο βαθμό στο Εφετείο Κακουργημάτων, όπως συνήθως γίνεται, αλλά όχι τελεσίδικα, κύριε Βαρεμένε, γιατί εκκρεμούν στον Άρειο Πάγο και εκκρεμούν πολλές δικαστικές μάχες που έχουν σχέση, όχι μόνο με τους δεκαεννιά ανθρώπους που λέτε, αλλά και με την ανάδοχο εταιρεία, η οποία είχε πάει και αυτή στο εφετείο. Επίσης, αφήσατε υπόνοιες στην ερώτησή σας αν η «ΕΓΝΑΤΙΑ ΟΔΟΣ» έχει ασκήσει και τα δικαιώματά της. Εννοείται ότι θα τα ασκήσει και δεν έχει ανακαλέσει παράσταση πολιτικής αγωγής. Δεν έχει ανακληθεί αυτό.
Δεν έχει;
Δεν έχει ανακληθεί η παράσταση πολιτικής αγωγής στη δίκη που είχε πραγματοποιηθεί για τις 4-5-2020 και η οποία ακυρώθηκε όχι με υπαιτιότητα, αλλά λόγω της πανδημίας και όποτε λάβει χώρα, η «ΕΓΝΑΤΙΑ ΟΔΟΣ» να είστε σίγουρος ότι θα παραστεί στη διαδικασία. Κάτι ακόμη θέλω να πω. Σχετικά με την κατάπτωση των εγγυητικών επιστολών, σας διαφεύγει ότι ούτε η προηγούμενη διοίκηση της «ΕΓΝΑΤΙΑΣ ΟΔΟΥ» επί δυόμισι χρόνια προέβη σε μια τέτοια κίνηση, αλλά και η «ΑΤΤΙΚΑΤ», που ήταν η ανάδοχος εταιρεία, με αίτηση ασφαλιστικών μέτρων είχε ζητήσει τη μη κατάπτωση των εγγυητικών επιστολών του συγκεκριμένου έργου. Τελειώνοντας, να σας πω πώς ξεκίνησε αυτή η ιστορία για να έχουμε όλο το ιστορικό. Τη μηνυτήρια αναφορά την είχε καταθέσει ένας συγκεκριμένος άνθρωπος, που είχε αυτοανακηρυχθεί πρόεδρος της «ΕΓΝΑΤΙΑΣ ΟΔΟΥ» σε μια παράνομη συνεδρίαση τον Οκτώβριο του 2015 και, μάλιστα, χωρίς τότε να περάσει από την αρμόδια επιτροπή της Βουλής, χωρίς να λάβει ούτε καν τη σύμφωνη γνώμη του εποπτεύοντος Υπουργού, του δικού σας Υπουργού, o οποίος πολύ σωστά, κατά την άποψή μου, ο κ. Σπίρτζης, το 2016 ήρθε και άλλαξε τον διευθύνοντα σύμβουλο της «ΕΓΝΑΤΙΑΣ ΟΔΟΥ». Τώρα, όσον αφορά τις υπόνοιες ότι κάποιοι από τους ανθρώπους αυτούς βρίσκονται σε άλλες θέσεις, κατ' αρχάς, αν έχετε κάποια επώνυμη καταγγελία, να την κάνετε επωνύμως. Δεύτερον, ζούμε σε κράτος δικαίου, κύριε Βαρεμένε. Έχει καταδικαστεί κάποιος από αυτούς τους ανθρώπους; Όχι. Δεν υπάρχει το τεκμήριο της αθωότητας; Δεν είναι διακριτές σε μια χώρα σαν την Ελλάδα η νομοθετική, η εκτελεστική και η δικαστική εξουσία; Δηλαδή, τι θέλετε; Να τους βάλουμε όλους στα πυρά; Και σας εξηγώ εδώ με πολύ μεγάλη λεπτομέρεια ότι μιλάμε για μια υπόθεση που έχει να κάνει, όχι με το ότι πληρώθηκε ένα έργο 70 εκατομμυρίων και δεν εκτελέστηκε. Εκτελέστηκε το έργο. Απλά, υπάρχουν κάποια ζητήματα όσον αφορά τα έγγραφα.
Τα υπόλοιπα στη δευτερολογία σας, κύριε Υπουργέ.
Ναι, κύριε Πρόεδρε, θα πω τα υπόλοιπα στη δευτερολογία μου, γιατί έχω να καταθέσω και συγκεκριμένα έγγραφα, γιατί εγώ παίρνω, κύριε Βαρεμένε, πολύ σοβαρά την κατηγορία περί σκανδαλολογίας, γιατί έχει κουράσει αυτόν τον τόπο χρόνια. Θα καταθέσουμε τα έγγραφα, θα περιμένουμε τις δικαστικές αποφάσεις και τότε εδώ είμαστε πάλι να δούμε και να βγάλουμε τα τελικά μας συμπεράσματα.
Ορίστε, κύριε Βαρεμένε, έχετε τον λόγο για τη δευτερολογία σας για τρία λεπτά.
Κύριε Υπουργέ, χαρακτηρίστε το όπως θέλετε το θέμα. Σας είπε κανείς ότι δεν εκτελέστηκε το έργο; Σε ποιους απευθύνεστε; Σε τηλεθεατές, που ενδεχομένως αποσπασματικά θα πληροφορηθούν τι συμβαίνει σε αυτήν εδώ τη συζήτηση; Λέτε για κάποια έγγραφα. Εδώ μιλήσαμε για πλαστά τιμολόγια. Αχρεωστήτως, λέει, κύριε Υπουργέ, κατεβλήθησαν τα χρήματα. Καταλαβαίνετε τι σημαίνει «αχρεωστήτως»; Δικαστική απόφαση είναι. Το καταλαβαίνετε; Θα επιστραφούν τα χρήματα αυτά πίσω; Με ποιον τρόπο;
Εκτελέστηκε το έργο.
Αφού κατεβλήθησαν αχρεωστήτως. Το καταλαβαίνετε; Σε ποιους απευθύνεστε και λέτε ότι εκτελέστηκε το έργο; Εκτελέστηκε το έργο, αλλά με αυτόν τον τρόπο. Πήραν λεφτά οι άνθρωποι που δεν δικαιούνταν. Τα πήρανε παράνομα. Το καταλαβαίνετε; Χαρακτηρίστε το όπως θέλετε.
Βέβαια.
Και μου λέτε «αφήσατε υπονοούμενα». Δεν άφησα υπονοούμενα. Καθαρά μιλάω. Στον ΟΑΣΘ τοποθετήσατε έναν κύριο. Εγώ δεν έδωσα προσωπική διάσταση στο θέμα, αλλά τον τοποθετήσατε, όμως, για ποιον λόγο; Εσείς έχετε μια τεράστια δεξαμενή αρίστων. Έτσι δεν λέγατε; Η αριστεία εδώ πού έγκειται; Σας ρωτώ. Φυσικά και πρέπει να καταλήξει η διαδικαστική διαδικασία. Δεν αντιλέγω. Εσείς, όμως, για ποιον λόγο τον επιλέγετε; Για ποιον λόγο; Ποια είναι η αριστεία του; Δεν κρατάτε μια πισινή, τέλος πάντων; Δεν κρατάτε και εκτίθεστε, κύριε Υπουργέ, γιατί εγώ περίμενα να έλθετε εδώ και να πείτε άλλα. Ενδεχομένως, δεν το είχατε πληροφορηθεί. Να το αποδεχθώ. Όμως, εδώ φαίνεται ότι το είχατε πληροφορηθεί και έρχεστε δικολαβίστικα να καλύψετε λέγοντας: «Σας είπε κανείς ότι δεν παραδόθηκε το έργο;» Ξέρετε πόσα ευρώ έχουν παραδοθεί σε αυτήν εδώ τη χώρα με αυτόν τον τρόπο; Ξέρετε γιατί η χώρα πληρώνει διπλάσια και τριπλάσια απ' ό,τι πληρώνουν οι άλλες χώρες για τα ίδια έργα; Δεν το έχετε ακουστά αυτό; Και βάλτε εσείς οποιαδήποτε λέξη θέλετε. Τους υπαλλήλους γιατί τους αναβαθμίζετε; Κάθε δεξιός είναι και καλός; Αυτό είναι το δόγμα σας; Κρατώ μερικά δεύτερα, κύριε Πρόεδρε, κατά διασταλτική ερμηνεία της διαδικασίας, για να πω κάτι σε αυτά που θα απαντήσει ο κύριος Υπουργός.
Δεν ξέρω τι κρατάτε. Τελειώσατε, κύριε Βαρεμένε. Αν δεν τελειώσατε, τελειώστε. Δεν υπάρχει τριτολογία.
Δεν απάντησε ο κύριος Υπουργός και στα τρία ερωτήματα.
Θα σας δώσω ένα λεπτό να πείτε τι δεν απάντησε, γιατί δεν έχετε τριτολογία.
Γιατί τοποθέτησε;
Θα απαντήσω.
Δεύτερον, λέει ότι εκτελέστηκε το έργο και δεν τίθεται θέμα διεκδίκησης επιστροφής των χρημάτων. Πού ακούστηκε αυτό; Πού απευθύνεστε; Σε ποιους; Σε ιθαγενείς; Και λέτε ότι αφού εκτελέστηκε, δεν μπορεί να διεκδικήσει το δημόσιο χρήματα που κατεβλήθησαν αχρεωστήτως, επαναλαμβάνω; Σε ποιον το λέτε αυτό;
Ευχαριστούμε, κύριε Βαρεμένε. Κύριε Υπουργέ, έχετε τον λόγο για τη δευτερολογία σας.
Όταν μιλάμε για διάφορα πρόσωπα τα οποία κατηγορούνται, αγαπητέ κύριε συνάδελφε, πρέπει να ξέρετε ότι αυτές οι υποθέσεις δεν έχουν τελεσιδικήσει. Δηλαδή, εσείς τώρα έχετε έλθει στο ελληνικό Κοινοβούλιο λες και βρισκόμαστε στη μεσημεριανή ζώνη ενός καναλιού και κατηγορείτε έναν άνθρωπο ή δεκαεννιά ανθρώπους χωρίς να υπάρχει τελεσίδικη απόφαση. Θα πάρετε, λοιπόν, όλες τις απαντήσεις.
Εσείς το κάνατε με πληροφόρηση. Ιδού το βούλευμα!
Κύριε Βαρεμένε, μη διακόπτετε. Εσείς χρόνια ήσασταν εδώ σε αυτό το έδρανο. Είπατε ό,τι είπατε. Θα πάρετε την απάντηση. Μας κρίνουν όλους.
Έτσι αντιλαμβάνεστε εσείς και η παράταξή σας τα ζητήματα της διάκρισης των εξουσιών. Έτσι λειτουργεί η δημοκρατία. Έτσι λειτουργεί η ευνομούμενη πολιτεία. Επαναλαμβάνετε ως παράταξη τα λάθη του παρελθόντος και τώρα μου θυμίζετε αυτό που είχε γίνει πριν από μερικά χρόνια πάλι εδώ στη Βουλή. Ο τότε Υπουργός κ. Σπίρτζης - η τότε κυβέρνηση - σε ερώτηση που τότε εγώ του είχα καταθέσει, όταν βρισκόμουν στα έδρανα της Αντιπολίτευσης - του είχα κάνει μία ερώτηση διότι είχε πάει στον εισαγγελέα, τον κ. Παπαθανάση και τον κ. Θωμόπουλο της ΣΤΑΣΥ με την κατηγορία της υπεξαίρεσης 30 εκατομμυρίων ευρώ - προσπαθούσε τότε να πει ότι το έλλειμμα στις αστικές συγκοινωνίες οφείλεται σε αυτή την υπεξαίρεση για ένα σκάνδαλο το οποίο ήταν αυτό και εκείνο και το άλλο. Ξέρετε τι έγινε; Αθωώθηκε ο κ. Παπαθανασίου. Κατηγορούμενος ήταν ο κ. Παπαθανασίου και τότε Γενικός Διευθυντής της Νέας Δημοκρατίας. Δεν άκουσα ποτέ την παράταξή σας ή τον τότε Υπουργό να βγει να ζητάει συγγνώμη. Έτσι αντιλαμβάνεστε τη δικαιοσύνη; Είστε και δικαστές; Να περιμένουμε, λοιπόν, την απόφαση; Τώρα διαστρεβλώσατε κάτι το οποίο είπα. Εγώ δεν είπα ότι δεν υπάρχει ζήτημα. Εγώ είπα ότι το έργο εκτελέστηκε και επίσης, να, εδώ έχουμε την έκθεση του ειδικού συμβούλου ελέγχου ποιότητας του Υπουργείου Οικονομικών το 2010- όχι όταν η Νέα Δημοκρατία κυβέρνηση - η οποία λέει ότι όλα τα υποστηρικτικά στοιχεία, δηλαδή τα τιμολόγια και όλα τα άλλα έγγραφα που χρειάζονταν, ήταν εκεί και δεν υπήρχε έλλειψη στοιχείων. Αυτά - και τα καταθέτω στα Πρακτικά, κύριε Πρόεδρε - είναι στη διάθεση της δικαιοσύνης και η δικαιοσύνη αυτή τη στιγμή εξετάζει αυτά τα δεδομένα. Εμείς, λοιπόν, εδώ ή μάλλον εσείς έρχεστε να μας πείτε για ποιον λόγο εμείς δεν καταδικάσαμε έναν άνθρωπο ή δεκαεννιά ανθρώπους, χωρίς να έχουν πάει στο δικαστήριο. Και «γιατί», λέτε εσείς, «τον χρησιμοποιείτε κάπου αλλού;». Δεν μάθατε από αυτό που κάνατε στον κ. Παπαθανάση, τότε στέλεχος της Νέας Δημοκρατίας, σήμερα Υφυπουργό, και στον κ. Θωμόπουλο, που ήταν τότε διευθύνων σύμβουλος στη ΣΤΑΣΥ, που βγήκατε και τους κατηγορήσατε, ενώ ήσασταν κυβέρνηση και τελικά αυτοί οι άνθρωποι στον δεύτερο βαθμό αθωώθηκαν; Το τεκμήριο της αθωότητας δεν μπορούμε να το αμφισβητούμε σε μια χώρα σαν την Ελλάδα, γιατί μετά πάμε σε άλλη κουβέντα. Επομένως, εγώ δέχομαι ότι το ζήτημα αυτό είναι ανοιχτό, δεν το κρύψαμε ποτέ. Σας είπα ότι η «ΕΓΝΑΤΙΑ ΟΔΟΣ» θα παραστεί σε όλα τα δικαστήρια και θα περιμένουμε να τελεσιδικήσει η απόφαση. Μακριά, λοιπόν, από εδώ και οι κορώνες, μακριά από εδώ και οι υπερβολές! Δεν υπάρχει καμμία διαφωνία. Υπάρχει μια διαφωνία - νομίζω - προσέγγισης, διότι είναι προφανές ότι αλλιώς αντιλαμβανόμαστε εμείς τον ρόλο της δικαιοσύνης και αλλιώς τον αντιλαμβάνεστε εσείς. Σας ευχαριστώ πολύ.
Ευχαριστώ και εγώ. Συνεχίζουμε με τη δεύτερη με αριθμό 665/6-5-2020 επίκαιρη ερώτηση πρώτου κύκλου του Βουλευτή Χανίων του Συνασπισμού Ριζοσπαστικής Αριστεράς κ. Παύλου Πολάκη προς τον Υπουργό Υγείας, με θέμα: «Σκάνδαλο στην 6η Υγειονομική Περιφέρεια (ΥΠΕ) με την υπερτιμολόγηση ατομικών μέτρων προστασίας.» Ορίστε, κύριε Πολάκη, έχετε τον λόγο για την πρωτολογία σας για δύο λεπτά.
Ευχαριστώ, κύριε Πρόεδρε. Κύριε Υπουργέ, έχω κάνει μια σειρά από αναρτήσεις για το θέμα. Έχουν βγει δεκάδες δημοσιεύματα στην περιοχή της 6ης ΥΠΕ και στην Πάτρα και στα Γιάννενα. Το πρώτο ερώτημα - και ξεκινάω από αυτό - είναι γιατί συνεχίζετε να καλύπτετε τον κ. Καρβέλη. Ο συγκεκριμένος διοικητής έκανε μια πρώτη προσπάθεια αρπαχτής - εγώ έτσι τα λέω, γιατί έτσι είναι - όταν πάει και δίνει απευθείας ανάθεση 1,5 εκατομμύριο ευρώ για μάσκες υψηλής προστασίας FFP3 με τιμή 20 ευρώ, την ίδια μέρα - περίπου γι' αυτό - που η 1η ΥΠΕ παίρνει αυτές τις μάσκες με 5,2 ευρώ. Και μάλιστα, όταν το δημοσιεύουμε, την επόμενη μέρα βγαίνει ο προμηθευτής κ. Λαϊνιώτης - «BBD Λαϊνιώτης», εκεί είχε γίνει η απευθείας ανάθεση - και λέει «ξέρετε, δεν μπορώ να τα προμηθευτώ». Μια βδομάδα μετά συνεχίζεται η διαδικασία κανονικά Αυτά συμβαίνουν στις 25-26 Μαρτίου. Την 1η Απριλίου δείχνει ότι συνεχίζεται κανονικά. Βγαίνουν δημοσιογραφικές πληροφορίες ότι υπάρχει συγγενική σχέση του κ. Καρβέλη με τον προμηθευτή και την επόμενη μέρα που βγαίνουν οι πληροφορίες ακυρώνεται η προσφορά, αυτός ο διαγωνισμός, ο κατεπείγων. Το δημοσιεύουμε τότε, σας καλούμε «κάντε κάτι, μπορεί να υποτροπιάσει ο άνθρωπος, εφόσον είναι έτσι». Και μετά έχουμε το δεύτερο επεισόδιο, που είναι οι στολές υψηλής προστασίας τύπου TYVEC. Υπάρχει ένα ολόκληρο σενάριο του πώς στήθηκε η ιστορία, δηλαδή βγαίνει στις 12 του μήνα και λέει «χρειάζομαι αυτές τις στολές και τις θέλω μέχρι 31 Μαρτίου». Δεν αναρτά την πρόσκληση με τον αριθμό «ΔΙΑΥΓΕΙΑΣ» στο site της ΥΠΕ, αναρτάται στο Υπουργείο - θα πούμε γι' αυτά και μετά - και το αναρτά στην ΥΠΕ είκοσι λεπτά μετά που τελειώνει και το άνοιγμα των προσφορών και η κατακύρωση. Είκοσι λεπτά μετά, που δεν το έχει κάνει με κανέναν άλλον διαγωνισμό! Με κανέναν άλλον διαγωνισμό! Το κατακυρώνει σε μια εταιρεία, η οποία είναι πάλι του κ. Λαϊνιώτη. Είναι μια που λέγεται EUROSUP, την οποία την ελέγχει μια κυπριακή. Στην κυπριακή είναι διαχειριστής ανιψιός του, της άλλης του αδελφής ο γιος, ο κ. Πετούσης, ο οποίος, είναι και μέλος της Κεντρικής Επιτροπής της ΟΝΝΕΔ της Νέας Δημοκρατίας. Είναι δικιά του εταιρεία, την καλύπτει. Άλλο «BBD Λαϊνιώτης», άλλο «EUROSUP». Είναι ο ίδιος άνθρωπος όμως και φαίνεται και από τις διευθύνσεις και ο άλλος διαχειριστής της «EUROSUP», ο κ. Λαγούτος, τον έχει σε ΔΣ άλλης του εταιρείας. Και πάει και καταλήγει και λέει «θα τις πάρω 18,6 ευρώ χωρίς ΦΠΑ, 23 ευρώ με ΦΠΑ», όταν ο κ. Στάθης στην 1η ΥΠΕ - έχετε κάνει στην 1η ΥΠΕ - τις παίρνει την επόμενη μέρα που έγινε η κατακύρωση με 8 ευρώ. Το ερώτημα, λοιπόν, είναι σαφές: Γιατί συνεχίζετε να τον καλύπτετε; Είναι ηλίου φαεινότερο ότι εδώ είχαμε στήσιμο. Είχαμε στήσιμο και διασπάθιση του δημοσίου χρήματος, διότι εμείς βάλαμε πλάτη για την αντιμετώπιση της πανδημίας, πλάτη, όμως, στο άνθισμα και κάρπισμα «λεφτόδεντρων» σε κολλητούς δεν πρόκειται να βάλουμε. Και θέλουμε συγκεκριμένη απάντηση, διότι είναι τρομερά προκλητικό. Και εμείς θα τα στείλουμε στον εισαγγελέα αυτά, όλα αυτά. Περίμενα να γίνει η ερώτηση, γιατί μου είπαν ότι πήγε και πήγε τα στοιχεία. Τα έχω όλα εδώ. Θα τα πάμε κι εμείς τα στοιχεία στον Εισαγγελέα Πατρών, αλλά εδώ υπάρχει θέμα πολιτικής ευθύνης, διότι αν δεν διώξετε τον κ. Καρβέλη, να διώξετε τον κ. Στάθη εδώ στην 1η ΥΠΕ, ο οποίος πήρε στο 1/3 της τιμής τα ίδια υλικά. Στο 1/3 της τιμής! Τι από τα δύο είναι το νόμιμο και το ηθικό; Και επιφυλάσσομαι για πολλά άλλα.
Κύριε Υπουργέ, κύριε Κοντοζαμάνη, έχετε τον λόγο για να απαντήσετε.
Ευχαριστώ, κύριε Πρόεδρε. Κύριε Πολάκη, κάποιοι προσπάθησαν ίσως να εκμεταλλευτούν την κρίση για ίδια οφέλη. Όλοι γνωρίζουμε τι έγινε αυτή την περίοδο και τι μάχη δόθηκε, προκειμένου να έχουμε επάρκεια υλικών στη χώρα. Όμως, οποιαδήποτε προσπάθεια που έχει αποτύχει οφείλεται στους διοικητές των επτά υγειονομικών περιφερειών, ένας εκ των οποίων είναι και ο διοικητής της 6ης Υγειονομικής Περιφέρειας, ο οποίος πράγματι έχει προσφύγει στον εισαγγελέα και έχει καταθέσει τα σχετικά έγγραφα. Και όχι μόνο αυτό, έχει προχωρήσει ακόμα παραπέρα, έχει καταθέσει στην Επιτροπή Ανταγωνισμού τα στοιχεία των εταιρειών και όλων των προϊόντων τους, τόσο αυτών που έχουν συμβάσεις με την υγειονομική περιφέρεια, όσο και αυτών των εταιρειών που απλώς παρείχαν προσφορές, προκειμένου να ελεγχθούν τόσο οι τιμές αγοράς αυτών των υλικών από τις εταιρείες όσο και οι τιμές πώλησης. Επομένως, δεν έχουμε τίποτα να κρύψουμε και δεν έχουμε τίποτα να φοβηθούμε. Το μόνο που δεν θα ανεχθούμε είναι τυχόν φαινόμενα αδιαφάνειας. Η εμπιστοσύνη μας στα πρόσωπα που στελεχώνουν τους φορείς του Υπουργείου Υγείας είναι σαφώς δεδομένη. Σε κάθε περίπτωση, οι χαρακτηρισμοί περί σκανδάλου θεωρώ ότι είναι αβάσιμοι και αδικαιολόγητοι. Έρχομαι στην ουσία του θέματος. Κληθήκαμε να ικανοποιήσουμε ανάγκες σε υγειονομικό και άλλο υλικό, όπως είπα, σε πολύ σύντομο χρονικό διάστημα, με πολύ αυξημένη ζήτηση παγκοσμίως, γεγονός που είχε ως αποτέλεσμα οι τιμές αυτές των υλικών να διαμορφώνονται σε υψηλά επίπεδα. Παρ' όλα αυτά, ο σκοπός επετεύχθη. Από τη μία μεριά, οι διαδικασίες προμήθειας μέτρων ατομικής προστασίας, όπως και γενικότερα υλικού και εξοπλισμού για την αντιμετώπιση της υγειονομικής κρίσης του κορωνοϊού, προβλέφθηκαν και υλοποιήθηκαν με τρόπους και πρακτικές που χαρακτηρίζονται από διαφάνεια. Όλα έγιναν στο φως και τίποτα στο σκοτάδι. Διασφαλίσαμε το δημόσιο συμφέρον και συνεχίζουμε να το κάνουμε. Από την άλλη, καταφέραμε με ταχύτητα να καλύψουμε όλες τις ανάγκες που προέκυψαν και όπου χρειάστηκε υλικό, αυτό υπήρχε χωρίς να παρατηρηθούν ελλείψεις. Αυτός ήταν και ο λόγος βέβαια που το σύστημά μας άντεξε, είχε πλήρη επάρκεια μέσων και υλικών και δεν είδαμε εικόνες που βλέπαμε σε άλλες χώρες με γιατρούς και νοσηλευτές να φοράνε σακούλες σκουπιδιών. Είναι χαρακτηριστικό ότι πραγματοποιήθηκαν, κατόπιν αποφάσεων του Κεντρικού Συμβουλίου Υγειονομικών Περιφερειών, διαγωνιστικές διαδικασίες προμήθειας υλικών σε όλες τις υγειονομικές περιφέρειες, σύμφωνα πάντα με τα οριζόμενα στη σχετική νομοθεσία και τις σχετικές πράξεις νομοθετικού περιεχομένου. Από τους διαγωνισμούς αυτούς είχαμε συγκεκριμένα αποτελέσματα ανά υγειονομική περιφέρεια. Προμηθευτές κατέθεσαν τις προσφορές τους σε υλικά. Αυτές αξιολογήθηκαν σε σχέση με την τιμή τους, τις τεχνικές προδιαγραφές και τους χρόνους παράδοσης. Τα αποτελέσματα των διαγωνισμών ήταν όλα αναρτημένα στη «ΔΙΑΥΓΕΙΑ». Κάποιοι από αυτούς βγήκαν άγονοι και κάποιοι κατακυρώθηκαν και βγήκαν άγονοι, διότι υπήρχε αδυναμία παράδοσης υλικού. Όλα αυτά βεβαίως είναι στη δημοσιότητα και στη διάθεσή σας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού]] Κύριε Πρόεδρε, παρακαλώ θα ήθελα λίγο την ανοχή σας. Σε ό,τι αφορά τις προμήθειες μέσων ατομικής προστασίας στην 6η Υγειονομική Περιφέρεια για τις μάσκες FFP3, να πω ότι προκηρύχθηκε διαγωνιστική διαδικασία, κατατέθηκαν προσφορές και τελικά κατακυρώθηκαν οι ζητούμενες ποσότητες στην τιμή των 16,40 ευρώ, που ήταν η πλέον συμφέρουσα. Σε αυτό το σημείο να επισημάνω ότι στάλθηκαν e - mail σε δεκαπέντε - ούτε μία, ούτε δύο! - εταιρείες για κατάθεση προσφοράς. Η εταιρεία στην οποία κατακυρώθηκε η προμήθεια κλήθηκε να υπογράψει σύμβαση και να παραδώσει τις μάσκες, πράγμα που δεν έγινε για το σύνολο της ποσότητας και γι' αυτό ζητήθηκε έγγραφη δήλωση της εταιρίας περί αδυναμίας εκτέλεσης της παράδοσης των μασκών. Έτσι, λοιπόν, η διοίκηση της υγειονομικής περιφέρειας κατέληξε στην ανάκληση της κατακύρωσης και μη εκτέλεσης της σύμβασης. Δεν νομίζω ότι υπάρχει κάποιο κακό εδώ. Έτσι έπρεπε να γίνει και έτσι έγινε. Να προχωρούσε η 6η Υγειονομική Περιφέρεια σε προμήθεια των μασκών χωρίς τήρηση των συμβατικών υποχρεώσεων και σε απροσδιόριστο χρόνο παράδοσης των υλικών; Τότε θα είχατε κάθε δικαίωμα να μας κατηγορήσετε. Τώρα όμως δεν έχετε. Σε ό,τι αφορά τις στολές TYVEC, στη συγκεκριμένη δημόσια πρόσκληση για την προμήθεια στολών TYVEC κατατέθηκε μία μόνο προσφορά από μία μόνο εταιρεία. Η αναγκαιότητα της άμεσης προμήθειας των στολών τη συγκεκριμένη χρονική στιγμή, σε συνδυασμό με το αδιαμφισβήτητο γεγονός της μη ύπαρξης άλλων προσφορών, οδήγησε την 6η Υγειονομική Περιφέρεια σε κατακύρωση της προμήθειας σε αυτήν τη μία εταιρεία. Σε αντίθετη περίπτωση, δεν θα είχαμε στολές για το προσωπικό των νοσοκομείων της 6ης Υγειονομικής Περιφέρειας. Καλύψαμε όλες τις ανάγκες στο Εθνικό Σύστημα Υγείας κάνοντας χρηστή και ορθή διαχείριση των διαθέσιμων χρηματικών πόρων. Είπαμε ότι δεν τίθεται θέμα χρημάτων και καταφέραμε με πολύ μικρές σχετικά δαπάνες, σε σχέση με άλλες χώρες, να καλύψουμε όλες τις ανάγκες που είχαμε. Αναφερθήκατε στη σύγκριση των τιμών με άλλες υγειονομικές περιφέρειες. Οι τιμές για τις μάσκες FFP3 ήταν υψηλές σε όλες τις διαγωνιστικές διαδικασίες όλων των υγειονομικών περιφερειών. Δυστυχώς, η αυξημένη ζήτηση σε σχέση με τις περιορισμένες ποσότητες και την ανάγκη άμεσων παραδόσεων εκτόξευσαν τις τιμές. Απλοί κανόνες της οικονομίας της αγοράς. Ευχαριστώ πολύ, κύριε Πρόεδρε.
Κύριε Πολάκη, έχετε τον λόγο για τη δευτερολογία σας.
Κύριε Υπουργέ, ειλικρινά καταλαβαίνω την άχαρη θέση σας να είστε υποχρεωμένος να καλύψετε πολιτικά ένα πράγμα το οποίο είναι πασιφανές σκάνδαλο. Πρώτον, για τις μάσκες η πραγματικότητα δεν είναι έτσι, κύριε Υπουργέ. Την επόμενη μέρα που κάνω την ανάρτηση ότι η τιμή είναι εξαιρετικά υψηλή γιατί στην Αθήνα και αλλού τις παίρνουμε πολύ χαμηλότερα, στέλνει γράμμα ο προμηθευτής, ο κ. Λαϊνιώτης. και λέει «δεν μπορώ να τις παραδώσω». Την 1η Απριλίου συνεχίζει κανονικά τη διαδικασία και στέλνει χαρτί να εγκριθεί από το ΚΕΣΥΠΕ η προμήθεια. Τα έχετε τα χαρτιά αυτά. Θα τα καταθέσω όλα στη Βουλή. Στέλνει χαρτί την 1η Απριλίου, στις 7 Απριλίου μαθαίνεται η συγγενική τους σχέση - του κ. Λαϊνιώτη με τον κ. Καρβέλη - και στις 8 ακυρώνεται. Αυτή είναι η πραγματικότητα. Ως προς τις στολές TYVEC, υπάρχει μια λαθροχειρία. Δεν ξέρω ποιος την έχει κάνει. Αν την έχει κάνει το Υπουργείο, θα είναι πολύ μεγάλο ζήτημα. Κοιτάξτε, δεν είναι δυνατόν να συμβαίνει το εξής: Βγαίνει η απόφαση του διοικητή που λέει ότι «θα προχωρήσω σε πρόσκληση εκδήλωσης ενδιαφέροντος για τις στολές TYVEC, σε έγκριση του σχεδίου και θα την αναθέσω μέσα από ηλεκτρονικές προσφορές κ.λπ.» και αυτή έχει αριθμό πρωτοκόλλου 2321 στην 6η Υγειονομική Περιφέρεια, στις 12 Μαρτίου, στις 12.55΄ το μεσημέρι. Η πρόσκληση ενδιαφέροντος που αναρτήθηκε σε εσάς - γιατί στο site της ΥΠΕ δεν είχε αναρτηθεί - έχει αριθμό πρωτοκόλλου 11708! Ποιος πλαστογράφησε; Ο κύριος στην 6η ΥΠΕ ή στο Υπουργείο; Ποιος πλαστογράφησε; Την ίδια μέρα δέκα χιλιάδες διαφορά στο πρωτόκολλο; Εδώ είναι, ορίστε. Η μία έχει αριθμό πρωτοκόλλου 2321 και η άλλη, την ίδια μέρα, αριθμό πρωτοκόλλου 11708! Τι είναι αυτό; Ούτε ο Λευκός Οίκος δεν δέχεται τόσα έγγραφα την ημέρα! Γελάτε, κύριε Κοντοζαμάνη, αλλά το θέμα είναι το εξής: Επειδή είναι φίλος του κ. Μπεκίρη τον καλύπτετε; Για να καταλάβω, δηλαδή. Γιατί εδώ «χωριό που φαίνεται, κολαούζο δεν θέλει». Όμως πάμε και στα άλλα. Ο όρος που ήρθε μια εταιρεία είναι γιατί λέει «31 του μήνα», ότι «31 του μήνα θέλω τις στολές»! Ο κ. Στάθης εδώ στην 1η ΥΠΕ που πήρε στολές στα 8 ευρώ και όχι στα 18,66- μια μέρα μετά έγινε η κατακύρωση, μια μέρα μετά! - είπε στις 12, 13 του μήνα ότι τις θέλει στις 31! Δεν έρχεται άνθρωπος, λοιπόν, εκεί! Και προσέξτε με, υπογράφει τη σύμβαση με αυτόν στις 2 Απριλίου για τις στολές. Και προσέξτε με ακόμα περισσότερο! Στις 30 Απριλίου - το κατεπείγον, το τρομερό, το «δεν αφήσαμε τίποτα εμείς! - στέλνει ο Λαϊνιώτης και λέει: «Δώστε μου παράταση, δεν μπορώ να τα φέρω». Είναι στήσιμο, κύριε Υπουργέ! Στήσιμο! Δεν μπορεί να βάζεις χρόνο παράδοσης δεκαεννιά μέρες, να σου στέλνει ο προμηθευτής γράμμα ένα μήνα μετά που έληξαν οι δεκαεννιά μέρες και να λέει «δώσε μου παράταση» και να του δίνεις και να πηγαίνει μέχρι τις 15-20 Μαΐου! Δεν έχουν πάει οι στολές. Έχουν πάει οι στολές; Εδώ είναι το ερώτημα. Και αν δεν ήταν τόσο κατεπείγον και δώσαμε τις παρατάσεις επί παρατάσεων, γιατί δεν ακολουθήσατε την κανονική διαδικασία; Χρησιμοποιήσατε τις επείγουσες διαδικασίες λόγω κορωνοϊού με τις πράξεις νομοθετικού περιεχομένου, προκειμένου να το στήσετε και να το αναθέσετε στον συγκεκριμένο, τον Λαϊνιώτη, μεταμφιεσμένο με κυπριακές offshore εταιρείες, για να μη φαίνεται ότι είναι ίδια η άλλη, και τελικά πιθανά δεν τις έχει φέρει ακόμα τις μάσκες αυτές. Ακυρώστε, λοιπόν, και αυτή την παραγγελία και, κατά τη γνώμη μου, αποπέμψτε τον κ. Καρβέλη. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Εγώ θα καταθέσω όλα αυτά τα έγγραφα που υπάρχουν εδώ. Δεν σηκώνουν αντίρρηση. Είναι αυτό που λέμε «χωριό που φαίνεται κολαούζο δεν θέλει». Είναι ηλίου φαεινότερο το πράγμα, το τι έχει κάνει εκεί πέρα. Μαθαίνουμε και για άλλη υγειονομική περιφέρεια, αλλά δεν έχω βγει ακόμα, διότι θέλω να έχω τη στοιχειοθέτηση την οποία έχουμε εδώ. Όπου την έχουμε τη στοιχειοθέτηση, εμείς αυτό το πράγμα θα το κάνουμε. Ξέρετε, για να τελειώνω - και ευχαριστώ για την ανοχή σας, κύριε Πρόεδρε, σήμερα είστε πολύ γλυκός, ειλικρινά! - εμείς δώσαμε έναν πολύ μεγάλο αγώνα τα προηγούμενα χρόνια και δώσαμε αξία και στο τελευταίο ευρώ - το τονίζω, στο τελευταίο ευρώ! - , το οποίο διαχειριστήκαμε. Δώστε την κι εσείς, αν μπορείτε και αν θέλετε, διότι δεν είναι δυνατόν να γλεντάμε. Και μην λέτε τώρα γιατί έχουν βγει χιλιάδες δημοσιεύματα που μιλάγανε για ελλείψεις κ.λπ.. Και όλα αυτά εδώ τώρα, δεν βγαίναμε τυχαία εμείς να λέμε: «Βρε παιδιά, βάλτε διατίμηση. Δεν γίνεται αυτό το πράγμα. Βάλτε διατίμηση». Αλλά, δυστυχώς, ο κ. Γεωργιάδης, ως προστάτης των χονδρεμπόρων δεν βάζει. Αν είχε μπει διατίμηση, αυτό δεν θα γινόταν, δεν θα μπορούσε να γίνει. Εγώ γι' αυτό έχω πει πολλές φορές ότι η διαφθορά ανθίζει, όταν το επιτρέπει η πολιτική επιλογή. Αν δεν βάζεις τη διατίμηση, επιτρέπεις στα τρωκτικά από κάτω να στήσουν χορό και γλέντι. Ευχαριστώ πολύ.
Κύριε Υπουργέ, έχετε τον λόγο να απαντήσετε με την ίδια άνεση.
Κύριε Πολάκη, δεν βάλαμε διατίμηση και δεν βρήκαμε υλικά. Φανταζόσαστε να είχαμε βάλει διατίμηση σε υλικά τι θα γινόταν; Ούτε προκηρύξεις δεν θα μπορούσαμε να κάνουμε. Μάλλον φαίνεται ότι το πρόβλημά σας είναι με τον κ. Καρβέλη.
Διασπάθιση δημοσίου χρήματος έγινε.
Δεν υπάρχει διασπάθιση δημοσίου χρήματος. Όλα έχουν γίνει όπως ορίζουν οι νόμοι, με σχετική νομοθεσία ή πράξη νομοθετικού περιεχομένου, με προσκλήσεις δημόσια αναρτημένες, με εταιρείες που κατέθεσαν προσφορές, με κατακυρώσεις συμφερότερες από αυτές και τηρήθηκαν όλες οι διαδικασίες.
Δεν τηρήθηκαν.
Όλα εδώ είναι και θα εξεταστούν. Είπαμε, ο κ. Καρβέλης μόνος του προσέφυγε στη δικαιοσύνη, πήγε και στην Επιτροπή Ανταγωνισμού και θα δούμε τα σχετικά πορίσματα. Θα ήθελα για μία ακόμη φορά να τονίσω το γεγονός - έχω και σχετικά στοιχεία εδώ, τα οποία μπορώ να σας αποστείλω αν θέλετε - ότι μάσκες FFP3 μάσκες δεν παραδόθηκαν στην 6η Υγειονομική Περιφέρεια.
Μετά που το αποκαλύψαμε.
Δεν είναι μετά που το αποκαλύψατε. Δεν υπήρχε. Έχουμε πει πάρα πολλές φορές σε όλη τη χώρα, σε όλες τις υγειονομικές περιφέρειες, προκηρύξαμε διαγωνισμούς εκατομμυρίων ευρώ και καταφέραμε να συμβασιοποιήσουμε μερικές χιλιάδες ευρώ. Την περίοδο εκείνη εμαίνετο ένας παγκόσμιος πόλεμος, δεν υπήρχαν υλικά και καταφέραμε - το ξέρετε, καθώς ενημέρωσε και ο Υπουργός την Επιτροπή Κοινωνικών Υποθέσεων, γίνανε γνωστά αυτά - και στήθηκαν αερογέφυρες μεταξύ του ελληνικού κράτους και κυρίως της Κίνας με τη συνεισφορά τόσο του ελληνικού κράτους όσο και ιδιωτών, προκειμένου να φέρουμε εδώ τα υλικά που έχουμε και ακόμα έρχονται - προχθές ήρθαν κι άλλα - και προετοιμαζόμαστε. Ευχαριστώ πολύ, κύριε Πρόεδρε.
Ευχαριστούμε κι εμείς. Συνεχίζουμε με την έκτη με αριθμό 680/11-5-2020 επίκαιρη ερώτηση δεύτερου κύκλου του Βουλευτή Ρεθύμνου του Συνασπισμού Ριζοσπαστικής Αριστεράς κ. Ανδρέα Ξανθού προς τον Υπουργό Υγείας, με θέμα: «Κατάργηση των Τμημάτων Επειγόντων Περιστατικών (ΤΕΠ) ως αυτοτελές τμήμα των νοσοκομείων και υπαγωγή τους στο ΚΕΠΥ - ΕΚΑΒ». Κύριε Ξανθέ, έχετε τον λόγο για την πρωτολογία σας.
Κύριε Υπουργέ, εντελώς αιφνιδίως, χωρίς να έχει τεθεί μέχρι τώρα στη δημόσια συζήτηση αυτό το θέμα, βγαίνει σε μια συνέντευξή του ο Υπουργός και λέει ότι έχουμε έναν σχεδιασμό αποσύνδεσης των ΤΕΠ, των Τμημάτων Επειγόντων Περιστατικών, που είναι η πρώτη γραμμή άμυνας του συστήματος και κρίσιμος κρίκος στη λειτουργία των νοσοκομείων, και διασύνδεσής τους με τον νέο φορέα που προέκυψε από τη συγχώνευση του ΕΚΕΠΥ και του ΕΚΑΒ. Θεωρώ ότι αυτή είναι μία κίνηση η οποία δεν έχει καμμία τεκμηρίωση και το βασικό ερώτημα είναι ποιος σας το εισηγήθηκε. Λέτε ότι ακούτε τους ειδικούς και πρέπει να τους ακούμε τους ειδικούς. Ποια είναι η επιστημονική εισήγηση και τεκμηρίωση αυτής της επιλογής; Σε αυτήν την περίοδο η πανδημία ανέδειξε, κατά την άποψή μου, την πολύ κρίσιμη σημασία των καλά οργανωμένων και καλά στελεχωμένων με ειδικευμένους γιατρούς τμημάτων επειγόντων περιστατικών, τα οποία πραγματικά οργανώθηκαν αυτήν την περίοδο και ήταν πολύ κρίσιμο το ότι μας βρήκε η πανδημία έχοντας δρομολογήσει μια σημαντική αναβάθμισή τους. Θυμίζω ότι μετά από τριάντα χρόνια, το 1987, πρωτοδιατυπώθηκε το επιστημονικό αίτημα να καθιερωθεί η εξειδίκευση στην επείγουσα ιατρική. Αυτή, λοιπόν, η προηγούμενη κυβέρνηση ΣΥΡΙΖΑ, η οποία δεν έκανε τίποτα και ήρθατε εσείς σε πέντε εβδομάδες και λύσατε προβλήματα δεκαετιών, ήρθε λοιπόν, αφού έκανε μια μελέτη, ανάθεσε στον ΠΟΥ ο οποίος της έδωσε report, αλλάζοντας τον χαρακτήρα των υπηρεσιών επείγουσας ιατρικής στην Ελλάδα - υπήρξε μελέτη του ΠΟΥ από τον Αύγουστο του 2017- έκανε διαβούλευση στην ενδοεπιστημονική κοινότητα, μίλησε με την Επιστημονική Εταιρεία Επείγουσας Ιατρικής, ήρθαν εμπειρογνώμονες του ΠΟΥ από το εξωτερικό, καταλήξαμε σε ένα σχέδιο, θεσμοθετήσαμε την εξειδίκευση στην επείγουσα, δημιουργήσαμε τα πρώτα κέντρα εκπαίδευσης και κυρίως προκηρύξαμε στοχευμένα πεντακόσιες είκοσι θέσεις ειδικευμένων γιατρών για τα ΤΕΠ όλης της χώρας. Τεράστιας σημασίας παρέμβαση, η οποία είχε να γίνει από ιδρύσεως του ΕΣΥ. Ξέρετε πολύ καλά ότι τα ΤΕΠ ήταν ατροφικά τμήματα, υποστελεχωμένα και συνήθως τη ρουτίνα τους την κάλυπταν οι ειδικευόμενοι ιατροί. Μας βρήκε, λοιπόν, η πανδημία έχοντας πάνω από τριακόσιους ειδικευμένους γιατρούς στην πρώτη γραμμή άμυνας και έτσι οργανώθηκαν καλύτερα και υπήρξε σωστή διαλογή και υπήρξαν χώροι προετοιμασίας για την εξέταση ύποπτων κρουσμάτων, για να μην υπάρξει διασπορά στα υπόλοιπα επείγοντα κ.λπ.. Έρχεστε λοιπόν τώρα, εντελώς αιφνιδίως, και συζητάτε μία αλλαγή, η οποία - κατά την άποψή μας - είναι ένας ακρωτηριασμός ενός κρίσιμου κομματιού του νοσοκομειακού συστήματος, είναι στην ουσία μία ακύρωση αυτής της αλλαγής στην επείγουσα ιατρική, θα είναι ένα αντικίνητρο για το να έρθουν ειδικευμένοι γιατροί και να κάνουν εξειδίκευση σε αυτό το πολύ σημαντικό πεδίο που υστερούσε μέχρι τώρα η χώρα, θα υπάρξει πρόβλημα στην εκπαίδευση των ειδικευομένων, οι οποίοι περνάνε και κάνουν rotation από τα ΤΕΠ και φυσικά θα υπάρξει σοβαρό λειτουργικό πρόβλημα από την μη καλή συνεργασία των γιατρών των κλινικών και των υπόλοιπων τμημάτων του νοσοκομείου με προσωπικό που θα ανήκει σε μία άλλη υπηρεσία και θα έχει διοικητική, επιστημονική και οργανωτική ευθύνη άλλος και όχι το δημόσιο νοσοκομείο. Αυτό νομίζω ότι είναι πασιφανές. Θεωρώ ότι δεν υπάρχει ούτε ένας άνθρωπος αυτήν την περίοδο που να το εισηγείται στο δημόσιο σύστημα υγείας, οι άνθρωποι που έχουν αναλάβει στα τμήματα, οι διευθυντές των ΤΕΠ, η επιστημονική εταιρεία, οι πάντες. Πραγματικά θέλω να μου εξηγήσετε τον λόγο για τον οποίο γίνεται αυτή η συζήτηση.
Ευχαριστούμε, κύριε Ξανθέ. Ο κύριος Υπουργός, ο κ. Κοντοζαμάνης, έχει τον λόγο για την πρωτολογία του.
Ευχαριστώ, κύριε Πρόεδρε. Κύριε Ξανθέ, φοβάμαι ότι παρερμηνεύσατε τις δηλώσεις του Υπουργού. Μπορεί να διαφωνούμε ριζικά στον τρόπο που προσεγγίζουμε διάφορα θέματα, όπως και τα θέματα της υγείας, νομίζω όμως ότι στο θέμα που αφορά την επείγουσα ιατρική και τα τμήματα επειγόντων περιστατικών υπάρχει σύγκλιση και σε καμία περίπτωση εμείς δεν έχουμε πει ότι θα καταργήσουμε τα τμήματα επειγόντων περιστατικών από τα νοσοκομεία. Σίγουρα τα ΤΕΠ προφανώς παραμένουν στα νοσοκομεία ως αυτοτελή τμήματα. Η διασύνδεση που αναφερόμαστε στο ΕΚΑΒ - ΚΕΠΥ έχει να κάνει με την εφημερία, διότι τα ΤΕΠ σίγουρα πρέπει να διασυνδεθούν με το Εθνικό Κέντρο Άμεσης Βοήθειας, έτσι ώστε να διαμορφώσουμε ένα ολοκληρωμένο σύστημα επείγουσας προνοσοκομειακής φροντίδας. Το τμήμα επειγόντων περιστατικών είναι προνοσοκομειακή φροντίδα και πρέπει να διασυνδέεται με το τμήμα επειγόντων περιστατικών. Αυτά τα έχουμε πει και προεκλογικά και νομίζω ότι συμφωνούμε. Είναι και προς τιμήν της προηγούμενης κυβέρνησης το γεγονός ότι προκήρυξε τις θέσεις στα τμήματα επειγόντων περιστατικών, προχώρησε η εξειδίκευση και μάλιστα κι εμείς προχωρήσαμε ακόμα παραπάνω με τα κέντρα της εξειδίκευσης. Να πω σε αυτό το σημείο ότι θέλουμε να πάμε ακόμα πιο πέρα, να μπορέσουμε να θεσπίσουμε ειδικότητα επείγουσας ιατρικής, γιατί αυτήν τη στιγμή είναι εξειδίκευση. Επομένως, θεωρώ ότι μάλλον παρερμηνεύσατε τη δήλωση του Υπουργού κ. Κικίλια και νομίζω ότι σε αυτό το σημείο συμφωνούμε όλοι μαζί και μπορούμε να βρούμε σημεία σύγκλισης σε ό,τι αφορά την επιστημονική και λειτουργική αυτονομία των ΤΕΠ, τη στελέχωσή τους, κ.λπ.. Πρόσφατο παράδειγμα, τουλάχιστον από εμάς, αλλά και από εσάς, αποτελεί η αντιμετώπιση της υγεινομικής κρίσης του κορωνοϊού. Νομίζω ότι αποκτήσαμε ακόμα περισσότερη εμπειρία στο πώς μπορεί να γίνει διαχείριση ενός επείγοντος περιστατικού. Μπορούμε να συμφωνήσουμε ότι πράγματι ο ρόλος του Εθνικού Κέντρου Άμεσης Βοήθειας είναι καταλυτικός και πώς το σύστημα αυτό της επείγουσας προνοσοκομειακής φροντίδας μπορεί λειτουργικά να διασυνδεθεί με τα τμήματα επειγόντων περιστατικών. Θα προχωρήσουμε ακόμα παραπέρα την ενίσχυση των τμημάτων επειγόντων περιστατικών με αυτοτελή τμήματα στα νοσοκομεία και περισσότερα ουσιαστικά τμήματα επειγόντων περιστατικών. Έχουμε παραδείγματα, όπως το τμήμα επειγόντων περιστατικών στο Ηράκλειο της Κρήτης που είναι ένα υπόδειγμα για μας για το πώς μπορούμε πραγματικά να στήσουμε ένα τέτοιο τμήμα. Αυτό εννοούσε ξεκάθαρα ο Υπουργός στη συνέντευξή του. Αυτό είχαμε πει προεκλογικά και αυτό υλοποιούμε. Ευχαριστώ πολύ, κύριε Πρόεδρε.
Ορίστε, κύριε Ξανθέ, έχετε τον λόγο για τη δευτερολογία σας.
Αγαπητέ Υπουργέ, εγώ θα σας διαβάσω τη δήλωση του Υπουργού. Αν πραγματικά δεν έχει αποδοθεί σωστά και η απάντηση αυτή που λέτε ισχύει, εμένα με καλύπτει. Προσέξτε: «Υλοποιούμε τον σχεδιασμό μας για ένα ολοκληρωμένο σύστημα επείγουσας προνοσοκομειακής φροντίδας, το οποίο περιλαμβάνει την αυτονόμηση των ΤΕΠ από τα νοσοκομεία και τη διασύνδεσή τους με το ΚΕΠΥ - ΕΚΑΒ». Δεν νομίζω ότι χωρίς λόγο είχα αυτήν την αίσθηση, ότι δηλαδή εδώ μιλάμε για μία λειτουργική διοικητική αποκοπή από το δημόσιο νοσοκομείο. Πείτε μου εάν πραγματικά αυτό δεν ισχύει, γιατί έψαξα ειλικρινά και το πρόγραμμα της Νέας Δημοκρατίας που είχατε εισηγηθεί εσείς. Δεν υπάρχει ούτε στο πρόγραμμα. Υπάρχει μία αναφορά που λέει «άμεση λειτουργική διασύνδεση με το ΕΚΑΒ». Προφανώς σε αυτό συμφωνούμε και εμείς. Συμφωνούμε. Είναι δύο κρίκοι η επείγουσα προνοσοκομειακή και η επείγουσα νοσοκομειακή φροντίδα. Αν συμφωνούμε, λοιπόν, ότι δεν τίθεται θέμα, το ζητούμενο είναι από δω και πέρα, πρώτον, να προχωρήσουμε γρήγορα σε κοινά, ενιαία πρωτόκολλα, ενιαία στοχοθεσία, ενιαίο καθηκοντολόγιο και σαφέστατη δικαιοδοσία των ειδικευμένων γιατρών οι οποίοι έχουν διοριστεί ήδη στα ΤΕΠ. Πρέπει να ολοκληρωθούν κάποιες κρίσεις που εκκρεμούν στην 6η ΥΠΕ, για να προσληφθούν και οι τελευταίοι που δεν έχουν προσληφθεί. Πρέπει να επαναπροκηρυχθούν, γιατί - προσέξτε - είχαμε και ένα πρόβλημα στην προκήρυξη αυτή. Είχαμε περίπου εκατόν πενήντα θέσεις οι οποίες ήταν «άγονες». Να δεσμευτείτε ότι θα επαναπροκηρυχθούν αυτές τις θέσεις. Ενδεχομένως να σκεφτούμε αν θα μπορούσε να είναι και στον επόμενο βαθμό ως κίνητρο σε περιπτώσεις όπου έχουμε νοσοκομείο όπου δεν έχει πάει κανένας, δηλαδή αντί για Β΄ να είναι Α΄. Θα είναι ένα αυξημένο κίνητρο για να προσελκυθούν γιατροί των κατάλληλων ειδικοτήτων. Πρέπει να ενισχύσουμε στοχευμένα και με νοσηλευτικό προσωπικό, το οποίο πρέπει βεβαίως να εξειδικευτεί. Επίσης, πρέπει να αυξηθούν, σε συνεργασία με την Επιστημονική Εταιρεία Επείγουσας Ιατρικής, τα εκπαιδευτικά κέντρα για να μπορούν να πάρουν την εξειδίκευση περισσότεροι γιατροί, χωρίς να χρειαστεί να μετακινηθούν από τα μέρη που ζουν και δουλεύουν. Επίσης, πρέπει να υπάρξει - κι εδώ είναι ένα κρίσιμο και δύσκολο θέμα και περιμένουμε μία πρόταση, καθώς το έχετε αναθέσει σε μία επιτροπή - μία πρόταση αναμόρφωσης του εφημεριακού μοντέλου στο λεκανοπέδιο της Αττικής, γιατί αυτό είναι κρίσιμο πράγμα και πρέπει να το συζητήσουμε. Βεβαίως, υπήρχε. Είχαμε βάλει και εμείς μία ομάδα εργασίας, με τη συνεργασία της 1ης και της 2ης ΥΠΕ, του ΕΚΑΒ, του ΕΚΕΠΥ. Υπήρχε ένα προσχέδιο και φαντάζομαι ότι επί τη βάσει αυτού θα κινηθείτε και εσείς. Πρέπει να συζητήσουμε πώς πραγματικά θα ισοκατανείμουμε τον φόρτο εφημερίας στα νοσοκομεία του Λεκανοπεδίου, όπου σήμερα είναι πραγματικά ανισότιμη αυτή η κατανομή, καθώς υπάρχουν νοσοκομεία που πιέζονται πάρα πολύ από την εφημερία και ταλαιπωρείται ο κόσμος. Η επιστημονική εταιρεία έχει βάλει, για παράδειγμα, ότι το μάξιμουμ των περιστατικών που μπορούν να διεκπεραιωθούν αξιοπρεπώς σε ένα τμήμα εφημερίας είναι τα πεντακόσια άτομα. Ο «Ευαγγελισμός», το «Αττικόν», το «Γενικό Κρατικό» πιέζονται με τριπλάσιο φόρτο στην ώρα της εφημερίας και αυτό φυσικά δημιουργεί στρες στο προσωπικό, ταλαιπωρία των πολιτών και πολύωρες αναμονές κ.λπ.. Επίσης, ένα τελευταίο και σημαντικό θέμα είναι ότι πρέπει να ενισχύσετε αυτό το οποίο ξεκινήσαμε και εμείς αλλά δεν προλάβαμε να αναπτύξουμε πάρα πολύ, το να μπουν δηλαδή κέντρα υγείας αστικού τύπου σε εικοσιτετράωρη εφημερία. Το έχουμε κάνει στην Αθήνα μόνο στο Κέντρο Υγείας Αλεξάνδρας. Πρέπει να πολλαπλασιαστεί με μία γεωγραφική διασπορά σε όλο το Λεκανοπέδιο. Πρέπει να είναι ενήμερο το ΕΚΑΒ και να ξέρει ότι περιστατικά ήπιας σχετικής συμπτωματολογίας, ενδεχομένως να μπορούν και εκεί να αντιμετωπιστούν και να έχει φυσικά την κατάλληλη εργαστηριακή υποστήριξη για να τα διαχειριστεί. Έτσι, θα αρχίσουμε σιγά - σιγά να μειώνουμε τον φόρτο και τις πιέσεις προς τα μεγάλα νοσοκομεία. Νομίζω ότι αυτό θα μας χρειαστεί και στην επόμενη φάση της πανδημίας. Σας ευχαριστώ πολύ.
Ευχαριστούμε τον κ. Ξανθό. Κύριε Υπουργέ, παρακαλώ, απαντήστε με συντομία, γιατί μάλλον συμφωνείτε.
Ναι, θα είμαι σύντομος, κύριε Πρόεδρε.
Το λέω, γιατί έπρεπε στις 12.00΄ να παραδώσουμε την Αίθουσα, καθώς υπάρχει η σχετική επιτροπή η οποία πρέπει να συνεδριάσει. Επομένως, σας απευθύνω παράκληση θερμή για τη συντόμευση της απαντήσεώς σας.
Στην 6η ΥΠΕ, κύριε Πρόεδρε, δεν έχουν πληρωθεί νυχτερινά και υπερωρίες στο προσωπικό από τον Δεκέμβρη.
Ναι, έρχεται σχετική νομοθετική ρύθμιση, κύριε Πολάκη. Κύριε Ξανθέ, νομίζω ότι συμφωνούμε και επιμένω πάλι ότι ίσως έγινε παρερμηνεία της δήλωσης του Υπουργού. Εμείς δεν πάμε να ανακαλύψουμε τον τροχό, ούτε προεκλογικά πήγαμε να τον ανακαλύψουμε. Τις βέλτιστες πρακτικές του εξωτερικού θέλουμε να τις εφαρμόσουμε στη χώρα μας. Σε όλα τα νοσοκομεία και τα σύγχρονα συστήματα υγείας, τα τμήματα επειγόντων περιστατικών τα έχουν στα νοσοκομεία τα οποία είναι αυτοτελή τμήματα. Επομένως, θέλω να είμαι ξεκάθαρος ότι δεν τίθεται θέμα…
Οφείλουμε να ανησυχούμε, κύριε Υπουργέ.
Όχι, να μην ανησυχείτε. Με μας να μην ανησυχείτε.
Όχι «λευκή επιταγή».
Σε ό,τι αφορά τα εκπαιδευτικά κέντρα, τα προχωρήσαμε και για τις άγονες θέσεις είμαστε σε διαδικασία επαναπροκήρυξης. Όλα αυτά θα προχωρήσουν. Ως προς το σύστημα της εφημερίας, πράγματι εξετάζουμε ένα πιο βελτιωμένο σύστημα εφημέρευσης, έτσι ώστε να έχουμε ορθολογική κατανομή των περιστατικών στην Αθήνα - το κάνουμε και για την περιοχή της Θεσσαλονίκης - προκειμένου να μην υπάρχει συνωστισμός και να δουλεύουν κανονικά τα νοσοκομεία. Θέλουμε να ενισχύσουμε, επίσης, ως προς το κομμάτι των επειγόντων περιστατικών, το σύστημα διαλογής των περιστατικών αυτών, γιατί είναι πολύ σημαντικό για τη λειτουργία ενός τμήματος επειγόντων περιστατικών. Σας ευχαριστώ, επίσης, που κάνετε αναφορά και στην Πρωτοβάθμια Φροντίδα Υγείας, γιατί είναι ένας πολύ σημαντικός βραχίονας του συστήματος υγείας που μπορεί να δώσει ανάσα πραγματικά στα νοσοκομεία και τα μη επείγοντα περιστατικά, που σήμερα προσέρχονται στα νοσοκομεία τις ημέρες της εφημερίας, να αντιμετωπίζονται σε επίπεδο πρωτοβάθμιο. Πράγματι, το Κέντρο Υγείας Αλεξάνδρας λειτουργεί σε εικοσιτετράωρη βάση. Υπήρχε ένας σχεδιασμός για την πρωτοβάθμια από τον ν.4238/2014 να λειτουργήσουν και άλλα κέντρα εικοσιτετράωρης εφημέρευσης, προκειμένου να καλύψουμε όλο το Λεκανοπέδιο. Αυτό παραμένει στον σχεδιασμό μας και θα το προχωρήσουμε. Έχουμε και την εμπειρία τώρα με τον κορωνοϊό και έχουμε συγκεκριμένα σχέδια. Σας είπα και για το κομμάτι των «άγονων» θέσεων στο τμήμα επειγόντων περιστατικών, το οποίο προχωρά και αυτό. Να σημειώσω και κάτι ακόμα. Έχουμε δώσει σαφέστατες εντολές στα νοσοκομεία μας ότι οι γιατροί, οι οποίοι προσελήφθησαν για τα τμήματα επειγόντων περιστατικών, πρέπει να παραμένουν στα τμήματα επειγόντων περιστατικών και μην πηγαίνουν στις κλινικές. Ευχαριστώ πολύ, κύριε Πρόεδρε.
Συνεχίζουμε με την τέταρτη με αριθμό 689/11-5-2020 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Αθλητισμού και Πολιτισμού, με θέμα: «Κρατική χρηματοδότηση στις αθλητικές ομοσπονδίες και για τις αθλητικές υποδομές». Στην ερώτηση θα απαντήσει ο Υφυπουργός Πολιτισμού και Αθλητισμού, ο κ. Ελευθέριος Αυγενάκης. Θερμή παράκληση να μην ανοίξετε άλλα θέματα, γιατί πιεζόμαστε για τη λειτουργία της Αίθουσας. Να είμαστε εντός θέματος.
Ευχαριστώ, κύριε Πρόεδρε. Εντός θέματος, τουλάχιστον εγώ, θα είμαι. Να επιδείξετε και τη σχετική ανοχή, όπως και στους υπόλοιπους. Κύριε Υπουργέ, μετά από δύο μήνες περιοριστικών μέτρων λόγω του κορωνοϊού, αυτό που προέχει είναι τα πρώτα μέτρα της σταδιακής επανεκκίνησης των αθλητικών δραστηριοτήτων. Οι ανακοινώσεις σας, όμως, δεν καθησυχάζουν. Αποτελούν γενικόλογες οδηγίες προς ναυτιλομένους, χωρίς ουσιαστικό σχέδιο στήριξης αθλητικών σωματείων και ομοσπονδιών. Πέρα από τα μέτρα προστασίας και υγιεινής, για τα οποία δεν διαφωνεί κάποιος, η Κυβέρνηση συστηματικά κωφεύει στην κραυγή αγωνίας και στις προτάσεις που έχουν καταθέσει οι φορείς του αθλητισμού για την επόμενη μέρα. Αντί για άμεσα και ουσιαστικά μέτρα επανεκκίνησης του αθλητισμού στη χώρα μας που εκφράζουν δεκάδες χιλιάδες σωματεία, ενώσεις, ομοσπονδίες, εκατοντάδες χιλιάδες αθλούμενοι, προπονητές, διοικητικά στελέχη, επιστήμονες αθλητικής υποστήριξης, διαιτητές, κριτές, άλλοι εργαζόμενοι, εσείς ασχολείστε με εμμονή με το μητρώο αθλητικών φορέων και με τις εκλογές των ομοσπονδιών το φθινόπωρο. Περί άλλων τυρβάζετε, δηλαδή. Εγείρονται πάρα πολλά ερωτήματα ως προς τις προθέσεις και τους επιδιωκόμενους στόχους σας στην παρούσα φάση, αυτή των εκτάκτων αναγκών. Τα σωματεία κινδυνεύουν με λουκέτο σε συνθήκες πρωτοφανούς οικονομικής ασφυξίας, που καθιστά αδύνατη τη βιωσιμότητά τους για το υπόλοιπο της χρονιάς. Δεν μπορούν να συντηρήσουν ούτε γραφεία ούτε να ικανοποιήσουν λειτουργικές τους ανάγκες. Αθλητές, προπονητές, βοηθητικό προσωπικό, που αγωνίζονται και εργάζονται σε μικρές κατηγορίες, που δεν είναι ούτε ΠΑΕ ούτε ΚΑΕ, αλλά λειτουργούν ως τέτοιες, είναι κυριολεκτικά στον αέρα. Το κοντέρ των εσόδων έχει μηδενιστεί, άνθρωποι χάνουν δουλειά και εισόδημα, τους χρωστούν δεδουλευμένα και ζουν με δανεικά. Μέχρι σήμερα δεν υπάρχει καμμία ενημέρωση για κρατική χρηματοδότηση, ούτε για την εκταμίευση της δεύτερης δόσης τον Μάιο και την έκτακτη επιχορήγηση από τη Γενική Γραμματεία Αθλητισμού, που είναι απαραίτητη προϋπόθεση για την επανεκκίνηση και την προετοιμασία τους. Δεν έχετε δώσει επίσης κάποιο σχέδιο για την ένταξη αθλητικών υποδομών σε χρηματοδοτικά προγράμματα όπως αυτό με την κωδική ονομασία «Αντώνης Τρίτσης». Και ενώ είναι σε εκκρεμότητα όλα τα παραπάνω, εσείς μεταθέτετε την ευθύνη συνέχισης ή μη των πρωταθλημάτων στους διοργανωτές και τις ομοσπονδίες. Από πού και ως πού την ευθύνη πρέπει να την αναλάβουν αυτές; Η κρατική ευθύνη πού είναι; Όλοι οι υπόλοιποι έχουν ευθύνες, εκτός από την Κυβέρνηση; Δηλαδή μόνο οδηγίες προς ναυτιλομένους; Η απόφαση πρέπει να είναι στην αποκλειστική ευθύνη και την αρμοδιότητα των αρμοδίων υγειονομικών φορέων και της Κυβέρνησης, οι οποίοι έχουν τη γνώση της εξέλιξης της πανδημίας στη χώρα. Σας ρωτάμε, λοιπόν, κύριε Υπουργέ, ποια άμεσα μέτρα κατ' αρχάς θα πάρετε για την επανεκκίνηση των αθλητικών δραστηριοτήτων. Αυτό αφορά την επαρκή και δωρεάν από το κράτος χορήγηση μέσων ατομικής προστασίας, διαγνωστικών τεστ σε όλα τα αθλητικά κέντρα, επίσημα πανελλήνια πρωταθλήματα, διαιτητές, προσωπικό αγώνων, σε αθλητές και προπονητές εθνικών ομάδων. Δεύτερον, να ανακοινώσετε την κρατική χρηματοδότηση που να ανταποκρίνεται στις πραγματικές ανάγκες και να ξεκινήσει η επόμενη φάση 2020-2021, χωρίς περικοπές από το παραγωγικό κομμάτι, τη χορήγηση της δεύτερης δόσης του Μαΐου και την έκτακτη οικονομική ενίσχυση των σωματείων από τη Γενική Γραμματεία Αθλητισμού, πάγωμα των οφειλών τους για το 2020, προκειμένου η επανεκκίνηση να ξεκινήσει χωρίς προβλήματα, απαλλαγή των σωματείων από την καταβολή των χρηματικών ποσών για τη χρήση των κολυμβητηρίων είτε εκείνα ανήκουν στη Γενική Γραμματεία Αθλητισμού είτε στους δήμους, τουλάχιστον μέχρι το τέλος του 2020. Τέλος, σε σχέση με τα έργα για τις αθλητικές υποδομές πρέπει να εξασφαλιστούν χρηματοδοτικοί πόροι αποκλειστικής ευθύνης του κράτους για την κατασκευή, συντήρηση και λειτουργία τους είτε μέσω του Προγράμματος Δημοσίων Επενδύσεων είτε μέσω του προγράμματος «Αντώνης Τρίτσης» που αντικατέστησε το «ΦΙΛΟΔΗΜΟΣ». Σας επισημάνω το εξής: Ο ΣΕΓΑΣ - το γνωρίζετε - ήδη σας έχει καταθέσει ολοκληρωμένες προτάσεις για το Ολυμπιακό Χωριό. Υπάρχουν προβλήματα σε υποδομές της Αττικής, περιφερειακές, τοπικές ανάγκες, εκσυγχρονισμός υποδομών, κολυμβητήρια. Στην Κρήτη - τα γνωρίζετε πάρα πολύ καλά - το νέο κολυμβητήριο που πρέπει οπωσδήποτε να γίνει στο Ηράκλειο, το κλειστό στα Χανιά που είναι ερείπιο από το 2004, που δεν έγινε, το ίδιο και το ανοιχτό, τα εθνικά στάδια στο Ηράκλειο, στα Χανιά. Επίσης, εγκαταστάσεις στο Κερατσίνι, το κλειστό στην Παιανία, το Καυταντζόγλειο. Μακρύς ο κατάλογος. Δώστε, λοιπόν, συγκεκριμένες απαντήσεις, έτσι ώστε να γίνει η επανεκκίνηση έτσι όπως πρέπει να γίνει. Ευχαριστώ, κύριε Πρόεδρε, και για την ανοχή σας.
Ευχαριστούμε τον Βουλευτή Ηρακλείου και παρακαλώ τον Υπουργό από το Ηράκλειο να λάβει τον λόγο. Την τιμητική του έχει το Ηράκλειο, και ο ερωτών και ο απαντών είναι Βουλευτές Ηρακλείου! Κύριε Υπουργέ, έχετε τον λόγο να απαντήσετε στον συνάδελφό σας εξ Ηρακλείου.
Ευχαριστώ τον κ. Συντυχάκη, γιατί πραγματικά μου δίνει τη δυνατότητα να κάνουμε μία παραγωγική συζήτηση, την οποία επιδιώκω πάντοτε, για να είμαι ειλικρινής. Θα σας απαντήσω στα περισσότερα - όσα προλάβω, τέλος πάντων - ερωτήματα που θέτετε, διότι έχουμε λάβει ένα πολύ αποτελεσματικό πλέγμα μέτρων για την προστασία του αθλητισμού στη χώρα μας, αγαπητέ κύριε Συντυχάκη, χωρίς αυτό να σημαίνει ότι δεν μπορούμε και καλύτερα και περισσότερα. Γι' αυτό και εργαζόμαστε καθημερινά προς αυτήν την κατεύθυνση. Είναι γεγονός ότι από τις 4 Μαΐου η χώρα μας έχει εισέλθει σε μία νέα πραγματικότητα. Μέσα σε πρωτόγνωρες για όλους μας συνθήκες καλούμαστε να βγούμε από το σπίτι και να συμβάλουμε ενεργά στην επανεκκίνηση της κοινωνικής και οικονομικής δραστηριότητας της χώρας μας. Μεγάλο μας στοίχημα είναι να πάρουμε πίσω τις ζωές μας. Το ίδιο μεγάλο στοίχημα, αγαπητέ συνάδελφε, αντιμετωπίζει και η αθλητική οικογένεια της χώρας μας. Για τον λόγο αυτόν και έχουμε εκπονήσει μία σειρά πολιτικών συνολικά για τον αθλητισμό στην Ελλάδα. Μπαίνω κατευθείαν στο θέμα και απαντώ. Σε ό,τι αφορά το ερώτημά σας για την κρατική χρηματοδότηση προς τις αθλητικές ομοσπονδίες, σας ενημερώνω ότι έχει ήδη καταβληθεί η πρώτη δόση σε όλες τις ομοσπονδίες ύψους 8,7 εκατομμυρίων ευρώ. Οι πληρωμές ξεκίνησαν τον Φεβρουάριο και έχουν ολοκληρωθεί. Για την οικονομική ενίσχυση των αθλητικών ομοσπονδιών αξιοποιούμε το πρόγραμμα «ΧΙΛΩΝ», βάσει του οποίου έχουμε ήδη προβεί στην αξιολόγηση όλων των ομοσπονδιών με απολύτως μετρήσιμα και αντικειμενικά στοιχεία και στο οποίο σύστημα αξιολόγησης έχουν συμφωνήσει όλες οι αθλητικές ομοσπονδίες της χώρας μας. Αναγνωρίζουμε, όμως, τη δυσχερή οικονομική κατάσταση στην οποία βρίσκονται οι αθλητικές ομοσπονδίες λόγω της πανδημίας. Γι' αυτόν τον λόγο και προγραμματίζουμε στα μέσα του καλοκαιριού - και νωρίτερα πιθανότατα - την καταβολή και της δεύτερης δόσης, με την οποία θα έχει δοθεί περίπου το 90% της συνολικής προβλεπόμενης επιχορήγησης για τις αθλητικές ομοσπονδίες της Ελλάδος, η οποία επιχορήγηση ανέρχεται συνολικά στα 18 περίπου εκατομμύρια ευρώ, εφόσον κατατεθούν όμως οι επικαιροποιημένοι προϋπολογισμοί από μέρους τους, οι οποίοι ασφαλώς θα έχουν μειωμένα έξοδα λόγω της ακύρωσης πολλών διοργανώσεων, αλλά και της μείωσης εσόδων ταυτόχρονα για αρκετές μεγάλες ομοσπονδίες. Σε ό,τι αφορά το δεύτερο ερώτημα για τις αθλητικές υποδομές, κύριε Συντυχάκη, για τον συγκεκριμένο τομέα έχουμε πραγματικά δείξει μεγάλο ενδιαφέρον και αυτό διότι η ποιότητα των αθλητικών υποδομών είναι συνυφασμένη με την ποιότητα του αθλητισμού και την ασφάλεια συνολικά των εγκαταστάσεων. Αρχικά, για πρώτη φορά υλοποιούμε προγράμματα με τον ΟΑΕΔ. Ενισχύουμε το προσωπικό - ξεκινάω από αυτό που σας ενδιαφέρει άμεσα - των εγκαταστάσεών μας κατά διακόσια σαράντα εννέα άτομα και με άλλους τριακόσιους πενήντα γυμναστές, που διατίθενται σε εκατόν σαράντα επτά δήμους της χώρας μας. Το πρόγραμμα αναμένεται να ξεκινήσει τις επόμενες ημέρες από το Υπουργείο Εργασίας. Επιπλέον - με ρωτήσατε και γι' αυτό - όσον αφορά στο πρόγραμμα «ΦΙΛΟΔΗΜΟΣ» του Υπουργείου Εσωτερικών, από 1η Αυγούστου 2019 έως τη λήξη του προγράμματος έχουμε δώσει την απαραίτητη έγκριση ως Υπουργείο Αθλητισμού για έργα σε αθλητικές εγκαταστάσεις σε εκατόν πενήντα δύο δήμους της χώρας μας, τα οποία θα αναβαθμίσουν τον αθλητικό χάρτη της Ελλάδας. Βρισκόμαστε ωστόσο σε διαρκή συνεννόηση τόσο με τους συναδέλφους του Υπουργείου Εσωτερικών, όσο και του Υπουργείου Οικονομικών. Στο πλαίσιο αυτό εξετάζουμε και την αξιοποίηση και άλλων πρωτοποριακών προγραμμάτων, όπως το «Αντώνης Τρίτσης», που και εσείς πολύ σωστά αναφέρατε. Μιας και μιλάμε για τον αθλητικό χάρτη, σας ενημερώνω ότι σε συνεργασία με την ΚΕΔΕ και τον Πρόεδρό της κ. Παπαστεργίου δημιουργείται για πρώτη φορά στην Ελλάδα η ψηφιακή πλατφόρμα αθλητικών υποδομών με την επωνυμία «ΠΕΛΟΠΑΣ». Στην πλατφόρμα αυτή, η οποία βρίσκεται σε τελικό στάδιο και ελπίζουμε σε περίπου είκοσι ημέρες με έναν μήνα να ξεκινήσει να δουλεύεται πλέον και να φορτώνουν οι δήμοι τις υποδομές τους, θα γίνει η καταγραφή όλων των αθλητικών εγκαταστάσεων της χώρας. Δεν υπάρχει σήμερα πουθενά αυτό. Χάρη στην πλατφόρμα που σας περιέγραψα τόσο οι ενδιαφερόμενοι δήμοι όσο και ο κάθε πολίτης θα λαμβάνουν χρήσιμες πληροφορίες για κάθε εγκατάσταση, όπως τα αθλήματα που πραγματοποιούνται μέσα σε αυτές, τις ώρες λειτουργίας, τον βαθμό λειτουργικότητάς τους, τον βαθμό προόδου των εγκαταστάσεων ως προς την αδειοδότησή τους αν έχουν εκκρεμότητες, αλλά και μια σειρά άλλων λήψεων που θα καταγραφούν και θα είναι σε γνώση και του Υπουργείου Αθλητισμού και των υπόλοιπων αρμόδιων Υπουργείων που εμπλέκονται με τα θέματα αυτά. Επιπλέον, μέχρι τα τέλη του 2019 είχαμε διακόσια εβδομήντα δύο ενεργά έργα στο Πρόγραμμα Δημοσίων Επενδύσεων της Γενικής Γραμματείας Αθλητισμού, ύψους 114,4 εκατομμυρίων ευρώ, ενώ μέχρι σήμερα για το έτος 2020 έχουμε δεκαεννέα έργα προς ένταξη στο Πρόγραμμα Δημοσίων Επενδύσεων, ύψους 3,6 εκατομμυρίων ευρώ. Έχουμε επιπλέον, μιας και με ρωτήσατε, έξι μελέτες στατικής επάρκειας για τα εθνικά αθλητικά μας κέντρα, ύψους περίπου 900.000 ευρώ. Σε ό,τι αφορά το ερώτημά σας για την ενίσχυση των ερασιτεχνικών σωματείων - του δώσατε και μεγάλο βάρος, αγγίξατε το ευαίσθητο σημείο μας, κύριε Συντυχάκη - γνωρίζουμε καλά - και εσείς - ότι ο ερασιτεχνικός αθλητισμός αποτελεί βασικό πυλώνα κοινωνικής δραστηριότητας. Είναι απαραίτητο να στηριχθεί γιατί πρέπει να συνεχίσει να επιτελεί τον σπουδαίο ρόλο, τη σπουδαία αποστολή την οποία έχει. Για τον λόγο αυτό μεριμνήσαμε αστραπιαία για την ένταξη των αθλητικών σωματείων στους επιπλέον ΚΑΔ για τα μέτρα στήριξης που ανακοίνωσε η Κυβέρνηση στο ξεκίνημα της καραντίνας. Έχουμε προετοιμάσει πλαίσιο με άμεσα και έμμεσα μέτρα για την ενίσχυση των ερασιτεχνικών αθλητικών σωματείων. Προκειμένου να επιτευχθεί η απαραίτητη διαφάνεια, έχουμε προχωρήσει με ταχύτητα βήματα στη δημιουργία Μητρώου Αθλητικών Φορέων για πρώτη φορά στην ιστορία της Γενικής Γραμματείας Αθλητισμού. Στο Μητρώο Αθλητικών Φορέων θα αποτυπωθεί ηλεκτρονικά το σωματειακό αθλητικό περιβάλλον, όπου όλα αυτά θα είναι σε μία πλατφόρμα. Πρόκειται, λοιπόν, για μια επίσημη καταγραφή του συνόλου των αθλητικών ερασιτεχνικών σωματείων στην Ελλάδα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού]] Κατά αυτόν τον τρόπο, αγαπητέ συνάδελφε, θα έχουμε σαφή γνώση όλων των αθλητικών σωματείων που έχουν λάβει την ειδική αθλητική αναγνώριση από τη Γενική Γραμματεία Αθλητισμού, ενώ θα μπορούμε αποτελεσματικά να ανταποκρινόμαστε στις ανάγκες τους, διότι σήμερα μιλάμε κατ' εκτίμηση και σίγουρα - επιτρέψετε μου να σας πω - θα είναι μια ασφαλή πηγή πληροφόρησης για χιλιάδες γονείς, αλλά και αθλητές. Για την ενημέρωση της Εθνικής Αντιπροσωπείας, να πω μόνο μερικά στοιχεία που σίγουρα θα σας ενδιαφέρουν. Για να προχωρήσουμε στο Μητρώο, άρα…
Κύριε Υπουργέ, θα πείτε τίποτα στη δευτερολογία σας;
Κύριε Πρόεδρε, ολοκληρώνω με αυτό. Κερδίσαμε από τις δεκατρείς…
Ναι, αλλά έχετε υπερβεί πολύ τον χρόνο και η Αίθουσα πρέπει να εκκενωθεί για να αρχίσει η επιτροπή, για την οποία ήδη προσήλθαν οι συνάδελφοι.
Αγαπητέ κύριε Πρόεδρε, έθεσε δεκάδες ερωτήματα και προσπαθώ να απαντήσω.
Κάντε μου τη χάρη!
Στις 13 Απριλίου, λοιπόν, αγαπητέ κύριε Συντυχάκη, ζητήσαμε από τις σαράντα οκτώ αθλητικές ομοσπονδίες τα επικαιροποιημένα στοιχεία των σωματείων - μελών τους και των ενώσεων στο πλαίσιο των αναγκαίων προπαρασκευαστικών ενεργειών για τη δημιουργία και τη λειτουργία του Ηλεκτρονικού Μητρώου Αθλητικών Φορέων. Μέχρι σήμερα έχουν ανταποκριθεί τριάντα τέσσερις ομοσπονδίες και δεκατέσσερις δεν έχουν ανταποκριθεί ή έχουν ζητήσει μια πίστωση χρόνου που τους δόθηκε. Έχουμε σήμερα περίπου πέντε χιλιάδες καταγεγραμμένα σωματεία και εκτιμούμε ότι μπορεί να είναι άλλα τόσα περίπου και επειδή δεν πρέπει, βάσει της αθλητικής μας οικογένειας, τα σωματεία να είναι δέσμια των αθλητικών ομοσπονδιών - και είμαι βέβαιος πως συμφωνείτε σε αυτό - για να προλάβουν τη στήριξη της πολιτείας, από τη Δευτέρα 18 Μαΐου θα τεθεί σε εφαρμογή στο site της Γενικής Γραμματείας Αθλητισμού η πλατφόρμα για το προπαρασκευαστικό στάδιο εγγραφής του συνόλου των ερασιτεχνικών αθλητικών σωματείων της χώρας, που διαθέτουν την ειδική αθλητική αναγνώριση, στο Μητρώο Αθλητικών Φορέων. Όπως αντιλαμβάνεστε, η πληροφόρηση περί της εγγραφής καθενός εκ των σωματείων θα είναι προσβάσιμη από όλους και εν όψει των εκλογών των ομοσπονδιών που θα γίνουν το φθινόπωρο. Την ίδια στιγμή, οι διοικήσεις - και με αυτό ολοκληρώνω - των αθλητικών κέντρων που εποπτεύονται από τη Γενική Γραμματεία Αθλητισμού είναι έτοιμες να προχωρήσουν σε γενναίες οικονομικές διευκολύνσεις για όλα τα αθλητικά σωματεία και τους χιλιάδες ερασιτέχνες αθλητές. Το ίδιο ελπίζουμε να συμβεί και για τα αθλητικά κέντρα που εποπτεύονται από δήμους και περιφέρειες. Στόχος μας - και τελειώνω - είναι να ακολουθήσει αμέσως μετά το Μητρώο Αθλητών, που επίσης δεν υπάρχει στην Ελλάδα εδώ και αρκετά χρόνια. Σας ευχαριστώ.
Πριν σας δώσω τον λόγο, κύριε Συντυχάκη, έχω την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 ποινική ευθύνη των Υπουργών, όπως ισχύει την 14-5-2020: «Ποινική δικογραφία κατά του τέως Υπουργού Οικονομικών Ιωάννη Βαρουφάκη». Κύριε Συντυχάκη, έχετε τον λόγο, αλλά θέλω να παρακαλέσω όσο γίνεται συντομότερα, γιατί τόσο εσείς όσο, και κυρίως, ο Υπουργός…
Είμαστε οι τελευταίοι και έτσι και αλλιώς…
Μετατρέψατε την ερώτηση σε επερώτηση. Έχετε τον λόγο, αλλά κάντε μου και τη χάρη. Είστε οι τελευταίοι, αλλά βλέπετε ότι έπρεπε από τις 12.00΄…
Κύριε Υπουργέ, προφανώς, αυτός είναι ο ρόλος σας. Θέλετε να παρουσιάσετε μια ειδυλλιακή εικόνα του κυβερνητικού έργου στον χώρο του αθλητισμού, όπως άλλωστε γενικώς κάνει η παρούσα Κυβέρνηση και όπως κάνουν και όλες οι κυβερνήσεις. Είναι, όμως, σε πλήρη, μα σε απόλυτα πλήρη αναντιστοιχία με αυτά που φωνάζει και διεκδικεί ο αθλητικός κόσμος. Εμείς δεν υποτιμούμε ούτε τα πρωτόκολλα υγιεινής και τα μέσα προστασίας για την επανεκκίνηση του αθλητισμού, για να ξυπνήσω από αυτό, αλλά ακόμα και σε αυτό υπάρχει - να το πω έτσι - αρκετή υποκρισία. Εμείς όταν λέμε μέτρα προστασίας, δεν εννοούμε μόνο τις οδηγίες προς ναυτιλομένους ή το πάρτι εκατομμυρίων ευρώ σε «ημετέρους» από τις τηλεοπτικές διαφημίσεις. Εννοούμε, πριν από όλα, μέσα ατομικής προστασίας και το ερώτημα είναι το εξής: Έχει φροντίσει το Υπουργείο, η Γενική Γραμματεία Αθλητισμού να χορηγήσει με επάρκεια και δωρεάν μέσα ατομικής προστασίας; Αναφέρομαι σε γάντια, μάσκες, αντισηπτικά, τα στοιχειώδη δηλαδή σε αθλητικούς χώρους. Όχι. Πάμε παρακάτω. Πρέπει να πάρετε θέση για την επόμενη μέρα, με μέτρα ανακούφισης σωματείων, αθλητών, προπονητών για τα δεδουλευμένα τους, έκτακτα επιδόματα, συντήρηση εγκαταστάσεων. Πώς διαφορετικά θα γίνει η επανεκκίνηση; Μιλήσατε για την κρατική χρηματοδότηση. Τον Μάιο έπρεπε να δοθεί η δεύτερη. Γιατί πάτε στα μέσα του καλοκαιριού; Και μάλιστα, όχι ολόκληρη, όταν γνωρίζουμε ότι είναι κατά πολύ μειωμένη η κρατική χρηματοδότηση λόγω μιας δεκαετούς καπιταλιστικής κρίσης, που φορτώθηκαν τους εργαζόμενους, στα αθλητικά σωματεία, στους φορείς των εργαζομένων. Επανεκκίνηση σημαίνει προπονήσεις, αγώνες, προετοιμασία, πρωτόκολλα υγιεινής που κοστίζουν, η μεταφορά των αθλητών από και προς την έδρα τους. Για να μιλήσουμε με όρους επιδημιολογικής προστασίας, απαιτεί τώρα όχι ένα πούλμαν για να μεταφέρει τους αθλητές, αλλά δύο και τρία για να μη συνωστίζονται κατά τη μετακίνησή τους. Η επανεκκίνηση θέλει επαρκή και αποτελεσματικά μέτρα και αυτά έχουν κόστος. Μέχρι τώρα όλες οι κυβερνήσεις καλύπτονταν πίσω από τις χορηγίες - τι ωραία! - που έτσι και αλλιώς, βέβαια, δεν κάλυπταν τις πραγματικές ανάγκες. Προβάλατε ως λύση τις χορηγίες για να κόβετε στη συνέχεια τις επιχορηγήσεις. Σήμερα οι μεγαλοχορηγοί - επιτρέψτε μου την έκφραση - «την κάνουν με ελαφρά πηδηματάκια». Στα μικρότερα σωματεία οι μικροί χορηγοί, που συνήθως είναι μικροί επαγγελματίες, χτυπήθηκαν τώρα με την πανδημία, πόσω δε μάλλον με την επερχόμενη καπιταλιστική κρίση, η οποία θα τους συνθλίψει. Όλα αυτά είναι μια απάντηση σε αυτούς, αλλά και σε εσάς, που εκθειάζατε τους ευεργέτες του αθλητισμού. Πού είναι όλοι αυτοί σήμερα; Δεν πουλάει τώρα ο αθλητισμός, γιατί απλά δεν έχει διοργανώσεις, Ολυμπιακούς Αγώνες. Ξαφνικά σταμάτησε ο αθλητισμός να είναι υπέρτατο αγαθό, το σωματείο κύτταρο και ο αθλητής πρότυπο. Κάτι τέτοια ακούγαμε από τους χορηγούς, όταν τους δαφνοστεφανώνατε, τους φτιάχνατε αγάλματα και τους βραβεύατε. Άρα, προκύπτει το ερώτημα: Θα δώσετε την έκτακτη χρηματοδότηση εδώ και τώρα σε όλα τα αθλήματα, σε κάθε άθλημα που είχαν δραστηριότητα τη χρονιά που πέρασε; Πόσο θα είναι αυτή για να μπορέσουν να οργανώσουν τη δραστηριότητά τους. Εκκρεμεί η εκταμίευση της δεύτερης δόσης, όπως είπαμε; Αντίθετα, επειδή σταθήκατε ιδιαίτερα στο Μητρώο Αθλητικών Φορέων, χαίρομαι που σταθήκατε ιδιαίτερα σε αυτό και μάλιστα, δίνοντας μια διάσταση ψηφιοποιημένων υπηρεσιών στον αθλητισμό σε μια προσπάθεια - αυτό δεν το είπατε ευθέως - που είναι και η ουσία να συγκεντρώσετε λίστες με τα ονόματα μελών των σωματείων. Γιατί ζητάτε ονόματα μελών; Καμμία νομοθεσία, ούτε ο ν.2725/1999 ούτε ο ν.4373/2016 δεν προβλέπει η Γενική Γραμματεία να ζητά καταλόγους μελών των σωματείων. Προβλέπει καταχώριση…
Ποιος το είπε;
Εσείς το έχετε πει.
Εγώ;
Εσείς το είπατε, βεβαίως. Και το είπατε και σήμερα, στην πρωτολογία σας.
Δεν ακούτε.
Το είπατε. Ακούστε, προβλέπεται καταχώριση στοιχείων μελών των διοικητικών συμβουλίων, ΑΜΚΑ, ΑΦΜ κ.λπ., αλλά όχι των μελών των σωματείων. Άλλωστε, η εποπτεία και ο έλεγχος των σωματείων, κύριε Υπουργέ, ασκούνται από τις περιφέρειες. Μόνο οι ενώσεις και οι ομοσπονδίες εποπτεύονται από τη Γενική Γραμματεία Αθλητισμού. Και θα σας το πω ευθέως: Με ένα μητρώο πολλές στοχεύσεις. Αυτή είναι η άποψή μας. Ποιες είναι αυτές οι στοχεύσεις; Πρώτον, αναζητάτε τρόπους και αφορμές για νέες περικοπές των επιχορηγήσεων στα σωματεία, με το πρόσχημα της μη αθλητικής αναγνώρισης. Να η νέα κρίση, την οποία θα την επωμιστούν και πάλι τα σωματεία, οι αθλητές, οι γονείς για να βάλουν βαθύτερα το χέρι στην τσέπη, διότι νέες περικοπές σημαίνει ότι το κόστος θα το επωμισθούν οι αθλούμενοι. Δεύτερον, συνιστά φακέλωμα. Ευθέως σας το λέμε, συνιστά φακέλωμα κατά πρότυπα φακελώματος των εργατικών συνδικάτων και της ελεγχόμενης ηλεκτρονικής ψηφοφορίας που καθιέρωσε ο ΣΥΡΙΖΑ και η δική σας κυβέρνηση.
Ολοκληρώστε, κύριε Συντυχάκη, διότι στην τελευταία ερώτηση υπερβήκαμε κάθε όριο ανοχής.
Ολοκληρώνω, κύριε Πρόεδρε. Αυτά, όμως, τα έκανε ο Ασλανίδης κατά τη διάρκεια της χούντας όταν ανέβαζε και κατέβαζε διοικήσεις. Αυτό πάτε να καθιερώσετε τώρα ως Κυβέρνηση. Τα περί τάξης που θέλετε να βάλετε και τα περί αιμοδοσίας, αυτά νομίζω πρέπει κάπου αλλού να τα λέτε. Είναι φανερό ότι επιδιώκετε τον πλήρη έλεγχο. Και τρίτον, να διαμορφώσετε βάση δεδομένων για τον έλεγχο σωματείων υπό την απειλή της αθλητικής αναγνώρισης: «Είσαι δικός μας; Παίρνεις αθλητική αναγνώριση. Δεν είσαι δικός μας; Δεν παίρνεις αθλητική αναγνώριση».
Κλείστε, κύριε Συντυχάκη. Έχετε επίκαιρη ερώτηση και όχι επερώτηση. Πρέπει να εκκενωθεί η Αίθουσα για να συνεδριάσει η επιτροπή και πρέπει να κλείσετε την ομιλία σας.
Επαναφέρω, λοιπόν, στη θύμηση του κυρίου Υπουργού όλα εκείνα τα ερωτήματα που θέταμε για την επανεκκίνηση και αφορούν τους αθλούμενους, τους γονείς, τους εργαζόμενους. Σε αυτά να απαντήσετε, κύριε Υπουργέ.
Κύριε Υπουργέ, έχετε τον λόγο για την απάντησή σας, βεβαίως, τυπικά για τρία λεπτά, αλλά όταν σας τίθενται τέτοια ερωτήματα καλό είναι να μην μένουν κενά. Όμως, φροντίστε όσο γίνεται να με διευκολύνετε καθώς και τους συναδέλφους μας που περιμένουν.
Ευχαριστώ, κύριε Πρόεδρε, θα είμαι σύντομος. Η αλήθεια είναι ότι ο κ. Συντυχάκης με γύρισε χρόνια πίσω, στα φοιτητικά έδρανα τότε που ο κόσμος εξελισσόταν και εκείνοι παρέμεναν και παραμένουν σταθεροί στο ίδιο βαγόνι. Είστε βαθιά νυχτωμένοι, κύριοι του ΚΚΕ και κύριε Συντυχάκη, γιατί άλλα είπα, άλλα σας έγραψαν και άλλα λέτε. Είναι εμφανέστατο ότι είστε εντελώς αδιάβαστος. Και λυπάμαι γι' αυτό γιατί μου είστε εξαιρετικά συμπαθής και συντοπίτης. Δεν είπα εγώ ότι πρόκειται για ένα ειδυλλιακό τοπίο. Που το ακούσατε; Ίσα - ίσα μάλιστα είπα ότι ο αθλητισμός χρειάζεται ακόμα περισσότερη δουλειά και γι' αυτό εργαζόμαστε. Ωστόσο θα μου επιτρέψετε να παρουσιάσω το έργο που έχουμε κάνει και να κρινόμαστε γι' αυτό. Δεν είπα πουθενά, μα πουθενά για μητρώο μελών σωματείων. Που το ακούσατε αυτό; Ψεύδεστε! Παρακαλώ πάρα πολύ μεγαλύτερη σοβαρότητα και υπευθυνότητα από μέρους σας. Είπαμε «μητρώο μελών» που αυτό υπάρχει - παρεμπιπτόντως - σε όλα τα ευρωπαϊκά κράτη, πλην της Ελλάδος. Δεν ξέρουμε, δηλαδή, στην Ελλάδα πόσα αθλητικά ερασιτεχνικά σωματεία έχουμε που έχουν ή δεν έχουν την αθλητική αναγνώριση, με αποτέλεσμα να είναι έρμαιοι και πολλοί γονείς και χιλιάδες αθλητές που δεν είναι υποχρεωμένοι φυσικά να τα γνωρίζουν όλα αυτά. Επίσης, με ρωτήσατε αν έχουμε στείλει υγειονομικό υλικό. Πάλι είστε αδιάβαστος. Κρίμα! Κύριε Συντυχάκη, σας ενημερώνω ότι έχει αποσταλεί ήδη, σήμερα που συζητάμε υλικό σε όλα τα αθλητικά κέντρα της Γενικής Γραμματείας Αθλητισμού και πιο συγκεκριμένα: Δεκαπέντε χιλιάδες μάσκες, δεκαπέντε χιλιάδες γάντια, επτακόσια λίτρα αντισηπτικό και μια σειρά άλλων υλικών τα οποίο χρειάστηκαν. Ό,τι άλλο χρειαστεί, είμαστε εδώ πέρα για να τους τροφοδοτήσουμε. Είστε βαθιά νυχτωμένος και λυπάμαι γι' αυτό.
Πείτε μας πόσες χιλιάδες σωματεία…
Θέλω τώρα ενώπιον της Εθνικής Αντιπροσωπείας να επισημάνω πως στην περίοδο που διανύουμε η συνεπής και υπεύθυνη στάση της χώρας μας είναι αποτέλεσμα συνολικής προσπάθειας. Μέρος αυτής της συνολικής προσπάθειας είναι και η στάση και η προσφορά της αθλητικής οικογένειας όλη αυτή την περίοδο. Η σκληρή μάχη με τον κορωνοϊό ακόμα δεν έχει τελειώσει, αγαπητοί συνάδελφοι. Είναι αναγκαίο να επιδείξουμε μεγάλη ωριμότητα, προσοχή, υπευθυνότητα, αλλά και το κυριότερο, ατομική ευθύνη, που σας διαφεύγει. Είναι αδιαμφισβήτητο ότι η Κυβέρνηση μας με Πρωθυπουργό τον Κυριάκο Μητσοτάκη αντιμετώπισε άριστα το πρώτο κύμα επέλασης του κορωνοϊού. Έλαβε άμεσα δύσκολα μέτρα αλλά αναγκαία. Προστάτευσε όλους τους πολίτες, λειτούργησε με σύνεση και σήμερα απολαμβάνει - και όλοι μας, δηλαδή - τα εύσημα από την παγκόσμια ηγεσία και την ιατρική κοινότητα για τους χειρισμούς της. Για πρώτη φορά η αθλητική οικογένεια, κύριε συνάδελφε, είναι ενωμένη πέρα και πάνω από διαχωριστικές γραμμές που εσείς προσπαθείτε να καλλιεργήσετε με κάθε τρόπο αποτυχημένα. Και έξω από το κυνήγι των επιδόσεων εξέπεμψε όλη η αθλητική οικογένεια μήνυμα αισιοδοξίας, αλληλεγγύης και προσφοράς προς όλη την κοινωνία. Σήμερα βαδίζουμε σταδιακά, προσεκτικά και ανάλογα με τα επιδημιολογικά δεδομένα. Για τον λόγο αυτό σχεδιάσαμε την επανεκκίνηση του αθλητισμού σταδιακά, βήμα - βήμα. Έγινε εκτενέστατη αναφορά σε προηγούμενο χρόνο προς τους διαπιστευμένους δημοσιογράφους, αλλά και βεβαίως από το Γραφείο Τύπου του Υπουργείου Υγείας, παρέα με τον κ. Τσιόδρα και τον κ. Χαρδαλιά. Ενημερώνω απλώς επιγραμματικά: Συστήσαμε - και λειτουργεί άψογα - Υγειονομική Επιστημονική Επιτροπή Αθλητισμού σε συνεργασία με τον ΕΟΔΥ, η οποία εκπονεί δυναμικά υγειονομικά πρωτόκολλα τα οποία επικαιροποιούνται ανάλογα με τις εξελίξεις, τη διεθνή εμπειρία και τα επιστημονικά δεδομένα για την ασφαλή λειτουργία και την τήρηση των κανόνων υγιεινής στην επανεκκίνηση του αθλητισμού. Έχουμε ήδη ετοιμάσει και αποστείλει σε όλες τις διοικήσεις, όλες τις ομοσπονδίες των αθλητικών κέντρων που άνοιξαν για να αποδεχτούν αθλητές, οδηγίες ασφαλούς άσκησης σε οργανωμένους αθλητικούς χώρους, όπως έντυπο ιατρικού ιστορικού αθλητή και αθλήτριας, έντυπο ιατρικού ιστορικού τεχνικού προσωπικού, πρωτόκολλα απολυμάνσεις. Έχουμε ήδη αποστείλει, από την πρώτη μέρα της επανεκκίνησης, στα αθλητικά κέντρα της χώρας μας, είτε δημοτικά είτε των περιφερειών είτε της Γενικής Γραμματείας Αθλητισμού, αφίσες με τον υγειονομικό δεκάλογο. Πρόκειται για τρεις διαφορετικές αφίσες, μία για αθλητές, μία για προπονητές και τεχνικό προσωπικό και μία για διοικήσεις και το προσωπικό των εγκαταστάσεων. Με τη σπουδαία, όπως ανέφερα και πριν, δουλειά της Υγειονομικής Επιτροπής, η επανεκκίνηση της αθλητικής δραστηριότητας γίνεται σταδιακά. Την πρώτη εβδομάδα περιελάμβανε μόνο ανοιχτούς αθλητικούς χώρους, τους κορυφαίους αθλητές, ορισμένα αθλήματα χαμηλής επικινδυνότητας, ολιγομελή γκρουπ για τους ποδοσφαιριστές της Super League 1. Και τη δεύτερη εβδομάδα, που τελειώνει σήμερα, διευρύναμε τους αθλητές στους κορυφαίους και σε κλειστά γυμναστήρια και πισίνες προστέθηκαν και άλλοι αθλητές άλλων ομάδων. Μπήκαν και οι Παραολυμπιονίκες. Επιτράπηκαν και οι αθλούμενοι στα αθλήματα χαμηλής επικινδυνότητας. Από την προσεχή εβδομάδα τώρα, από Δευτέρα δηλαδή, βήμα - βήμα, σύμφωνα με τις εντολές της επιτροπής των ειδικών του Υπουργείου Υγείας και με τα υγειονομικά πρωτόκολλα της επιστημονικής επιτροπής της Γενικής Γραμματείας Αθλητισμού θα έχουμε αθλητές όλων των σωματείων από δεκατριών ετών και πάνω, ατομικές προπονήσεις σε ανοιχτές και κλειστές εγκαταστάσεις, όχι ομαδική προπόνηση, αλλά ναι, στην προπόνηση με μπάλα. Κολυμβητήρια ανοιχτά και κλειστά. Ποσοτικούς, όμως, περιορισμούς θα έχουμε σε ανοιχτούς μεγάλους αθλητικούς χώρους έως ογδόντα άτομα και ανοιχτούς και κλειστούς μικρούς αθλητικούς χώρους, γηπεδάκια basket, για παράδειγμα, volley, handball ένα άτομο ανά τριάντα τετραγωνικά μέτρα περίπου. Ποσοτικούς περιορισμούς και στις πισίνες, πενηντάρες, τριαντατριάρες, εικοσιπεντάρες, ανά διαδρομή. Προτεραιότητα στους υποψηφίους των Σχολών ΣΕΦΑ, των Στρατιωτικών και Αστυνομικών Σχολών, του Λιμενικού και της Πυροσβεστικής. Είναι σαφές προς όλους ότι η επανεκκίνηση των αθλητικών δραστηριοτήτων θα είναι κεκλεισμένων των θυρών. Σε κάθε περίπτωση το πότε θα ξεκινήσει το κάθε άθλημα αποφασίζει βάσει των εισηγήσεων των επιστημόνων η διοργανώτρια αρχή σε ό,τι αφορά τα πρωταθλήματα. Σε ό,τι αφορά την εξέλιξη του αθλητισμού συνολικά σε προπονητικό επίπεδο πάμε βήμα - βήμα και πάντοτε σεβόμενοι τις συμβουλές των ειδικών. Είναι πρωτοφανές ότι αυτήν την περίοδο λειτουργεί με απόλυτη αρμονία η πολιτική ηγεσία αλλά και η επιστημονική κοινότητα της χώρας μας. Αυτή τη συνταγή που επέτυχε δεν θα τη χαλάσουμε για κανενός το χατίρι, όσο κι αν βιάζεται. Πάνω απ' όλα είναι η υγεία των αθλητών, η υγεία των πολιτών. Σας ευχαριστώ.
Ευχαριστούμε και εμείς. Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων, έντεκα στον αριθμό. Συζητήθηκαν και απαντήθηκαν όλες με άνεση. Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 12.48΄ λύεται η συνεδρίαση για τη Δευτέρα 18 Μαΐου 2020 και ώρα 10.00΄, με αντικείμενο εργασιών του Σώματος νομοθετική εργασία, σύμφωνα με την ημερήσια διάταξη που έχει διανεμηθεί.